Pakistan Covid control fiyavalhuthah hookollanee\nޕާކިސްތާނުން ކޮވިޑް ކޮންޓްރޯލް ކުރަން އެޅި ފިޔަވަޅުތައް އުވާލަނީ\nޕާކިސްތާނުން ކޮވިޑް ކޮންޓްރޯލް ދޫކޮށްލި ނަމަވެސް ސިއްހަތު ޖަމިއްޔާގެ އިރުޝާދަށް އިހުތިރާމް ކުރުނެ ކަމަށް ވަނީ ބުނެފައި\nޕާކިސްތާނުން ކޮވިޑް ކޮންޓްރޯލް ކުރަން އަޅާފައި ހުރި ހުރިހާ ފިޔަވަޅެއް އުވާލައިފި އެވެ. އެ ގައުމުން ބުދަ ދުވަހު ބުނީ އާންމު ހާލަތަށް ރުޖޫއަވުމަށް ހުރިހާ ކަމަކަށް ހުއްދަދޭނެ ކަމަށެވެ. އެގޮތުން އާންމުން އެއްވެ އުޅޭ މައިދާންތަކާއި ސައި ހޮޓާތައް އަދި ފިހާރަތައް ފަދަ އެއްފަހަރާ ގިނަ ބަޔަކު ހިދުމަތްހޯދާ ހުރިހާ ތަނެއް ހިމެނެ އެވެ.\nދުނިޔޭގައި އަދި ދެމެހެއްޓެނިވި ކޮންޓްރޯލެއް ނެތި ކޮވިޑް ފެތުރެމުން ދާއިރު، ޕާކިސްތާނުން ފިޔަވަޅުތަކަށް ލުއިދީފައި ވަނީ ނުރައްކާ މިންގަނޑާ މެދު ވަރަށް ބޮޑަށް ހޭލާތިބެގެންނެވެ. ޕާކިސްތާންގެ އާބާދީއަށް ބަލާއިރު ކޮވިޑް ކޮންޓްރޯލްކުރުމުގައި ފާހަގަކުރެވޭ ވަރަށް ކާމިޔާބުހޯދާފައިވާ ކަމަށް ބުނެވެ އެވެ. އެހެންނަމަވެސް، މިހާރުގެ ހާލަތުގައި ދުވަހު ކޭސްތައް އުޅެނީ 1،000 އިން މަތީގަ އެވެ.\nޝޮޕިން ސެންޓަރުތަކަށް ވަދެއުޅުމަށް ކުރިން ކަނޑައަޅާފައި އޮތް ވަގުތުއް އުވާލައި، ވިޔާފާރި މާކެޓްތަކާއި ކުޅިވަރުކުޅޭ މައިދާންތައް ވަގުތުން ހުޅުވަން ވެސް ވަނީ ނިންމާފަ އެވެ. އެހެން ނަމަވެސް ކެއިން ބުއިމުގައި މީހުން ގިނަވަގުތު ހޭދަކުރާ ރެސްޓޯރަންޓްތައް އަދި ކައިވެނި ޕާޓީތަކަށް ހުއްދަދޭން ނިންމާފައި ވަނީ މާޗް 15 އިން ފެށިގެންނެވެ. ކޮވިޑް ޚާއްސަ ފަޔަވަޅުތަކާ އެކު ސިނަމާތައް ވެސް މިތާރީޚުން ފެށިގެން ހުޅުވާ ގޮތަށް ވަނީ ހަމަޖައްސާފަ އެވެ.\nޕާކިސްތާން ކޮވިޑްގެ ހާލަތަށް މިހާ ބޮޑު ލުޔެއްދިން ނަމަވެސް، ދުނިޔޭގެ ސިއްހަތު ޖަމިއްޔާއިން ދީފައި ހުރި އިރުޝާދަށް ބޯލަނަބާނެ ކަމަށް ވަނީ ބުނެފަ އެވެ. މާސްކްއެޅުން އަދި ގިނައިރު މަޑުކޮށްގެން ނުތިބުން ފަދަ އަދަބުތައް ދަމަހައްޓާނެ ކަމަށް ވެސް ވަނީ ބުނެފަ އެވެ.\nޕާކިސްތާން 200 މިލިއަނަށް ވުރެ ބޮޑު އާބާދީއަށް ކޮވިޑް ވެކްސިންދިނުމަށް އިސްލާމްއާބާދުގައި ވަނީ ޕްރޮގްރާމް ފަށާފަ އެވެ. ފުރަތަމަ ފިޔަވަހީގައި ސިއްހީ އޮފިޝަލުން އަދި 65 އަހަރުން މަތީ އުމުރުފުރައަށް ދަނީ ވެކްސިންދެމުންނެވެ. އަދި މުޅި އާބާދީއަށް ވެކްސިން ދިނުމަށް ޗައިނާއާ ރަޝިއާ އަދި ކޯވެކްސް ޕްރޮގްރާމުން ވެކްސިންހޯދަން ދަނީ މަސައްކަތްކުރަމުންނެވެ.\nޕާކިސްތާން ޑަބްލިޔޫއެޗްއޯ ކޮވިޑް-19 + ކޮވިޑް ވެކްސިން ކޮވިޑް-19 އިގެ ބަލާއާފާތް\nޕާކިސްތާނު އަލުން ލޮކްޑައުން ކުރަން ލަފާ ދީފި


Rafa balikoh Gaumee Champion Dheemaa hoadhaifi\nރަފާ ބަލިކޮށް ގައުމީ ޗެމްޕިއަންކަން ދީމާ ހޯދައިފި\nމިދިޔަ ދެ އަހަރު ޗެމްޕިއަން، އާއިޝަތު ރަފާ ނާޒިމް ފައިނަލުގައި ބަލިކޮށް، ގައުމީ ޓޭބަލްޓެނިސް މުބާރާތުގެ ޗެމްޕިއަންކަން ފާތިމަތު ދީމާ އަލީ، ހޯދައިފި އެވެ.\nޓީޓީ އެސޯސިއޭޝަނުން ފާހަގަ ކުރި ގޮތުގައި މިއީ ގައުމީ މުބާރާތުގެ 54 އަހަރުގެ ތާރީހްގައި މިހާ ޒުވާން ދެ ކުޅުންތެރިން ފައިނަލުގައި ކުޅުނު ފުރަތަމަ ފަހަރެވެ. މުބާރާތުގެ ޗެމްޕިއަންކަން ހޯދި ދީމާގެ އުމުރަކީ 11 އަހަރެވެ. ދީމާގެ މި ކާމިޔާބާއެކު އޭނާ ވެފައި ވަނީ، ގައުމީ މުބާރާތް ކާމިޔާބު ކުރި އެންމެ ހަގު ކުޅުންތެރިޔާއަށެވެ. ފައިނަލުގައި ވާދަ ކުރި ރަފާގެ އުމުރަކީ 15 އަހަރެވެ.\nގައުމީ މުބާރާތުގެ ޗެމްޕިއަންކަން އެންމެ ފުރަތަމަ ރާފާ ހޯދީ، 2016 ވަނަ އަހަރު އެވެ. އޭރު އޭނާގެ އުމުރުން 13 އަހަރެވެ.\nމިއަދު ހަވީރު ކުޅުނު ފައިނަލު މެޗު ދީމާ ކާމިޔާބު ކުރީ 4-1 ގޭމުންންނެވެ.\nފުރަތަމަ ގޭމް ފަށައިގެން ފުރަތަމަ ޕޮއިންޓް ސްކޯ ކުރީވެސް ދީމާ އެވެ. ރަފާއަށް ފުރަތަމަ ޕޮއިންޓް ހޯދުނީވެސް، ދީމާ ތިން ޕޮއިންޓް ހޯދި ފަހުންނެވެ. ގޭމް ޕޮއިންޓާ ހަމައަށް ދީމާއަށް ވަސީލު ވެވި، ގޭމް ނިންމާލަން އޭނާއަށް ފުރުސަތު ލިބުނެވެ. އެހެންނަމަވެސް އޭނާ ފޮނުވާލި ދެ ބޯޅަ ބޭރަށް ދިއުމުން ރަފާ އިތުރަށް ޕޮއިންޓް ހޯދި އެވެ. ދީމާ ގޭމް ކާމިޔާބު ކުރީ 11-5 ންނެވެ.\nދެ ވަނަ ގޭމް ޑޮމިނެޓް ކުރީ ރަފާ އެވެ. ދެ ވަނަ ގޭމްގައި އޭނާއަށް ހަ ޕޮއިންޓްގެ ލީޑެއް ލިބުނެވެ. ގޭމް ޕޮއިންޓަށް ވާސިލު ވި ފަހުން އޭނާ އަތުން ތިން ބޯޅަ މިސްވެ، ޕޮއިންޓް ގެއްލުނެވެ. ރަފާ ގޭމް ކާމިޔާބު ކުރީ 11-6 ންނެވެ.\nތިން ވަނަ ގޭމް ފަށައިގެންވެސް ލީޑްގައި ފެށީ ރަފާ އެވެ. އޭނާ އަށް ފުރަތަމަކޮޅު ހަތަރު ޕޮއިންޓްގެ ލީޑެއް ލިބުނެވެ. ފަހުން ދެ ޕޮއިންޓަށް ލީޑް ކުޑަ ވެފައި ވަނިކޮށް ރަފާ އަތުން ބޭރަށް ދިޔަ ދެ ބޯޅަ ދީމާ އަރައި 5-5 ށް ގޭމްގެ ޕޮއިންޓް އެއްވަރު ކުރި އެވެ. ޖެހިގެން އައި ޕޮއިންޓް ދީމާ ހޯދައި 6-5 ށް ބަދަލު ކޮށްލި ނަމަވެސް، ފަހުން ރަފާ ވަނީ ކުރީ ހޯދާފަ އެވެ. ގޭމް ޕޮއިންޓްގައި އޭނާ ވަނިކޮށް މެޗު ނިންމަން އޭނާ އަށް ހަތަރު ފަހަރަށް ފުރުސަތު ލިބުނެވެ. ގޭމް ޕޮއިންޓްގައި އޮވެ، އޭނާ އަތުން ބޯޅަ ބޭރުވެ ޕްރެޝަރު ކުރިމަތިވި ކަން ފާހަގަ ކުރެވުނެވެ.\nރަފާ ގޭމް ޕޮއިންޓްގައި އޮއްވައި ތިން ޕޮއިންޓް ފަހަތުގައި އޮތް ދީމާ ފަހަތުން އަރައި ޕޮއިންޓް ހަމަހަމަ ކުރި އެވެ. ފަހުން ދީމާ ލީޑް ނަގައި ގޭމް ޕޮއިންޓް ހޯދާފައި ވަނިކޮށް ރަފާ އަލުން ނަތީޖާ ހަމަހަމަ ކުރުމުން ވާދަވެރިކަން ބޮޑުވެގެން ދިޔަ އެވެ. އޭރު ނަތީޖާ އޮތީ 12-12 އިން ހަމަވެފަ އެވެ. ޖެހިގެން އައި ޕޮއިންޓް ދީމާ ހޯދައި މެޗުގެ ޑޮމިނެންސް އޭނާގެ ކޮޅަށް އަނބުރާލި އެވެ. އެ ގޭމް އޭނާ ކާމިޔާބު ކުރީ 13-12 އިންނެވެ.\nފަސް ވަނަ ސެޓް ފުރަތަމަ ޕޮއިންޓް ހޯދީ ރަފާ އެވެ. އެހެންނަމަވެސް ދީމާ ވަނީ ލީޑް ނަގައި ބޮޑު ލީޑެއް ދަމަހައްޓާފަ އެވެ. ގޭމް ޕޮއިންޓަށް އޭނާ ދިޔައީވެސް ފަސް ޕޮއިންޓުގެ ފަރަގަކުން ކުރީގައި އޮވެގެންނެވެ. އެ ގޭމް ހޯދަން އެންމެ ޕޮއިންޓަކަށް ބޭނުންވެފައި ވަނިކޮށް، ރާފާ ވަނީ އިތުރު ތިން ޕޮއިންޓް ހޯދާފަ އެވެ. ރަފާ އިތުރު ތިން ޕޮއިންޓް ހޯދުމުން. މެޗުގައި ދީމާއަށް އިރުޝާދު ދިން ޝިއުރީ ޓައިމްއައުޓެއް ނެގި އެވެ. ޓައިމްއައުޓްގެ ބޭނުން ހިފައި ކުޅުމުގެ ތެރެއަށް އެނބުރި އައިސް ދީމާ ވަނީ އެ ގޭމް 11-8 ން ކާމިޔާބު ކޮށް މުބާރާތުގެ ތަށި ޔަގީން ކޮށްފަ އެވެ.\nފިރިހެން ފައިނަލުގައި ވާދަ ކުރީ މިދިޔަ ދެ އަހަރުގެ ވެސް ޗެމްޕިއަން، މޫސާ މުންސިފް އަހްމަދާއި، ޝައްފާން އެވެ. މޫސަ މެޗު ކާމިޔާބު ކާމިޔާބު ކުރީ 4-1 ގޭމުންނެވެ.\nޖަވާބުދާރީ ނުވެ ޒިޔާދު އިސްތިއުފާ ދީފި


ނިއު ޒީލެންޑުގައި އަޅާފައިވާ އިޖުތިމާޢީ ގައިދުރުވުމުގެ ފިޔަވަޅުތައް އުވާލަނީ ނިއު ޒީލެންޑުގައި އަޅާފައިވާ އިޖުތިމާޢީ ގައިދުރުވުމުގެ ފިޔަވަޅުތައް އުވާލަނީ\nނިއު ޒީލެންޑުގައި އަޅާފައިވާ އިޖުތިމާޢީ ގައިދުރުވުމުގެ ފިޔަވަޅުތައް އުވާލަނީ\nނިއު ޒީލެންޑުގައި އަޅާފައިވާ ފިޔަވަޅުތައް އުވާލަނީ - ފޮޓޯ: ރޮއިޓަރސް\nކޯވިޑް-19 ފެތުރުން ހުއްޓުވުމަށް ނިއު ޒީލެންޑުގައި އަޅާފައިވާ ރައްކާތެރިކަމުގެ ފިޔަވަޅުތައް އުވާލާ އަންނަ ހަފުތާގެ ތެރޭގައި ޢާންމު ޙާލަތަކަށް ރުޖޫޢަވެވޭނެކަމަށް އެ ޤައުމުގެ ބޮޑުވަޒީރު ޖަސިންޑާ އާޑަން ވިދާޅުވެއްޖެއެވެ.\nފާއިތުވި ދެ މަސްދުވަހު ނިއު ޒީލެންޑުގައިވަނީ ހަރުކަށި ފުރަބަންދެއް އިޢުލާނުކޮށް، ޢާންމުން ގޭގައި މަޑުކުރަން އަންގައި ގިނަ ވިޔަފާރިތައް ވަގުތީގޮތުން ބަންދުކޮށްފައެވެ. އަންނަ ހަފުތާގައި އެ ފިޔަވަޅުތަށް ލުއިކޮށް ސަމާލުގެ މިންވަރު 4ން 1އަށް ދަށްކުރުމާމެދު ބޮޑުވަޒީރު އާޑަން ގޮތެއް ނިންމަވާނެއެވެ. އެގޮތަށް ނިންމުމުގައި އިޖުތިމާޢީ ބައްދަލުވުންތަކުގައި މީހުންނަށް ގިނަވެގެން ބައިވެރިވެވޭނެ ޢަދަދު ކަނޑައަޅާފައިއޮތް އޮތުން އުވާލުމުން ބަލި ފެތުރޭ މިންވަރު އިތުރުވެފައިވޭތޯ ބަލާނެއެވެ. ބަލިފެތުރޭ މިންވަރު އިތުރުވެފައިނުވާނަމަ އިތުރު ލުއިތަކެއް ދިނުމަށް މަގުފަހިވާނެކަމަށް އޭނާ ވިދާޅުވިއެވެ.\nނިއު ޒީލެންޑުގައި ދޭން ނިންމާ ލުއިތަކުގެ ދަށުން އިޖްތިމާޢީ ގައިދުރުކަން ބެހެއްޓުމަށް އެއްވެސް ޝަރުތެއް ނޯންނާނެއެވެ. އަދި ޢާންމުން އެއްވެ އުޅޭ ތަންތަނަށް ދެވޭ މީހުންގެ ވަކި ޢަދަދެއް ކަނޑައެޅިފައެއް ނޯންނާނެއެވެ. ނަމަވެސް ސަމާލުގެ މިންވަރު ދަށްކުރިނަމަވެސް ނިއު ޒީލެންޑުގެ ސަރަޙައްދީ ރޮނގުތައް އަލުން ހުޅުވާލަން ނިންމާފައެއް ނުވެއެވެ.\nނިއުޒިލެންޑުގައި 1،504 މީހުންނަށް ކޯވިޑް-19 ޖެހި، 22 މީހުންވަނީ މަރުވެފައެވެ. ފާއިތުވި 12 ދުވަހުގެ ތެރޭގައި އެ ޤައުމުގެ އެއްވެސް މީހަކަށް ބަލިޖެހިފައެއް ނުވެއެވެ. އެ ޤައުމުގައި ކޯވިޑް-19އަށް ފަރުވާދެނީ އެންމެ މީހަކަށެވެ.\nނިއުޒިލެންޑުގައި ކޯވިޑް-19 ފެތުރޭ މިންވަރު ދަށްވުމުގެ މައިގަނޑު ސަބަބެއްކަމަށް ބެލެވެނީ ބަލިމަޑުކަން ފެތުރުން ހުއްޓުވުމަށް އެ ޤައުމުގައި އަޅާފައިވާ ހަރުކަށި އަދި ޙިކުމަތްތެރި ފިޔަވަޅުތަކެވެ.


Kulhudhuffushi Online - Meimas nimenee, kulhudhuhfushee hospitaa nimsaa havaaleh nukurevunu !?\nއަބްދުލް ވާހިދު ޙަސަން - 1 year ago - 31 މެއި 2017\nހެލްތް މިނިސްޓްރީނިމްސްކުޅުދުއްފުށީ ރީޖަނަލް ހޮސްފިޓަލް\nކުޅުދުއްފުށީ ހޮސްޕިޓަލް 150 އެނދުގެ މަލްޓި ސްޕެޝަލިޓީ ޓާޝަރީ ހޮސްޕިޓަލެއްގެ ފެންވަރަށް ބަދަލު ކުރުމަށް އިންޑިޔާގެ ނިމްސް ހޮސްޕިޓަލާ މި މެއިމަހު ހަވާލުކުރައްވާނެކަމަށް ހދ އަތޮޅުގެ ކަންކަން ބެލުމަށް ރައީސްގެ މަންދޫބެއްގެ ގޮތުގައި ކަނޑައަޅުއްވާފައި ހުންނެވި ހައުންސިންގ މިނިސްޓަރު ޑރ މުހައްމަދު މުއިއްޒު ކައުންސިލް އިންތިހާބު ބޯމަތިވެފައިވާ ވަނިކޮށް ވަނީ ވިދާޅުވެފަ އެވެ.\nކުޅުދުއްފުށީ ކައުންސިލަށް ޕީޕީއެމްގެ ކެނޑިޑޭޓުންގެ ގޮތުގައި ވާދަކުރައްވާ ބޭފުޅުންނަށް ކެމްޕެއިން ކުރެއްވުމަށް މެއި 1 ވަނަ ދުވަހު ހދ އަތޮޅު ތައުލީމީ މަރުކަޒުގެ ހޯލްގައި ބޭއްވި ޖަލްސާގައި ހެލްތު މިނިސްޓަރާ ހަވާލާދެއްވާ މިނިސްޓަރު މުއިއްޒު ވިދާޅުވީ މިހާރު ކުރިއަށްދަނީ ގާނޫނީ ގޮތުން އެގްރިމެންޓަށް ގެންނަ ޖެހޭ ފައިނަލް ބަދަލުތައް އޭޖީ ގެނައުމުގެ މަސައްކަތް ކަމަށެވެ. އަދި މި މެއި މަސް ނިމުމުގެ ކުރިން ނިމްސްއާ ހަވާލުކުރެވޭނެކަމުގެ ޔަގީންކަން ދެއްވާ ކަމަށެވެ.\n” އެންމެ ގިނަވެގެން ވެސް މިމަސް ތެރޭގައި އިންޑިޔާގެ ނިމްސްއާ ހަވާލުކުރެވިގެން ގޮސް އެފަރާތުން މިހާރު ދެއްވާފައިވާ ޔަގީންކަމާއެކީގައި ހަވާލުކުރާތަނުން މަސައްކަތް ފަށާނެކަމަށް. އެހެންވީމަ މި މޭ މަސް ނިމުމުގެ ކުރީގައި ހަވާލުކުރެވިގެންދާނެކަމުގެ ޔަގީންކަން މިރޭ އަޅުގަނޑަށް ހެލްތް މިނިސްޓަރ ދެއްވި” ކުޅުދުއްފުށީގައި ވާހަކަ ދައްކަވަމުން މިނިސްޓަރު މުއިއްޒު އޭރު ވިދާޅުވި އެވެ.\nއެހެންނަމަވެސް މިއަދަކީ މެއިމަހުގެ ފަހު ދުވަހެވެ. ނިމްސްއާ ކުޅުދުއްފުށީ ހޮސްޕިޓާ ހަވާލުކުރުމުގެ އެއްވެސް މަސައްކަތެއް މިއަދަކަށް ތާވަލްކޮށްފަ ނެތެވެ.\nމިކަމާ ގުޅިގެން ހެލްތް މިނިސްޓްރީގެ ބަހެއް ހޯދާލުމަށް ގުޅާލުމުން އެ މިނިސްޓްރީގެ ބޭފުޅަކު ވިދާޅުވީ އެކަމުގައި އިސްކޮށް އުޅުއްވާ ސްޓޭސް މިނިސްޓަރު އާލާސްކަންފުޅާ އުޅުއްވާތީ މިއަދު އޮފީހަށް ވަޑައިނުގަންނަވާތީ އެކަމުގެ މައުލޫމާތު ދެވެން ނެތް ކަމަށެވެ. އަދި އެމިނިސްޓްރީގެ ލީގަލް ބޭފުޅުން ވެސް މިނިސްޓްރީގައި ނެތުމުން އެކަމުގެ މައުލޫމާތު މިއަދު ދެވެން ނެތް ކަމަށް އެ ބޭފުޅާ ވިދާޅުވި އެވެ.\nމިދިޔަ އޭޕްރީލްމަހު މިމަސައްކަތް ކުރިއަށްދާ ގޮތް ބެލެވުމަށް ހެލްތް މިނިސްޓްރީގެ ސްޓޭޓް މިނިސްޓަރ ޑރ މުހައްމަދު ހަބީބު އާއި ޑެޕިއުޓީ މިނިސްޓަރ މުހައްމަދު މާހިރުވެސް ވަނީ ކުޅުދުއްފުއްޓަށް ވަޑައިގަންފަ އެވެ. އަދި އެ ދެ ބޭފުޅުން ކައުންސިލާ ބައްދަލުކުރައްވާ ކުރިއަށް އޮތް ދެމަސް ތެރޭގައި ހޮސްޕިޓާ ނިމްސްއާ ހަވާލުކުރެވޭނެކަމަށްވެސް ވަނީ ވިދާޅުވެފަ އެވެ.\nމެއި މަސް ނިމުނުއިރުވެސް ނިމްސްއާ ހަވާލުނުކުރެވޭތީ ބޮޑުތިލަދުންމަތީގެ ރައްޔިތުންދަނީ ކަންބޮޑުވުންފާޅުކުރަމުންނެވެ.\nކުޅުދުއްފުށީ ހޮސްޕިޓަލުގެ ލެބޯޓަރީގެ ބައެއް ޓެސްޓްތައް ހުއްޓިފައި !\nVafa 1 year ago\nNaseebeh nun havalu nuvi kan.. Nims aa havalu viyya adhaige humeh ayas ethanah lahka ehha rf dhookohfa nikunnan jeheynee.... Ekan nuveytho enmen vx dhuaa kuran v... Eulheny fiyafaari kuran aasandha in libeynee dhebaikohfa eh bayah vure vx kudakoh... Rayyithun vissa bala...\nއަޙްމަދު ޝ 1 year ago\nވޯރާ ވިޔަފާރީ ވެރިން މިގައުމަށް ގެނައުން އެއީ އެންމެ ރަގަޅު ގޮތްތަ ؟\nރެސިޕީ: ޗިކަން އޮނިއަން ރިންގް


vnews - Palestine ethah satheyka qaidheen ban'duhai hoonukamuge halhuthaaleh fashaifi\nފަލަސްތީނުގެ އެތައްސަތޭކަ ގައިދީން ބަނޑުހައިހޫނުކަމުގެ ހަޅުތާލެއް ފަށައިފި\n17 އޭޕްރިލް 2017\nގައިދީންގެ ދުވަސް ފާހަގަކުރުމާއި، ބަނޑުހައިހޫނުކަމުގެ ހަޅުތާލުގައި ބައިވެރިވާ ގައިދީންނަށް ހިތްވަރު ދިނުމުގެ ގޮތުން ޣައްޒާގެ ރައްޔިތުން މިއަދު މަގުތަކަށް ނުކުމެ ޝުއޫރު ފާޅުކުރަނީ - ފޮޓޯ: އޭ.އެފް.ޕީ\nއިސްރާއީލުން ނުހައްގުން ޖަލަށް ލާފައިތިބި ފަލަސްތީނުގެ އެތައްސަތޭކަ ގައިދީން ބަނޑުހައިހޫނުކަމުގެ ހަޅުތާލެއް ފަށައިފިއެވެ.\nފަލަސްތީނުގެ އެތައް ސަތޭކަ ގައިދީން ބަނޑުހައިހޫނުކަމުގެ ހަޅުތާލެއް މިފެށީ، އިސްރާއީލުން ޖަލަށްލާ ފަލަސްތީނުގެ ގައިދީންގެ ހައްގުގައި ފަލަސްތީނުގައި ކޮންމެ އަހަރަކުވެސް ފާހަގަކުރާ ގައިދީންގެ ދުވަހާ ދިމާކޮށެވެ.\nމިދުވަހާ ދިމާކޮށް ބަނޑުހައިހޫނުކަމުގެ ހަޅުތާކެއް ފެށުމަށް ގޮވާލެއްވީ، އިސްރާއީލުގެ ޖަލެއްގައި ހުންނެވި ފަލަސްތީނު ރައްޔިތުންގެ މެދުގައި ވަރަށް މަގްބޫލް ލީޑަރެއް ކަމަށްވާ މަރްވާން ބަރްޣޫތީގެ ގޮވާލެއްވުމަށް ކަމަށް ޚަބަރު ލިބެއެވެ.\nއުމުރުފުޅުން 57 އަހަރުގެ މަރްވާން ބަރްޣޫތީއަކީ، އިސްރާއީލުގެ އިސްތިއުމާރާ ދެކޮޅަށް ފަލަސްތީނު ރައްޔިތުން ހިންގި ދެވަނަ އިންތިފާޟާ ހަރަކާތާއި ގުޅިގެން އިސްރާއީލުން5ފަހަރަށް އުމުރަށް ޖަލަށްލުމަށް ހުކުމްކޮށް، ޖަލުގައި ހުކުމް ތަންފީޒުކުރަމުން ގެންދަވާ ބޭފުޅެކެވެ.\nޖަލުގައި ހުންނަވައި ނިއުޔޯކް ޓައިމްސްއަށް ލިއުއްވި ލިއުއްވުމެއްގައި މަރްވާން ބަރްޣޫތީ ވިދާޅުވެފައިވަނީ، އިސްތިއުމާރީ އިސްރާއީލުން ޖަލުތަކުގައި ގެންގުޅޭ އިންސާނިއްޔަތާ ޚިލާފް ނިޒާމުގެ ބޭނުމަކީ ފަލަސްތީނު ގައިދީންގެ ރޫހް މަރާލުންކަން ސާބިތުވާ ކަމަށެވެ. ފަލަސްތީނު ގައިދީންނަށް ކިތަންމެ އަނިޔާއެއްކޮށް، އާއިލާތަކާ އެކަހެރިކުރި ނަމަވެސް ފަލަސްތީނު ރައްޔިތުން އަމާން ނުދޭނޭ ކަމަށް ބަރްޣޫތީ ލިއުއްވާފައި ވެއެވެ.\nފަލަސްތީނުގެ ގައިދީން ބަނޑުހައިހޫނުކަމުގެ ހަޅުތާލެއް މިފެށީ، 1967 ވަނަ އަހަރު އިސްރާއީލާއި އަރަބީންނާ ދެމެދު ހިނގި6ދުވަހުގެ ހަނގުރާމައަށް 50 އަހަރު ފުރުމާ ގާތްވަމުންދާ ދުވަސްވަރެއްގައި ވެސް މެއެވެ. ފަލަސްތީނުގެ ބިންތައް އިސްރާއީލުން އިސްތިއުމާރު ކުރަން ފަށާފައިވަނީ ހަނގުރާމައިގެ ފަހުންނެވެ.\nޚަބަރު ލިބޭގޮތުގައި ފަލަސްތީނުގެ ގައިދީން ބަނޑުހައިހޫނުކަމުގެ ހަޅުތާލު ފެށުމަކީ އިސްރާއީލަށް ސީރިއަސް ބޮޑެތި ގޮންޖެހުންތައް ކުރިމަތިވާ ކަމެކެވެ.\nއިސްރާއީލުން ނުހައްގުން އެއްވެސް ޝަރީއަތަކާއި ނުލައި ޖަލަށް ލާފައިތިބޭ ފަލަސްތީނުގެ ގައިދީން ބަނޑުހައިހޫނުކަމުގެ ހަޅުތާލުކުރުމަކީ އާންމުކޮށް ހިނގާ ކަމެކެވެ. އެހެން ނަމަވެސް، ގިނަ އަދަދެއްގެ ގައިދީން ޝާމިލްވާގޮތަށް މިފަދަ ހަޅުތާލު ކުރުމަކީ ވަރަށް މަދުން ހިނގާ ކަމެއްކަމަށް ވެއެވެ.\nއިސްރާއީލުގެ ޖަލުތަކުގައި ތިބި ފަލަސްތީނުގެ ގައިދީންގެ ކަންކަމާގުޅޭ އޮފީހުގެ ވެރިޔާ އީސާ ޤަރާކް ވިދާޅުވީ، މިހާރު ފަށައިގެންއުޅޭ ބަނޑުހައިހޫނުކަމުގެ ހަޅުތާކުގައި 1،300 އެއްހާ ގައިދީން ބައިވެރިވާ ކަމަށެވެ. އެކަމަކު، ފަލަސްތީނުގެ ޕްރިޒަނަރސް ކްލަބުން ބުނެފައިވަނީ 1،500 ގައިދީން ބައިވެރިވާ ކަމަށެވެ.\nއަނެއްކޮޅުން ގައިދީންގެ ދުވަސް ފާހަގަކުރުމުގެ ގޮތުންނާއި، ބަނޑުހައިހޫނުގެ ކަމުގެ ހަޅުތާލުގައި ބައިވެރިވާ ގައިދީންނަށް ތާއީދުކޮށް ހިތްވަރު ދިނުމުގެގޮތުން ފަލަސްތީނުގެ ހުރިހާ ރަށްތަކެއްގައިވެސް މިއަދު ހަޅުތާލުތައް ބާއްވަމުން އެބަގެންދެއެވެ.\nއެކި އެކި ކުށްކުށުގެ ތުހުމަތުކޮށް އިސްރާއީލުން ފަލަސްތީނުގެ 6،500 މީހުން ޖަލަށް ލާފައި ވެއެވެ.


”މަރްޔަމް“ – ކަނޑިފަރު ދާއިރާގެ ކެމްޕޭނު ފަށައިފި\nއަޙްމަދު ރަޝީދު 23 ފެބްރުއަރީ 2021\nރައްޔިތުންގެ މަޖިލިސް އިންތިޚާބުގެ ކަނޑިފަރު ދާއިރާއަށް ކުރިމަތިލާފައިވާ ’މަރްޔަމް މުޙައްމަދު’ގެ ކެމްޕޭން ފަށައިފިއެވެ. ”މަރްޔަމް”ގެ ވަރުގަދަ ކެމްޕޭން ޓީމާއި އެކުގައި ދޮރުންދޮރަށް ހިނގުމުގެ ހަރަކާތްތައް ކަނޑިފަރު ދާއިރާގައި ކުރިއަށް ގެންގޮސްފައިވަނީ ވަރަށް ފޯރިއާއެކު ތަފާތު ދައްކަމުންނެވެ.\n#ބަދަލެއްގެ ފެށުން ކެމްޕޭން ޝިޢާރެއްގެ ގޮތުގައި ކަނޑައަޅާފައިވާ ”މަރްޔަމް”ގެ ކެމްޕޭން ފަށާފައިވަނީވެސް ބަދަލެއް ދައްކަމުންނެވެ.\n”މަރްޔަމް”ގެ ކެމްޕޭން ޕޯސްޓަރާއި ކެމްޕޭނުގައި ހަރަކާތްތެރިވެފައިވާ ފޮޓޯތައް، ކެމްްޕޭން ޓީމުން އިއްޔެގެ ވަގުތެއްގައި އާއްމުކޮށްފައިވާއިރު، ކެމްޕޭނު ހަރަކާާތްތަކުން ވެސް ތަފާާތު ދައްކައެވެ. އެގޮތުން ރައްޔިތުންނާއި ގާތުން ”މަރްޔަމް“ ކެމްޕޭން ކުރަމުން ގެންދަނީ ރައްޔިތުންގެ އިހުސާސްތައް ދަނެގެން ރައްޔިތުމީހާ އާއި އެއް ހަމައެއްގައި ހުރެގެންކަން ކެމްޕޭން ފޮޓޯތަކުން ފެނެއެވެ.\nމުނިއަވަސް އަކީ ސިޔާސީ އެއްވެސް ޚަބަރެއް ގެނެސްނުދޭ އޮންލައިން އެއް ނަމަވެސް ”މަރްޔަމް”ގެ ކެމްޕޭންގެ ޚަބަރާއި މަޢުލޫމާތުތައް އެންމެ އަވަހަށް، އެންމެ ސައްހަކޮށް ގެނެސްދިނުމަށް ވަނީ ނިންމާފައެވެ. އޭގެ ސަބަބަކީ، ކަނބަލުން ބާރުވެރިކުރުވުމަށް ހިންގާ ހަރަކާތްތަކީ މުނިއަވަސް އިން ވެސް ޚާއްޞަ އިސްކަމެއްދޭ ކަމެއް ކަމަށްވުމެވެ. ރާއްޖޭގެ ސިޔާސީ މައިދާނުގައި އަދިވެސް އަންހެނުންނަށް ލިބެންޖެހޭ ހައްގު މިންވަރާ ގާތަށްވެެސް، ސިޔާސީ ޕޯސްޓްތަކުގައި އަންހެނުން ހަރަކާތްތެރި ނުވާ ކަން އެއީ ޙަގީގަތެކެވެ. އެހެންްކަމުން، ބަދަލެއްގެ ފެށުމަށް ނުކުންނަ ”މަރްޔަމް“ އާއެކު ކެމްޕޭނުގެ ޚަބަރުތައް ގެނެސްދިނުމަށް މުނިއަވަސް އިން ތިބީ އެންމެ ތަންފުކެއްވެސް ދޫދޭ ގޮތަކަށް ނޫނެވެ.\n”މަރްޔަމް“ އަކީ ކާކުކަން މުނިއަވަސްގެ ކިޔުންތެރިންނަށް އަދިވެސް އެއްފަހަރު ހިއްސާކޮށްލާނަމެވެ. ”މަރްޔަމް“ އަކީ ހުނަރުވެރި ފިލްމީ ތަރި މަރްޔަމް މަޖުދާ (މަޖޫ) ވަރުގަދަ ސިޔާސީ ރޯލަކުން ފެނިގެންދާ ސިޔާސީ ފިލްމެކެވެ. އާދައިގެ އަންހެނަކު އޭނާ ހިމެނޭ ދާއިރާގެ މެންބަރެއްގެ ގޮނޑި ގެއްލުވައިލުމަށް ކުރާ ދަތުރުގެ ކަންތައްތަކެއް ފެނިގެންދާ ފިލްމު ”މަރްޔަމް“ އަކީ ރާއްޖޭގައި އުފައްދާ މިބާވަތުގެ ފުރަތަމަ ސިޔާސީ ފިލްމަށް ވެގެންދާނެއެވެ.\nމިއީ ’އެއް ކާފު ޕްރޮޑަކްޝަންސް‘ އިން އުފައްދާ މީޑިއާނެޓްގެ މަލްޓި-އެޕް އިން ދެއްކުމަށް ހަމަޖެހިފައިވާ ފިލްމެކެވެ. ފިލްމު ”މަރްޔަމް“ ޑައިރެކްޓްކޮށް ކެމެރާކުރީ ހުނަރުވެރި ސިނަމޮޓޮގްރާފަރ ވިޝާން (ކަނޑި) އެވެ.\nފިލްމުގެ ލީޑުން ފެނިގެންދާނީ މަޖޫގެ އިތުރުން މަޤްބޫލު އަދި ހުނަރުވެރި އެކްޓަރ އަޙްމަދު ސަޢީދުއެވެ. މި ފިލްމުގައި ސަޢީދުގެ ވަރުގަދަ އަދި ތަފާތު އެކްޓިންއެއް ފެނިގެންދާނެކަމަށް މަޢުލޫމާތު ލިބެއެވެ.\nފިލްމުގައި ހަރަކާތްތެރިވާ އިތުރު ތަރިންގެ ތެރޭގައި ޢަލީ އާޒިމް (ދޮން އައްޔަ)، ނިޝް، ޢަލީ ޝަޒްލީމް، މުޙައްމަދު ވަޙީދު (ވައްޑެ) ވެސް މުހިންމު ރޯލުތަކުން ފެނިގެންދާނެއެވެ. މީގެ އިތުރުން މުލަކުން ވެސް ފިލްމުގެ ސަޕޯޓިން ރޯލުތަކުން މީހުން ބައިވެރިކޮށްފައިވެއެވެ.\nފިލްމު ”މަރްޔަމް“ގެ ޕޯސްޓް ޕްރޮޑަކްޝަން މަސައްކަތް ކުރާނީ ކާމިޔާބު ޕްރޮޑަކްޝަންތަކެއް އުފައްދަމުން އަންނަ ޕްރޮޑަކްޝަން ހައުސް ’އޯކޭޒް‘ އިންނެވެ.\nފިލްމު ”މަރްޔަމް”ގެ އޮންލައިން މީޑިއާ ޕާޓްނަރަކީ މުނިއަވަސް އެވެ.\nއަރުޝީފަށް ނެގީ 23/02/2021 17:48\nއެންމެފަހުން އަޕްޑޭޓްކުރީ 23/02/2021 17:48\nފާރޫޤް އަޙްމަދު 29 މިނެޓު ކުރިން\nއަލީ ރާޒީ 56 މިނެޓު ކުރިން


Faaruthakuga Huri Graffiti Thah Nahthaalanee - Vaguthu\nމާލެ ސިޓީގެ އެކި މަގުތަކާއި ގޯޅިތަކުގެ ފާރުތަކުގައި ހުރި ގްރެފިޓީތައް ނައްތާލުމުގެ މަސައްކަތް ފަށައިފިއެވެ.\nސިޓީ ކައުންސިލުން މި މަސައްކަތް ކުރަނީ ފުލުހުންނާއި ސިފައިންގެ ބެލުމުގެ ދަށުންނެވެ. އެގޮތުން ސިޓީ ކައުންސިލުގެ މުވައްޒަފުން އެ މަސައްކަތް ކުރާ އިރު، ކައިރީގައި ފުލުހުންނާއި ސިފައިން ފޯރިއަށް ތިބެއެވެ.\nމާލެ ސިޓީގެ މަގު ފާރުތަކުގައި ހުރި ގްރެފިޓީތައް ނައްތާލުމަށް ދިވެހި ފުލުހުންގެ ޚިދުމަތާއި، މާލެ ސިޓީ ކައުންސިލް ގުޅިގެން ކުރިއަށްދާ މަސައްކަތުގެ ތެރެއިން. pic.twitter.com/xpuapdiF1p\n— Mayor Muizzu (@MuizzuMayor) January 15, 2022\nޕޮލިސް ކޮމިޝަނަރު މުހައްމަދު ހަމީދު "ވަގުތަށް" ކުރިން ވިދާޅުވި ގޮތުގައި މާލެ ކަހަލަ ތޮއްޖެހިފައިވާ ސިޓީއެއްގައި މީހުންނަށް ހިނގާ ބިނގާވެ ނޫޅެވޭ ސަރަހައްދުތަކެއް ކަނޑައަޅައިގެން ގްރޫޕް ނުވަތަ ގޭންގްތަކުގެ ބާރު ހިންގައި އެ ބިރުވެރިކަން ފަތުރަން އުޅޭ ބަޔަކު ހަރަކާތްތެރިވާކަން އެއީ އޮޅިފައި އޮތް ކަމެއް ނޫނެވެ.\nޕޮލިސް ކޮމިޝަނަރު ވިދާޅުވި ގޮތުގައި މާލޭގައި ހަރަކާތްތެރިވާ ގޭންގްތަކުގެ ބޭނުމަކީ މާރާމާރީ ހިންގުމާއި މަސްތުވާތަކެތީގެ ވިޔަފާރި ކުރުމާއި މަސްތުވާތަކެތި ޓްރެފިކް ކުރުމާއި މަސްތުވާތަކެތި މީހުންނަށް ވިއްކުމާއި އެންޓަޕްރައިޒަޒް ގޮތުގައި ހިންގުމެވެ. އެމްއެންޑީއެފް އާއި ފުލުހުން ނުކުމެފައި ވަނީ މި ކަންކަން ހުއްޓުވައި އެކަން ކުރާ މީހުންނާ ދޭތެރޭގައި ފިޔަވަޅު އެޅުމުގެ ބޭނުމުގައި ކަމަށް އޭނާ ވިދާޅުވިއެވެ.\nފުލުހުންނާއި ސިފައިން ގުޅިގެން ހިންގާ މި އޮޕަރޭޝަންގައި އެކި ތަންތަން ބަލައި ފާސްކޮށް، ތުހުމަތު ކުރެވޭ މީހުން ހައްޔަރުކުރާނެއެވެ.\nސީޕީ ހަމީދު ވިދާޅުވި ގޮތުގައި ގޭންގްތަކުގެ މީހުންނަކީ ފުލުހުންގެ އަމުރަށް އަދި ގާނޫނު ތަންފީޒު ކުރާ ފަރާތްތަކުގެ އަމުރަށް ވެސް ކިޔަމަންތެރި ވާން ނުޖެހޭ ބައެއްގެ ގޮތުގައި އެމީހުން ގަބޫލު ކުރެއެވެ.\nއެހެންވެ ގާނޫނާއި ގަވައިދުގެ ތެރެއިންނާއި ހަމަޖެހިފައިވާ އުސޫލުތަކުގެ ތެރެއިން ފިޔަވަޅުތައް އެޅުމަށް ސިފައިންގެ އެހީއާ އެކު، އޮޕަރޭޝަން ވަކި މުއްދަތެއް ނެތި ކުރިއަށްދާނެ ކަމަށް ވިދާޅުވިއެވެ.\nޖެނުއަރީ 15, 2022 09:27\nތިކަންކުރަން މީގަކިރިިިިީގަ މަސައްކަތެއްނުކުރޭ.ބަރާބަރު\nޖެނުއަރީ 15, 2022 09:36\nސިޓީ ކައުންސިލުން ކިތަންމެ ވަރައް މަތިމަތިން ކުލަލިޔަސް، ތިއެއްޗެހި ކުރެހި ގުންޑާ ގޭންގުތަކުގެ އެހީތެރިކަން ނުހޯދާ މިރާއްޖޭގަ ސިޔާސީ ޕާޓީތަކެއް ނޯންނާނެ...\nޖެނުއަރީ 15, 2022 10:16\nއެއްވެސް ކަމެއް ނުކުރޭ ހަމަ ތިބެލާފަ ދަނީ ހަމަދައްކާ ލުމެއްތީ\nޖެނުއަރީ 15, 2022 11:01\nގުރެފިޓީ ނައްތާލިޔަސް ގޭންގުތައް ހުރީ ހުރިގޮތަށް. އެއިން ކުއްޖެއްގެ ފައިގައި ޓެގެއް އެއްޗެއް އަޅުވާލާނީ ކޮންދުވަހަކުން؟ އުންސުރު ހަމަނުވެގެން އެއިން ކުއްޖެއްގެ މައްޗަށް ކުށް ސާބިތު ނުވިޔަސް އެކުދިން ލާހޫރެން ދޫކޮށްލާނީތަ؟ ކޮބާ އިސްލާހީ ޕުރޮގުރާމު؟\nޖެނުއަރީ 15, 2022 12:39\nޖީޓީއޭ ކުޅެން ފަށާ ދެން\nޖެނުއަރީ 15, 2022 13:08\nގްރެފިޓީތައް ފޮހެލީމަ ގޭންގުތައްވެސް ފޮހެވެނީތަ ތީކުޑަކުދިން ކުރާކަހަލަ ކަންކަން އަހަރެން ހީކުރީ ވަރުގަދަ އޮޕަރޭޝަނެއް ހިންގަންއުޅޭކަމަށް\nއައިޖީއެމްއެޗް ކުރިމާތީ ގޯޅީގަ މިހާރުވެސް އެތިބީ ޢެންމެން ކުރިމަތީ ވިއްކަން. 100 ރުފިޔާއައް ޕެކެޓެއް ކޮބާ ފުލުހުން. ދުވާލަކު ދެތިން ފަހަރު އެމަގުން ދެވޭ. އޭގެ ތެރޭން ގިނަ ފަހަރު އެމަންޒަރު ފެނޭ. ސުވާލަކީ ފުލުހުން ނައް ނުފެންނަނީ ކީއްވެހޭ\nޖެނުއަރީ 15, 2022 14:27\nގޭންގުތައް އޮންނާނެތާ. ފުލުހަށް ހުށަހަޅާ މައްސަލަ ނުބެލޭ. ގޭންގަށް ދެހާސް ރުފިޔާ ދީފަ މައްސަލަ ބަލައިދޭށޭ ބުނީމާ ވަގުތުން މައްސަލަ ބަލައި ފިޔަވަޅުއަޅައިދޭ. ފުލުހުންނަށްވުރެ ގޭންގުތައް އެގޮތަށް މާރަނގަޅު. ގޭންގުތަކުގެ ޑިސިޕްލިން ރަނގަޅުކޮށްލީމާ މި ގައުމަށް މިހާރު ފުލުހުންގެ ބޭނުމެއް ނެތް. ބޭނުމީ މައްސަލަ ހައްލުކޮށްދޭ ބަޔެއް. ސަލާމަތާއި ރައްކާތެރިކަން ކަށަވަރުކޮށްދޭ ބަޔެއް.\nޖެނުއަރީ 15, 2022 15:22\nމީތަ ގޭންގްތައް ހުއްޓުވަން ހެދި މާސްޓަރ ޕްލޭން.\nޖެނުއަރީ 15, 2022 18:19\nއަވަށްޓެރި ފުލުހުން ނަމުގަ ފުލުހުން ނެރުނު އެމީހުންނަށް ކަމެއް ނުވަނީތަ ކޮންމެ އަވަށެއްގަ ފުލުހުންގެ މަރުކަޒެއް ހުރޭ ކޮބާތަ އަވަށު ފުލުހުންގެ ޒިންމާ. ޒިންމާތައް ކެރިގެން އުފުލާނަމަ ގޭންގުންހުއްޓުވަން ވަކި އޮޕަރޭޝަނެއް ހިންގާކަށް ނުޖެހެނެ.


Deepikage kureege loabiveriya ah dhe furusathu dhin. Dehfaharuves...\nލުއި ޚަބަރު - ދީޕިކާ ޕަދުކޯން\nދީޕިކާގެ ކުރީގެ ލޯބިވެރިޔާއަށް ދެ ފުރުސަތު ދިން، ދެފަހަރުވެސް ވީ ބޭވަފާ\nރަންވީރާއި ދީޕިކާގެ ކައިވެނި މިއަހަރު ފަހުކޮޅުގައި އޮންނާނެ\nކުރީގެ ލޯބިވެރިޔާ ބޭވަފާތެރިވުމުން ދެރަވެ ހިތާމަކުރި\nކ. މާލެ 25 ޖުލައި 2018 | ބުދަ 21:37 2,253\nދީޕިކާ ޕަދުކޯން އާއި އޭނާގެ ލޯބިވެރިޔާ ރަންވީރު ސިންގް މިއަހަރުގެ ފަހުކޮޅު ކައިވެނި ކުރާނެކަމަށް ވަނީ ރިޕޯޓްކޮށްފައެވެ.\nޚަބަރުތައް ބުނާ ގޮތުގައި އެދެމީހުންގެ ކައިވެނި އަންނަ ނޮވެމްބަރު މަހުގެ 10 ގައި އޮންނާނެއެވެ.\nދީޕިކާއާއި ރަންވީރު ރައްޓެހިވެގެން އުޅޭތާ ގިނަ ދުވަސްވެ ކައިވެނި ކުރަން އުޅުނު ނަމަވެސް އޭނާއާއި ކުރީގެ ލޯބިވެރިޔާ ރަންބީރު ކަޕޫރުގެ ވާހަކަ ދެއްކުން ހުއްޓައެއް ނުލައެވެ.\nދާދިފަހުން ވާވް މެގަޒިންއަށް ދީޕިކާ ދީފައިވާ އިންޓަވިއުގައި ދީޕިކާ ބުނެފައިވަނީ ދުވަހަކުވެސް މީހަކަށް ބޭވަފާތެރި ނުވާކަމަށެވެ. އެހެން ނަމަވެސް އޭނާ މީގެ ކުރިން ރައްޓެހިވި މީހަކު ބޭވަފާތެރިވުމުން ދެރަވެ ހިތާމަ ކުރިކަމަށާއި އެކަމުން އަރައިގަންނަން ވަރަށް ދުވަސް ނެގިކަމަށް ދީޕިކާ ބުނެފައިވެއެވެ.\nދީޕިކާ ބުނީ އޭނާ އެމީހަކަށް ދެ ފުރުސަތު ދިން ކަމަށާއި އެއީ އޭނާއަށް ކުރެވުނު މޮޔަކަމެއް ކަމަށެވެ. އަދި އޭނާ ދެވަނަ ފުރުސަތު ދިނީ ހެޔޮއެދޭ އެންމެނާ ދެކޮޅަށް އެމީހަކު އާދޭސްކުރުމުން ކަމަށާއި ދެވަނަ ފަހަރަށް ބޭވަފާތެރިވީ ތަން އޭނާއަށް ހަމަލޮލަށް ފެނުނުކަމަށެވެ. ބޭވަފާތެރިވުމުން އެމީހަކަށް އޮންނަ ލޯތްބާއި އިހުތިރާމް ގެއްލިދާކަމަށް ދީޕިކާ ވަނީ ބުނެފައެވެ.\nދީޕިކާގެ މި އިންޓަވިއުގައި ވަކި މީހެއްގެ ނަމެއް ފާހަގަކޮށްފައި ނުވި ނަމަވެސް އޭނާ އެދައްކަނީ ރަންބީރުގެ ވާހަކަތައްކަމަށް އެކިފަރާތްތަކުން ބުނެއެވެ.\nރަންބީރު ކަޕޫރު ދީޕިކާއަށް ބޭވަފާތެރިވީ ފިލްމީ ތަރި ކެޓްރީނާ ކައިފްގެ ސަބަބުން ކަމަށްވެއެވެ. މިއީ ދީޕިކާ އޭނާގެ ކުރީގެ ލޯބިވެރިޔާއާއި ބެހޭގޮތުން ވާހަދެއްކި ފުރަތަމަ ފަހަރެއް ނޫނެވެ. މީގެ ކުރިން ބޭއްވި ހަފްލާއެއްގައި ނޫސްވެރިއަކު އޭނާގެ ލޯބިވެރިޔާ އެހެން ތަރިއަކާއި އެކު އެނދުމަތިން ފެނިއްޖެނަމަ ހަދާނީ ކިހިނެއްތޯ އެހުމުން ދީޕިކާ ބުނީ ދެވަނަ ފަހަރަށް އެމަންޒަރު ބަލަން ބޭނުންނުވާކަމަށެވެ.


ކީރިތި ޤުރުއާނުގެ ބަގީޗާ: ސޫރަތުލް ޟުހާ – Ilm\nކީރިތި ޤުރުއާނުގެ ބަގީޗާ: ސޫރަތުލް ޟުހާ\nރަސޫލުﷲ ޞައްލައްﷲ ޢަލައހި ވަސައްލަމް ވަނީ މާތްގެ ޚާއްސަ އަޅާލުމާއި ބެލެހެއްޓެވުންތެރިކަމުގެ ދަށުގައިކަން ބަޔާންކުރެއްވުން\n1. މުޞީބާތްތައް ނުވަތަ ދަތިތައް ކުރިމަތިވާހިނދު ކޮންމެމީހަކުވެސް އޭނާއަށް ދެއްވާފައިވާ ނިޢުމަތްތައް ހަނދާންކުރުން (މި ސޫރަތުގެ6ވަނަ، 7ވަނަ އަދި 8ވަނަ އާޔަތާއި ގުޅޭ)\n2. وَلَلْآخِرَةُ خَيْرٌ لَكَ مِنَ الْأُولى (4) މި އާޔަތަކީ ޙަޔާތުގެ ޝިޢާރެއްކަމުގައި ހަދަންޖެހެއެވެ.\nތިބާއަށް ދުނިޔެމަތީގައި ނިޢުމަތެއް ދެއްވައިފިނަމަ، އެ ނިޢުމަތްތަކަށްވުރެ ރަނގަޅު ނިޢުމަތްތައް ސުވަރުގޭގައިވާކަން ހަނދާންކުރާށެވެ.\nތިބާ ނިޢުމަތަކުން މަޙްރޫމުވެއްޖެނަމަ، ތިބާއަށްޓަކައި (ތިބާގެ ކެތްތެރިކަމުގެ ބަދަލުގައި) ސުވަރުގޭގައި ލިބެންހުރި ނިޢުމަތްތައް މާފުރިހަމަކަމުގައި ހަނދާންކުރާށެވެ.\n3. ﴿وَأَمَّا بِنِعْمَةِ رَبِّكَ فَحَدِّثْ ﴾ މާނައީ: “އަދި ދަންނާށެވެ! ކަލޭގެފާނުގެ ވެރިރައްބު ދެއްވި ނިޢުމަތުގެ ވާހަކައިން، ފަހެ، ކަލޭގެފާނު ވާހަކަ ދައްކަވައި އުޅުއްވާށެވެ!”\nނިޢުމަތްތަކުގެ ވާހަކަ ދެއްކުމަކީ ނިޢްމަތްތަކަށް ޝުކުރުވެރިވުމާއި މާތްﷲގެ ފަޟްލުވަންތަކަމަށް އިޢްތިރާފްވުމާއި މާތް ﷲ ރުއްސަވާމަގުން ނިޢްމަތްތަކުގެ ބޭނުން ހިފުމާއި ނިޢްމަތުގެ އަސަރު އަޅާގެ ކިބައިން ފެންނަން ހުރުމެވެ.\n4. ﴿ أَلَمْ يَجِدْكَ يَتِيمًا فَآوَىٰ ﴾\n﴿ وَوَجَدَكَ عَائِلًا فَأَغْنَىٰ ﴾\nމާނައީ: “އަދި ފަޤީރަކުކަމުގައި ކަލޭގެފާނުވާތީ، އެކަލާނގެ ކަލޭގެފާނު ދެކެވޮޑިގަތެވެ. ދެން އެކަލާނގެ ކަލޭގެފާނު މުއްސަނދިކުރެއްވިއެވެ.“\nއެންމެ ފުރަތަމަ ދަތި ޙާލުގައި ގެންގުޅުއްވައިފައި ދެން އެ ދަތިކަން ފާގަތިކަމަށް ބަދަލުކުރެއްވުމަކީ މާތް ﷲ ބައެއް އަޅުން ތަރުބިއްޔަތުކުރައްވަވާ ގޮތެކެވެ. ދިރިއުޅުމުގެ އެއްވެސް ކަމެއްގައި ވޭނާއި ހޫނު އިޙްސާސްކުރެވިފައިވާ މީހަކަށް ފާގަތިކަން ލިބިއްޖެނަމަ، ދެން އެމީހާއަށް ދަތިކަމުގައި އުޅޭ މީހުންނަށް ޙަމްދަރުދީ ވެވޭލެއް ބޮޑުވެއެވެ. އެފަދަމީހުން މުޞީބާތްތައް ޖެހިފައިވާ މީހުންނަށް ބޮޑަށް އަޅާލާ، އެފަރާތްތަކުގެ މުޞީބާތްތައް ފިލުވައިދިނުމަށް މަސައްކަތްކުރެއެވެ.\n5. ރަސޫލާ ޞައްލައްﷲ ޢަލައހި ވަސައްލަމް އަވަހާރަފުޅު ލައްޕަވާ އުޅުއްވީ ކަދުރުރުކުގެ ފަނުން ހަދާފައިވާ ކުނަލެއްގެ މަތީގައެވެ. އަދި އެކަލޭގެފާނު ބަނޑުހައިހޫނުކަން ފިލުވުމަށްޓަކައި ބަނޑުގައި ހިލަ ބަންނަވާ އުޅުއްވިއެވެ. އެކަލޭގެފާނަށް ލިބިވަޑައިގަންނަވާ މުދާ ހޭދަކުރެއްވީ ދަތި ޙާލުގައި އުޅޭ އެހެންމީހުންގެ ދަތިކަން ފިލުއްވައިދެއްވުމަށެވެ.\nوَلَلْآخِرَةُ خَيْرٌ لَكَ مِنَ الْأُولى (4) އަދި ކަލޭގެފާނަށްޓަކައި، ދުނިޔެއަށްވުރެ، آخرة ހެޔޮކަން ބޮޑުކަން ކަށަވަރެވެ.\nއިސްވެ މިދެންނެވި ކަމުން ދޭހަވަނީ މި ސޫރަތުގެ4ވަނަ އާޔަތުގެ މަތިން ރަސޫލާ ޞައްލައްﷲ ޢަލައހި ވަސައްލަމް އަބަދުވެސް ހަނދުމަފުޅުކުރައްވާކަމެވެ.\n6. ﴿وَلَسَوْفَ يُعْطِيكَ رَبُّكَ فَتَرْضَىٰ ﴾\nމި އާޔަތުން ދޭހަވާގޮތުގައި ބާއްޖަވެރިކަމަކީ ހުރިހާ އެއްޗިއްސެއް ތިބާގެ މިލްކުގައި ވުމެއްނޫނެވެ. އެހެނެއްކަމަކު ބާއްޖަވެރިކަމަކީ ތިބާއަށް ކަންކަން ފަހިކޮށްދެއްވަވާ، އަދި އެ ފަހިކޮށްދެއްވި ކަންކަމާއިމެދު ތިބާ ރުހި އުފާކުރުމެވެ.\n7. وَأَمَّا السَّائِلَ فَلَا تَنْهَرْ ﴿١٠﴾ އަދި ދަންނާށެވެ! ފަހެ، ކަމަކަށްއެދި އަންނަ މީހާޔަށް، ކަލޭގެފާނު އަޑުލައި ނަހައްދަވާށެވެ!\nމި އާޔަތުން ލިބޭ ޢިބްރަތްތަކުގެ ތެރޭގައި ތިބާ އަށް މާލީގޮތުން ފަޤީރަކަށް އެހީވެވެންނެތްނަމަވެސް، އެމީހުންނާއި ރީތި ބަހުން މުޢާމަލާތްކޮށް ރިވެތި ގޮތުގައި މި ވަގުތު މާލީގޮތުން އެހީތެރިވެވެންނެތް ވާހަކަ ބުނާށެވެ.


Enme Gina Dhuvahah Furabandhukohfai Oiy Melbourne Hulhuvaalaifi - Vaguthu\nއިނގިރޭސިވިލާތުގެ ގިނަ ސަރަހައްދުތަކެއްގައި އޮމިކްރޮން ފެތުރެން ފަށައިފި -9ގަޑިއިރު ކުރިން\nއެންމެ ދިގުމުއްދަތަށް ފުރަބަންދުކޮށްފައި އޮތް މެލްބަން ހުޅުވާލައިފި\nނުރައްކާތެރި ކޮވިޑް-19 ގެ ސަބަބުން ފުރަބަންދުކުރި ގައުމުތަކާއި ސިޓީތަކުގެ ތެރެއިން އެންމެ ގިނަ ދުވަސްވަންދެން ބަންދުކޮށްފައި އޮތް މެލްބަން ހުޅުވާލައިފިއެވެ.\nއޮސްޓްރޭލިޔާގެ ދެވަނައަށް އެންމެ ބޮޑު ސިޓީ، މެލްބަން ބަންދުކޮށްފައި އޮތުމަށްފަހު އަލުން ހުޅުވާލުމާއި އެކު ރެސްޓޯރެންޓުތަކާއި ކެފޭތައް އަދި ވިޔަފާރި ކުރާ ތަންތަންވެސް މުދާއަތުރައި ކަސްޓަމަރުންނަށް ހިދުމަށް ފޯރުކޮށްދިނުމަށް މިހާރު ވަނީ މަސައްކަތް ފަށައިފައެވެ.\nކޮވިޑުން ދިފާއުވުމަށް ވެކްސިންޖަހާ މީހުންގެ އަދަދު އާބާދީގެ 70 އިންސައްތައަށް އެރުމުން މެލްބަން ހުޅުވާލާނެ ކަމަށް ކުރިންވެސް އޮސްޓްރޭލިޔާގެ ބޮޑުވަޒީރު ސްކޮޓް މޮރިސަން ވަނީ ވިދާޅުވެފައެވެ.\nހަ ފަހަރެއްގެ މަތިން މެލްބަން ފުރަބަންދުކޮށްފައި ބޭއްވި ސިޓީ ހުޅުވިޔަސް އަދިވެސް ކޮވިޑުން ދިފާއު ވުމަށް ބޭރުގައި އުޅޭއިރާއި ގިނަމީހުން އެއްވާ ތަންތަނުގައި އުޅޭއިރު މާސްކު އެޅުން މަޖުބޫރެވެ.\nއޮސްޓްރޭލިޔާގެ މެލްބަން ފުރަތަމަ ބަންދުކޮށްފައި ވަނީ 2020 ވަނަ އަހަރުގެ މާރިޗް މަހުގައި އެވެ. ފަސް މިލިއަން މީހުންގެ އާބާދީއެއް އޮންނަ މި ސިޓީގެ ރައްޔިތުން ބޭރަށް ނުގޮސް ގޭގައި އުޅެން މަޖުބޫރުވެފައިވާތާ 262 ދުވަސް ވެފައިވާއިރު ސިޓީ ހުޅުވާލުމުން ބޮޑު މިނިވަންކަމެއް ލިބިގެންދާނެކަން ޔަގީނެވެ.\nމެލްބަން ހުޅުވާލުމާއި ގުޅިގެން އެގައުމުގެ ރައްޔިތުން މިހާރު ދަނީ އުފާފާޅުކުރަމުންނެވެ. ގޭގައި ތިބެން ޖެހުމުގެ ސަބަބުން ބަރުދަން އިތުރުވުމާއި ސިއްހީގޮތުން މައްސަލަތައް ދިމާވި ފަރާތްތަކާއި ނަފްސާނީގޮތުން މައްސަލަތައް ދިމާވި ފަރާތްތަކަށް މިހާރު ޕްރޮފެޝަނަލް ފަރުވާލިބިގެން ދާނެ ކަމަށް ބެލެވެއެވެ.\nއޮކްޓޯބަރ 21, 2021 22:15\nވާވަރަށް ވެކްސިން ވިއްކުނީ……..


Yaameenah hamalaa Dhin Meehun Thibee Sifa Badhalu Koggen, Kon Baehkan Adhi Neygey\nޔާމީނަށް ހަމަލާދިން ކަމަށް ބުނާ ދެ މީހުން---\n30 އޭޕްރީލް 2017 31 ކޮމެންޓް\nޔާމީނަށް ހަމަލާދިން މީހުން ތިބީ ސިފަ ބަދަލުކޮށްގެން، ކޮން ބައެއްކަން ނޭނގޭ\nސޯޝަލް މީޑިއާ އެކްޓިވިސްޓު އަދި ބްލޮގަރު ޔާމީން ރަޝީދަށް ހަމަލާދިން ކަމަށް ބުނެ ފޮޓޯ އާއްމުކޮށްފައިވާ މީހުން ތިބީ ސިފަ ބަދަލުކޮށްގެން ކަމަށާއި އެއީ ސީދާ ކޮން ބައެއްކަން އަދި ދެނެ ނުގަނެވޭ ކަމަށް ފުލުހުން ބުނެފިއެވެ.\nފުލުހުން އެހެން ބުނެފައިވަނީ އެ މައްސަލައިގެ ތަހުގީގު ކުރިއަށްދާ ގޮތާއި ބެހޭ ގޮތުން އިއްޔެ އާއިލާއަށް މައުލޫމާތު ދެމުންނެވެ.\nވީއެފްޕީއަށް މަައުލޫމާތުދިން މީހަކު ބުނީ ޔާމީން މަރާލި މައްސަލަ ވަރަށް ބޮޑު އިސްކަމެއް ދީގެން ތަހުގީގު ކުރަމުންދާ ކަމަށް ފުލުހުން ބުނި ކަމަށެވެ. އަދި ޔާމީން މަރާލި މީހުން ހައްޔަރު ނުކުރެވިގެން އުޅެނީ ކީއްވެގެންތޯ ތަކުރާރުކޮށް ސުވާލު ކުރުމުން "އެމީހުން ތިބީ ޑިސްގައިސްވެގެން ކަމަށް" ބުނެފައިވާ ކަމަށާއި އެއީ ސީދާ ކޮން ބައެއްކަން އަދި ދެނެގަނެވިފައި ނުވާ ކަމަށް ބުނެފައިވާ ކަމަށެވެ.\nވީއެފްޕީން ސުވާލު ދެންނެވުމުން ފުލުހުންގެ މީޑިއާ އޮފިޝަލު ވިދާޅުވީ އެއީ ތަހުގީގު ކުރަމުންދާ މައްސަލައަކަށްވާތީ އެ މައްސަލައާއި ގުޅިގެން މިވަގުތު މީޑިއާއާއި ހިއްސާ ކުރާނެ މައުލޫމާތެއް ނެތް ކަމަށެވެ.\nޔާމީން ރަޝީދު މަރާލާފައިވަނީ މިމަހުގެ 22 ވަނަ ދުވަހުގެ ރޭ ދަންވަރު ދިން ރަހުމު ކުޑަ ހަމަލާތަކެއްގައެވެ.\nޔާމީންގެ މަރުގެ މައްސަލަ ހާއްސަ ޓީމެއް އެކުލަވާލައިގެން ތަހުގީގު ކުރަމުން ގެންދާ ކަމަށް ފުލުހުން ބުނެފައިވާ އިރު، އެ މައްސަލާގައި މިހާތަނަށް މާގިނަ މައުލޫމާތުތަކެއް ފުލުހުން ހާމަކޮށްފައެއް ނުވެއެވެ.\nޔާމީނުގެ މަރުގެ މައްސަލާގައި މިމަހުގެ 25 ވަނަ ދުވަހު ބޭއްވި ނޫސްވެރިންގެ ބައްދަލުވުމުގައި އެސިސްޓެންޓް ކޮމިޝަނަ އޮފް ޕޮލިސް އަބުދުﷲ ނަވާޒް ވިދާޅުވެފައިވަނީ ޔާމީނަށް ހަމަލާދިން މީހުން ދެނެގަނެވިއްޖެ ކަމަށެވެ. އަދި ހަމަ އެ ދުވަހު ފުލުހުންވަނީ ޔާމީނަށް ހަމަލާ ދިން ކަމަށް ބުނާ ދެ މީހެއްގެ ފޮޓޯ ވެސް ހާމަކޮށްފައެވެ.\nފުލުހުން ފޮޓޯ އާއްމުކޮށްފައިވާ ދެ މީހުން އެ ގެއަށް ވަދެ ނުކުމެވާ މަންޒަރު އެ ގޭގެ ސީސީޓިވީ ފުޓޭޖުން ފެނެއެވެ. ފުލުހުން އާއްމުކޮށްފައިވަނީ ޔާމީން ދިރިއުޅެމުން ގެންދިޔަ މއ.ސްޕެޓިއުލާ ގޭގެ ލިފްޓާ ދިމާލުން މަތީގައި ހަރުކޮށްފައިވާ ކެމެރާގެ ވީޑިއޯއިން ނަގާފައިވާ ފޮޓޯތަކެކެވެ.\nއޭގެތެރެއިން އެކަކު ހުރީ ގޮޅި ޖެހި އަތް ދިގު ގަމީހެއް ލައިގެންނެވެ. އެމީހާ ސިޑި ކައިރީގައި ހުރުމުން އެމީހާގެ މޫނު ނުފެނެއެވެ.\nދެވަނަ މީހާ ގެ ފޮޓޯ އާއްމުކޮށްފައިވަނީ އޭނާ ދޮރުން ވަންނަނިކޮށެވެ. އޭނާ ވަންނަނީ ފޯނުން ވާހަކަ ދައްކަމުންނެވެ. އޭގެއިތުރުން އެ ދެމީހުން އެ ގޭ ބޭރުގައި ހަރަކާތްތެރިވަނިކޮށް ފެންނަ ފޮޓޯއެއް ވެސް ފުލުހުންވަނީ އާއްމުކޮށްފައެވެ. އޭގެތެރއިން ގޮޅި ޖެހި ގަމީސް ލައިގެން ހުރި މީހާ ސައިކަލެއްގެ ފަހަތު ސީޓަށް އަރައިގެން ނައްޓާލަން މަންޒަރު އެ ފޮޓޯއިން ފެނެއެވެ.\nޔާމީންގެ މަރާލިތާ ހަފުތާއެއްވެފައިވާ އިރު އެ މައްސަލާގައި ތުހުމަތު ކުރެވޭ އެއްވެސް މީހަކު ހައްޔަރުކޮށްފައި ނުވާތީ އާއިލާއިން ދަނީ ކަންބޮޑުވުން ފާޅު ކުރަމުންނެވެ. އާއިލާއިންވަނީ އެ މައްސަލައިގެ ތަހުގީގުގައި ބޭރުގެ އެކްސްޕާޓުން ވެސް ބައިވެރިކޮށް ދިނުމަށް އެދެމުންނެވެ.\nޔާމީން ރަޝީދުގެ މަރު ފުލުހުން\nޢެބުނާ ސައިކަލެއްގެ ނަންބަރު ބަލައިގެން އެމީ ހަކުހޯދަންވެއްޖެ އެއްނު..\nމީނަ މަރުގަ ފުލުހުންގެ އިހުމާލެއްވާ ކަމަށް ވެސް މަށަށް މިހާރު ޝައްކު.. ތީ ގަ އެބައުޅޭ ވަރަށް ނުބައި ރޭވުމެށް.. މި ކޮމެންޓް ޖަހަން ކެރޭނެބާ؟\nމަ މިކަމައް ފިލުމެއް ހަދާނަން.\nޔާމީން ރަސީދަށް އިންޒާރު ދީފައިވާ ޓްވީޓް ގައި ޕޮލިސް އެމްވީ ޓެގް ކޮއްފަ އޮތް އިރުވެސް ޕޮލިހުން އެކަމާ އެކަށީގެންވާ ފިޔަވަޅެއް ނޭޅުނީ ކީއްވެ؟ ތި މައްސަލައިގެ ތަހުގީގު ކުރެވޭނީ ބޭރުގެ އެހީތެރިކަން ލިބިގެން އެކނި. ސަރުކާރާ ދިވެހި ފުލުހުން ހަމަ ސޯޓު ބޭލޭނީ..\nފުލުހުން ދޮގުހަދަނީީތަ، ނޫނީ އޮޅުވާލަނީތަ،\nފުލުހުން އަދިވެސް ކަމުދާނީ މީދާމަރާ ރަށުތެރެ ކުނިކަހަން. ހުރިހާ ބިދޭސީން ފޮނުވާލާ ފުލުހުންނަށް ވާވަރުގެ ކަމެއް ހަވާލުކުރުމުން ބަޖެޓާ ގައުމަށް ކުރާ ފައިދާވެސް ބޮޑުވާނެ. ޑިސަޕޮއިންޓްމަންޓް ޓް ދި މެކްސް\nލިބުނުކުރި އެރުމަކީ އެމީހުންތިބީ ސިފަ ބަދަލުކޮށްގެންކަން ދަނެގަނެވިއްޖެ.ހާދަ މޮޅޭދޯ ދިވެހި ފުލުހުން.ސިފަ ބަދަލުކުރީމަވެސް އެނގިއްޖެ ބަދަލު ކޮށްގެން.ސާބަސް ދިވެހި ފުލުހުން ..\nގާތައް ފުރޮޅާ ނިމުނީމަ ބުނަންއެނގުނީ އެމީހުންތިބީ ޖިންނިންގެ ސިފަގައޭ. ސިފައެއްވެސް ނޭނގޭ. ބޯހަލާކު. އަޅެފަހެ މިތިބަ ފުލުހުންނަށް ކިހިނެތް ވެފައިތަ އެތިބީ. ކޮންމެވެސް ކަހަލަ ރުގުޔާއެއް ކޮށްދީބަލަ މިންޖުވޭތޯ ބަލަން.\nމީގެ ދުވަސް ކޮޅެއްކުރިން މަގުމައްޗައް ވެއްޓުނު 200،000ރުފިޔާ ހުރި ފައިސާ ދަބަހެއް ދިވެހި ފުލުހުން ސީސީޓީޥީ ގެ އެހީގައި އެފައިސާ ތަށް ހޯދާ ބިދޭސީއަކު ހައްޔަރު ކުރިވާހަކަ މީޑިއާ އިން ކިއިން، ދެން ކީކޭ ދިވެހި ފުލުހުން މިކިޔަނީ!!!؟؟؟...\nކާކުކަން މާރީއްޗަށް ވެސް ޕޮލިހުންނައް އިނގޭނެ، އެގަޑީގެ ސެލިއުލާ ޓަވަރު ތަކުގެ އެހީގަ އެގޭނެ ހޯދަން ވެސް ފަސޭހަވާނެ\nސަރުކާރުން ތަންފީޒް ކުރި މަރުގެ ހުކުމެއް އަދިޖެހޭތަ ތަހްގީގް ކުރަން. ޢެއަށްވުރެ ބޮޑު ކުރިއެރުމެއް އޮންނާނެތަ.\nތި ފިލްމު ކުޑަކޮށް ވައްތަރުކަމެއް އެބަ ހުރި އަކްޝޭގެ ޖޯލީ އެލްއެލްބީ އާ ....\nމީ ދޯ އެ ބުނާ ލިބުނު ބޮޑު ކުރިއެރުމަކީ.. ކީކޭ ދެން ބުނާނީ.\nވާނެބާ ތިކަން ތިމީހުނައް....\nތިކަންތި ދިޔައީ ފަސްގަޑު އަޑިޔަ ސަންދޯކާ އެކު ވެލިއެޅު މުން ތި ނިމުނީ! ( އަފްރާސީމް ، ރިލްވާން ، އިބްތިހާލް ،ޔާމީން ، ހުޅުމާލެ ރޭއެޕް ރާއްޖެޓީވީ ރޯ ކޮއްލިމައްސަލަތަ) ކޮބާ؟؟؟؟؟؟؟؟؟؟؟؟\nދެން އެދުވަހު ފޮނިވެފަ އެބަޔަކު އެނގިއްޖޭ ކިޔައި ފެމިލީ އާއި އެންމެހާ ދިވެހިން އިމްޕްރެސް ކުރަން އުޅުނީ ކީއްވެ... ވަށައިގެން ނާއި ގޭއެތެރެލައިގެން 1000 ކެމެރާ ހުއްޓަސް އެބަޔަކު ނުހޯދޭނެ ކަން ދިވެހިންނަށް އިނގޭ...ސަބަބު ލިޔެފިނަމަ މަށާއި މެދު އަބުރުގެ ދައުވާ ނުކުރާނެ ކަމުގެ ޔަޤީންކަންނެތީމާ އެބައި ދޫކޮށްލީ...\nމި ސަރުކާރުގައި ޖަސްޓިސް ހޯދަން ނޫޅުން ބުއްދިވެރި....އެއީ ވާނެކަމަކަށް ނުވާތީ...އެހެންނޫނަމަ އަފްރާޝީމްގެ ޤާތިލުން ހޯދުނީސް... ތިބަޔަކު ހުވާ ކޮށްގެން އެތިބި އަސްލުބޭނުން ރައްޔިތުންނަށް އެނގެއެންނު.. އެކަން އެމީހުން ކުރާނެ....ﷲގެ ދަރުބާރުން އިންސާފު ލިބޭނެ އަދި އެދުވަހުން ތި ޤާތިލުންނާއި ތި ޤަތުލުގައި ޝާމިލްވާ އެންމެން ފިލަންދާނީ ކޮންތާކަށް؟\nރައްޔިތުންގެ ފައިސާއިން މުސާރަ ނުނަގާ ތިކަން ވާވަރު ބަޔަކާ މަޤާމު ހަވާލުކުރަން ގޮވާލަން. ތިއޮތީ ފޭލްވެފަ\nެ ް ެ ް ީ ެ ް އެގަޑީގަ އެކުރިކޯލްވެސް ބެލޭނޭ. ފޯންވެސް އެންމެފަހުން ސިގްނަލް ރިސީވް ވީ ހިސާބެއްވެސްބެލޭނެ\nނުފެންނަ ތާކިހާ އަލައިގެން ތިބީމަ ނުފެންނާނެ\nމިއީ މި ރީޖަން ގަިއ ތިބި އެންމެ މޮޅު ފުލުހުން ކަމަށް ބުނަ މީހުްނގެ ހާލަތަު... ދެން ކީކޭ ބުނާނީ\nލަދެއް ހަޔާތެއް ނެތޭ ދޯ! ބަލަ ކަލޭމެނަށް މުސާރަ ދެނީ ރައްޔިތުން. ކަލޭމެނަށް މުސާރަ ދެނީ ރައްޔިތުން މަރާ ވަގުން ހިމާޔަތް ކޮށް ވައްކަން ފޮރުވާކަށް ނޫން.\nސައިކަލް ނަމްބަރު ސސޓވ ފުޓޭޖުން ފެންނާނެ؟؟؟؟؟\nއެއްކޮޅު އަދީބުގެ ދަބަހުން ވަޒަނެއް ފެނުމުން އެ ސާބިތެއްނުވި. ދެކޮޅު އަދީބުގެ ދަބަހުން ވަޒަން ފެނި ހުކުމްވެސް އައިއްސި. ވިސްނާ ފިކުރު ކުރާ މީހުންނަށް މިފެންނަނީ "އެއްކޮޅު" އަދި "ދެކޮޅު" އެކަނި ބަދަލުވެފަ އޮތްތަން. ދެން ހުރިހާ ކަމެއް ހަމަ އެކައްޗެއް. ހަމަ ކުޑަކުޑަ ދެޖުމްލައިން މިއަދު މިގައުމުގެ ހާލަތު. މި ކޭސްގަވެސް މިމީހުން އެއްކޮޅު ނަމަ ސާބިތުކުރަން ލާހިކެއްނޫން.\nކީކޭ ދެން ބުނާނީ....... ހަމަ ސަހަރޯ އޭހިތައް އަރާ\nކޮބާތޯ އެމީހުން އެތިބީ ޕްރޮޓެކްޓިވް ގިއާަރ އެއްވެސްނެތި ހުސްއަތާ. ކޮބާތޯ އެމީހުންގެ ފިންގާ ޕްރިންޓްވެސް އެތާހުންނާނެ ކަމަށް ގަބޫލުކުރެވޭ. ކީންވެތޯ ނުހޯދެނީ...ތިބޭފުޅުން ބައިވެރިވަނީތޯ ތިކަމުގަ...!!!!\nސީސީޓީވީ ކެމެރާތައް މުޅި މާލޭގައި... ގޮޅި ޖެހި ގަމީހެއްލާގެންހުރި މީހަކު ސައިކަލުގައި ދިޔަތަނެއް ނޭނގޭ. މިއަރަތުގެ ޖަވާބު ހޯދާމީހަކަށް....\nމާބޮޑަށް ވެސް ނާގާބިލް\nކޮންމެ ސިފައެއްގަ ތިއްބަސް އެމީހުން ދިޔަ ތަނެއް ސީސީޓީވީ ކެމެރާތަކުން ހޯދެން ޖެހޭނެ. މުޅި މާލޭގަ ކެމެރާ ހަރުކުރުމުގެ ބޭނުމެއް ކޮބާ؟\nތި ނިމުނީ ތިޔަމައްސަލަވެސް ތިހާހިސާބުން. ތިޔަކަމެއް މި ސަރުކާރަކުން ނުބަލާނަ އަހަރެމެން ގަބޫލުކުރާގޮތުގައި މި ބާވަތުގެ ރޭވިގެން ހިންގާ ޖަރީމާތަކަކީ ސަރުކާރުގެ އަތެއްވެސް އޮވެގެންުކުރާކަންކަން. ޤަބޫލުކުރެވޭ.\nމިހާތަނަށް ތިލަވި ކަންތައް\n1 ޕޮލިހުން ކުރިން ފޮޓޯތައް ޢާންމު ކުރުމަށްފަހު އެއީ ދޮގުމައުލޫމާތުކަމަށް އެއްބަސްވުން.\n2 ޕޮލިހުން މިކަން އޮއްބާލީތޯ، ޕޮލިސް ހެޑުން ބަދަލުކުރީ މި ފޮޓޯ އާންމުކުރީމަތޯ، ބަދަލުގަ އައިހެޑުން މި ފޮޓޯ ތަކުގަ ފެންނަ މީހުން އެއީ ކަމުން ރެކިގެންވާ ބައެއްކަމަށް ދައްކަން މަސައްކަތް ކުރައްވަނީތޯ، މި ހުރިހާ ސުވާލު އެބަ އުފެދޭ\n3 ކޮންމެވެސް ކަމެއްގައި ޕޮލިހުން ފަހަތުފަޔަށް ބުރަވެފައި ތިބިކަން އެނގުން\nކަނޑައެޅިގެން ދޮގު. ހަމަރަގަޅައް އެގޭނެ. ހިންދާލީ. މިކަމާ އުޅޭނެ ކަމެއްނެތް. ދެން އަންނަ ސަރުކާރަކުން ބަލާދީފާނުތޯ ބަލަން މަޑުކުރުންނޫން ގޮތެއްނެތް.


DRC Gai Ferry Eh Adiah Goss 60 Meehun Maruve Ethah Satheyka Bayaku Gellijje - Vaguthu\nޑިމޮކްރަޓިކް ރިޕަބްލިކް އޮފް ކޮންގޯ (ޑީއާރްސީ) ގައި ކޯރެއްގެ ތެރެއަށް ފެރީއެއް އަޑިއަށް ގޮސް އެއިން ދަތުރުކުރި މީހުންގެ ތެރެއިން 60 އަށް ވުރެ ގިނަ މީހުން މަރުވެ އެތައް ސަތޭކަ ބަޔަކު ގެއްލިއްޖެ ކަމަށް މީޑިއާ ރިޕޯޓްތައް ބުނެފިއެވެ.\n"އަލްޖަޒީރާ" އިން ރިޕޯޓް ކުރާ ގޮތުގައި ރޭގެ ވަގުތެއްގައި މިއެކްސިޑެންޓް ހިނގީ ލޮންގޮލާ އެކޯޓީ ނަމަކަށް ކިޔާ އަވަށް ކައިރީގައެވެ. ފެރީ އަޑިއަށް ދިޔައިރު އެފެރީގައި 700 ވަރަކަށް މީހުން ތިބި ކަމަށް ވެސް އޮފިޝަލުންނާއި ހަވާލާދީ "އަލްޖަޒީރާ" އިން ބުނެއެވެ.\n"މިހާތަނަށް 60 މީހެއްގެ ހަށިގަނޑު ވަނީ ފެނިފައި. އަދި 300 މީހަކު ވަނީ މިހާތަނަށް ސަލާމަތް ކުރެވިފައި. ނަމަވެސް އަދިވެސް އެތައް ސަތޭކަ ބަޔަކު ވަނީ ގެއްލިފައި." އޮފިޝަލަކު މީޑިއާ އަށް މައުލޫމާތު ދެއްވަމުން ވިދާޅުވިއެވެ.\nސަރުކާރުން ވިދާޅުވާ ގޮތުގައި މިފެރީ ފުރީ ޑީއާރްސީގެ ވެރިރަށް ކަމަށްވާ ކިންޝާސާ އިންނެވެ. ފެރީ ދަތުރު ކުރަމުން ދިޔައީ އީކްއޭޓާ ޕްރޮވިންސަށެވެ.\nސަރުކާރުގެ އޮފިޝަލުން ވިދާޅުވާ ގޮތުގައި ފެރީ އަޑިއަށް ދިޔައީ މާގިނަ މުދަލާއި މީހުން ފެރީ އަށް އެރުވުމުން ކަމަށް މިހާތަނަށް ބެލި ބެލުމުން އެނގެއެވެ.\nފެރީ އެކްސިޑެންޓްތައް ހިނގުމަކީ ޑީއާރްސީގައި ވަރަށް އާއްމު ކަމެކެވެ. ގިނަ ފަހަރަށް މިފަދަ އެކްސިޑެންޓްތައް ހިނގަނީ ހުއްދަ ކޮށްފައި އޮންނަ މިންވަރަށް ވުރެ ގިނައިން މުދަލާއި މީހުން އެރުވުމުގެ ސަބަބުންނެވެ.\nމިދިޔަ މަހު ވެސް ފެރީ އެއް ކޯރެއްގެ ތެރެއަށް އަޑިއަށް ގޮސް ދެކުއްޖަކާއި އަންހެނަކު މަރުވި ހާދިސާއެއް ޑީއާރްސީގައި ހިނގާފައި ވެއެވެ. މިދިޔަ އަހަރުގެ މެއި މަހު ފެރީ އެއް އަޑިއަށް ގޮސް 10 މީހަކު މަރުވިއެވެ. ފަހަކަށް އައިސް މިފަދަ އެންމެ ބޮޑު ހާދިސާއަކަށް ހިނގީ 2010 ވަނަ އަހަރު ހިނގި ފެރީ އަޑިއަށް ދިއުމުގެ ހާދިސާއެކެވެ. އެހާދިސާގައި 135 މީހުން މަރުވިއެވެ.\nފެބުރުއަރީ 16, 2021 12:32\nސުބްޙާނަ ﷲ! ކޯރުކޯރުގައިވެސް ފެރީ! އަފުންގެ ރަށި ކިޅި މިރާއްދޭން އެންމެ ބޮނޑީ! އެހެންފަހެނާސް ފެރީދުއްވާ ވަރުނިވެއި!


ދިމާވި އާދަޔާ ޚިލާފް ޒުވާނާ (ފަންސާސް އަށްވަނަ ބައި) – Esfiya\nބިރުވެރި ލޯބި5mins ago\nދިމާވި އާދަޔާ ޚިލާފް ޒުވާނާ (ފަންސާސް އަށްވަނަ ބައި)\n“ހާދަ ރޮމޭންޓިކޭ…ކުރިއަކުން ހިއެއް ނުކުރަން އައްކި ތިހާ ރޮމޭންޓިކް ކަމަކަށް…ވަރަށް ރީތި ސަޕްރައިޒެއް…ވަރަށް ރޮމޭންޓިކް އެޓްމޮސްފިޔާރ އެއް” އައްކިޔުން ދިން މަލުގައި ހިފާލަމުން އުފަލުން ހުރެ ނައިޝާ ބުނެލިއެވެ.\nއެވަގުތު އައްކިޔުންނަށް ހިނިތުން ވެވުނެވެ.ފިނިފެންމަލަށް ބަލަހައްޓައިގެން ހުރެ އޭގެ ފިޔަތަކާ ކުޅެމުންދިޔަ ނައިޝާއަށް ލޯބިން ފުރިގެންވާ ނަޒަރަކުން އައްކިޔުން ބަލައިލި އެވެ.\nނައިޝާއަށް ބަލަންހުރި އައްކިޔުން ވަރަށް ލޯބިން ނައިޝާއަށް ގޮވާލިއެވެ. “ކީކޭ؟” ފިނިފެންމަލަށް ބަލަހައްޓައިގެން ހިނިތުންވެ ހުރެ ނައިޝާ ބުނެލިއެވެ.\n“ނައި… އައްކިޔުންނަށް ނައި ދެކެ ލޯބިވެވިއްޖެ” ނައިޝާގެ މޫނަށް ބަލަހައްޓައިގެން ހުރެ އައްކިޔުން ބުނެލިއެވެ.އެވަގުތު ފިނިފެންމަލުގެ ފިޔަތަކުގައި ބީހެމުންދިޔަ ނައިޝާގެ އިނގިލިތަކުގެ ހަރަކާތް ހުއްޓި އައްކިޔުންނާ ދިމާލަށް ބަލައިލެވުނެވެ.\n“ކީކޭ؟” އައްކިޔުން ބުނި ބަސް އަޑުއިވެމެ، ދެވަނަ ފަހަރަށް އަޑުއަހަން ބޭނުންވުމުން ނައިޝާ ބުނެލިއެވެ. “އާނ ނައީ…އައްކިޔުން ނައި ދެކެ ލޯބިވެވިއްޖެ…އައްކިޔުންނަށް މިހާރު އަބަދު ނައިގެ ހަނދާން ކުރެވެނީ…ނައި ދެކެން ބޭނުންވަނީ…އަބަދުވެސް ނައި ކައިރީގަ ހުންނަން ބޭނުންވަނީ” ހިތުގެ ވިންދު އަވަސްވެގެން ދިޔަ އައްކިޔުން އެއްނޭވާއިން ބުނެލިއެވެ.\nއެވަގުތު ނައިޝާ އެއްވެސް ބަހެއް ނުބުނެ އައްކިޔުންނާ ދިމާއަށް ބަލަން ހުރެވުނެވެ. “އައްކި ބުނީމެއްނު އައްކި ދޮގު ހަދާކަށް ބޭނުމެއް ނުވެޔޭ… ކުރީގަ ނައި ދެކެ ގަޔާވެވުނަސް މިހާރު އައްކިއަށް ނައި ދެކެ މިވަނީ ލޯބިވެވިފަ” ނައިޝާ އަނގައިން ނުބުނެ ހުރުމުން އައްކިޔުން އިތުރަށް ބުނެލިއެވެ.\nއެވަގުތު ނައިޝާގެ ލޮލަށް ކަރުނަ ޖަމާވެ މަޑުމަޑުން އޭނާގެ ލޮލުން ކަރުނަތައް ފައިބާން ފެށިއެވެ. “ނައި ރޮނީތަ؟ ނައިޝާއަށް ރޮވޭތަން ފެނުމުން އޭނާ އާއި ކައިރިވެލާ ކަރުނަތައް ފުހެލަދެމުން އައްކިޔުން ބުނެލިއެވެ.\n“އެއީ އުފާވެގެން..ވަރަށް ހެޕީވެއްޖެ…ނައި ވެސް އައްކިޔުންނާ ަަަަަަަަަަަަަަަަަަަަަަަަަަަަަަަައެކު އުޅެންފެށި ފަހުން އައްކިޔުން ދެކެ ލޯބިވެވިއްޖެ… އެކަމް އެވާހަކަ ބުނަން ނުކެރިފަ މިހުރީ” އުފާވެރިކަމުގެ ކަރުނަ ބަންޑުން ކޮށްލުމަށްފަހު ނައިޝާ ބުނެލިއެވެ.\n“މީ އައްކިޔުންގެ ފުރަތަމަ ފަހަރު މީހަކުދެކެ ލޯބިވި..އެހެންވެ އައްކިޔުންނަށް ލޯބިވެވުނީތޯ ޔަގީންކުރަން ލޯބިވާ ވާހަކަ ނުބުނެ މަޑުކުރީ ….އެކަމަކު މިހާރު ޔަގީންވެއްޖެ މިވެވުނީ ލޯބިކަން” ހިނިތުންވެލަމުން އައްކިޔުން ބުނެލިއެވެ.\nނައިޝާ ކުރިމަތީގައި ހުރެ ހިތުގެ އިހުސާސްތައް ހާމަ ކުރަމުންދިޔަ އައްކިޔުންނަށް ލޯބިން ފުރިގެންވާ ނަޒަރަކުން ބަލަން ނައިޝާ ހުއްޓެވެ. އެމޫނުމަތިން އުޖާލާކަން ގެނެސްދޭ ކަހަލަަ ހިނިތުންވުމަކާ އެކުގައެވެ.\n“ނައި މީ ވަރަށް ނަސީބު ރަނގަޅު މީހެއް ތިފަދަ މީހަކު ލިބުނީމަ” އުފަލުން ހުރެ ނައިޝާ ބުނެލިއެވެ. “ނޫނޭ…އަސްލު އައްކިޔުންގެ ނަސީބު އެއީ ތިފަދަ އޯގާތެރި ރީތި ބައިވެރިއަކު ލިބުނުކަން” ލޯތްބާއި އެކު އައްކިޔުން ބުނެލިއެވެ.\nއައްކިޔުންނާ ނައިޝާ އާއި ދެމީހުން އެކަކު އަނެކަކަށް ކުރިމަތިވާ ގޮތަށް ވާހަކަ ދައްކަން ކޮޅަށް ތިއްބެވެ.އެވަގުތު ވަޔެއް ނުޖެހޭ އެތަނަށް ކުއްލިއަކަށް ބޮޑު ފަންގަނޑެއް ވެއްޓުނެވެ.އެފަންގަނޑު ވެއްޓުނީ ނައިޝާގެ ބޮލަށްވާ ގޮތަށެވެ.ނަމަވެސް ފަންގަނޑު ނައިޝާގެ ގައިގައި ޖެހުމުގެ ކުރިއަށް އައްކިޔުން ނައިޝާގެ އަތުގައި ހިފާ އޭނާގެ ގަޔާ ދިމާލަށް ނައިޝާ ދަމާގަތެވެ.\nއައްކިޔުން ނައިޝާގެ އަތުގައި ހިފާ ކުއްލިއަކަށް ދަމާ ގަތުމުން އެދެމީހުން އެކުގައި ނުވެއްޓުނީ ހަމަކިރިޔާ އެވެ. ފަންގަނޑު ވެއްޓުމުން އައްކިޔުންގެ ގައިގައި ބައްދާލައިގެން ބިރުންހުރި ނައިޝާގެ ދެކޮނޑުގައި ހިފާ ގަޔާ ދުރުކޮށްލަމުން ރަނގަޅުތޯ އައްކިޔުންނަށް އަހާލެވުނެވެ.\nބިރުގަނެފައިވާ ނައިޝާ އާނ އެކޭ ބުނުމުގެ ގޮތުން ބޯ ޖަހާލިއެވެ.އެވަގުތު ހާސްވެފައިވާ އައްކިޔުން، ނައިޝާ އޭނާގެ ގަޔާ ކައިރިކޮށްލާ ބައްދާލިއެވެ.އަދި ލޯބިން ނައިޝާގެ ބޮލުގައި ފިރުމާލީ ހަމަޖެހުމުގެ ފުން ނޭވާއެއް ދޫކޮށްލަމުންނެވެ.\nނައިޝާގެ ގައިގައި ބައްދާލައިގެން ހުރި އައްކިޔުންނަށް ކުއްލިއަކަށް ނައިޝާގެ ފުރަގަހަށްވާ ގޮތަށް ލެޔާލް އައްކިޔުންނާ ދިމާލަށް ބަލަން ހުއްޓާ ފެނުނެވެ.މިރޭ ލެޔާލް ހުރީ ވަރަށް ބޮޑަށް ރުޅިއައިސްފައެވެ.ރުޅިއައިސްގެން އަވަސް ނޭވާތަކެއް ދޫކުރަމުން ދިޔަ ލެޔާލްގެ ލޯ ހީވަނީ ރަތްކަމުންގޮސް އަނގުރު އަލިފާންގަނޑެއް ހެނެެވެ.\n“ހިނގާދާން ގެއަށް” ނައިޝާގެ އަތުގައި ހިފާލުމަށްފަހު އެތަނުން ނިކުންނަން އައްކިޔުން ހިނގައިގަތީ ލެޔާލް ނައިޝާއަށް ފެނިދާނެތީއެވެ.\nނައިޝާ ގެއަށްލާން ދިޔަ އައްކިޔުންގެ އެތެރެ ހަށީގައި ހީވަނީ ހުޅު ހިފާފައިވާ ހެނެވެ. އޭނާގެ އެތެރެހަށީގަައި ރުޅީގެ ތޫފާނެއް އުފެދިފައިވީ ނަމަވެސް ނައިޝާ ކުރިމަތީގައި ހަމަޖެހެން އައްކިޔުން މަސައްކަތް ކޮށްލިއެވެ.\nނައިޝާ ގެއަށް ލުމަށްފަހު ރުޅިއައިސްފައި ހުރި އައްކިޔުން ވަރަށް ބާރު ހިނގުމުގައި ހިނގާފައި ދިޔައެވެ.\nވަކި ހިސާބަކަށް ދެވުނުތާ އޭނާއަށް ލެޔާލް ފެނުނެވެ.އެވަގުތު އައްކިޔުންގެ ރުޅިގަނޑު ކެކި އުތުރި އެރިއެވެ. ދިޔަ ގޮތަށްގޮސް ގަސް ކައިރި ހިތްހަމަ ނުޖެހިފައިވާ ލެޔާލްގެ ދިގު އިސްތަށިގަނޑު ނަގާ އައްކިޔުންގެ އަތަށް އޮޅާލިއެވެ.\n“ކަލޭ ކިހިނެއް ހަދާނަމޭ ހިތާތަ ތިއުޅެނީ؟….ކަލޭ ހީނުކުރާތި ކަލޭ ތީ އިންސާނެއް ނޫންވީމަ ބޭނުންހާ ގޮތެއް ހެދޭނެޔޭ…އަހަރެން ކަލޭ ދެކެ ކުޑަކޮށްވެސް ބިރެއްނުގަނޭ” ރުޅިއައިސް ހުރެ އެއްނޭވާއިން އައްކިޔުން ބުނެލިއެވެ.\nއައްކިޔުން ރުޅި އައުމުން ލެޔާލް ޖެހިލުންވިއެވެ. “އައްކި އެންމެފަހުން އޭނަދެކެ ލޯބިވާ ވާހަކަވެސް ބުނީދޯ؟… އަހަރެންގެ ހިތަށް އަސަރުކުރީ… އަހަންނަށް ކެތްނުކުރެވުނީ” ދެރަވެލާފައި ލެޔާލް ބުނެލިއެވެ.\nލެޔާލް އެހެންބުނުމުން ނުރުހުންވެފައިވާ އައްކިޔުން، އޭނާގެ އަތަށް އޮޅާލައިގެން ހުރި ލެޔާލްގެ އިސްތަށިގަޑުން އަތް ދޫކޮށްލުމަށްފަހު ލެޔާލްގެ މޫނަށް އިސްތަށިގަޑު ޖެހިއެވެ.\n“އަހަރެން ކަލޭ ކައިރީ ބުނިންދޯ ނައިޝާ ހުންނަ ތަނެއްގަ ކަލޭގެ ހިޔަނި ވެސް އެޅިގެން ނުވާނެ….މިރޭ އަހަންނަަށް ނައިޝާ އެތަނުން ދުރަށް ނުގެންދެވުންނަމަ އޭނަ މިހާރު އޮންނާނީ ހޮސްޕިޓަލުގަ…ކުރިއަށްވުރެ ބޮޑަށް އަހަރެން ކަލޭ ދެކެ ނަފްރަތު ވެއްޖެ” ރުޅިއައިސްފައި ހުރެ އައްކިޔުން އެހެންްބުނެ އެތަނުން ދުރަށްދާން ހިނގައިގަތެވެ.\n“އަހަންނަށް ތި ހިތާމަ ދިނުމަށް ވުރެ އައްކިޔުންގެ އަތުން އަހަރެން މަރާލިޔަސް މާ ހިތަށް ފަސޭހަވާނެ…އަހަރެން އައްކިޔުން ދެކެ މިވާ ލޯތްބެއް ނުފެނޭތަ؟” އައްކިޔުން ދާން އުޅެންފެށުމުން ލެޔާލް ބުނެލިއެވެ.\n“ތީ ލޯތްބެއްނޫން ތިއަށް ކިޔާނީ އަމިއްލަ އެދުން ބޮޑުވުން…ކަލޭ އަހަރެން ދެކެ ލޯބިވާނަމަ އަހަރެން ދެރަވާނެ ފަދަ ކަމެއް ނުކުރީސް…މިރޭ އެ ފަންގަނޑު ނައިޝާ ގަޔާ ދިމާލަށް ވައްޓާ ނުލިސް……އަހަންނާ ނައިޝާގެ ދެމެދަށް ވަންނަން ނަހަދާ….އަހަރެމެން އެކަކު އަނެކަކު ދެކެ އިންތިހާއަށް ލޯބިވޭ” އައްކިޔުން ބުނެލިއެވެ.\nއަބަދުގެ އަަބަދަށް (ސޯޅަވަނަ ބައި)\nލޯބިވެވުނީއެވެ. – 16\nލޯބި December 9, 2018\nކަޅު ސަފުހާ (4)\nލޯބި February 4, 2016\nސިއްރުން މިހިތާ ކުޅެނީހޭ (ފަންސަވީސްވަނަބައި)\nލޯބި November 17, 2017\nޝެރިން (22 ވަނަ ބައި)\nބިރުވެރި ލޯބި December 3, 2015\nޒީޝާ (ދިހަވަނަ ބައި)\nލޯބި November 21, 2015\nހިތާމަ ލޯބި June 22, 2015


އެޑްމިން – Page 162 – Liyuntheringe Gulhun\nVisitors online  111:users  0guests  70bots  41The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކަރުނަ ތިކި (16)\n1 ޑިސެމްބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3905\nޙަސަން ނަޖުމީ(25 ނޮވެމްބަރ 2013 (ހޯމަ) ގުޅޭ)\n“ޝާން އަކީ ކުޑައިރުއްސުރެ ބުރަ މަސައްކަތުގައި އުޅެން އާދަވެފަ ހުރި ކުއްޖެއް. އޭނާގެ ބައްޕަ އަވަހާރަވުމާއެކު ދިރިއުޅުމުގެ ހުރިހާ ކަމަކާ ކުރިމަތިލާން ފެށީ ވަރަށް ޅައުމުރުގައި. އޭނައަކީ އަބަދުވެސް އުމުރަށް ވުރެން ދޮށި ކުއްޖެއް.” ކަމަނަ ހިނިފުޅުވެޑުވިއެވެ. ަވަކިނުވިނަމަ… (8)\n30 ނޮވެމްބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3065\nމުޙައްމަދު ޤާސިމް، އއ.މަތިވެރި(24 ނޮވެމްބަރ 2013 (އާދީއްތަ) ގުޅޭ) “ޒައިދުގެ އުޅުމާއި މިޒާޖާއި ހުރިހާ ކަމެއް، ބޭބެމެންނަށް ވެސް ވަރަށް ކަމުދޭ! ރަޝާއާ ގުޅެން ބޭބެމެން ބޭނުންވަނީ ތިކަހަލަ ކުއްޖެއް. އެކަމަކު….. ކީއްކުރާނީ؟” ވަހީދު ފުން ނޭވާއެއް ދޫކޮށްލިއެވެ.\nކަތީބު ބޭގެ ބަނބުކެޔޮ ދަތުރު\n30 ނޮވެމްބަރު 20132 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4198\nމިއީ ބަނބުކެޔޮ މޫސުމެއް ނޫނެވެ. ޖުންޖުލާގެ ވިއްސާރަ މޫސުމެވެ. މިއީ ހިނގާފައިވާ ހަޤީޤީ ހާދިސާއެއްގެ މައްޗަށް ބިނާކޮށް ލިޔެފައިވާ ވާހަކައެވެ. އެކަމަކު މިވާހަކައިގައި ބޭނުންކޮށްފައިވާ ނަންނަމާއި ތަންތަނަކީ އަސްލެއް ނޫނެވެ. އަޙްމަދު ނާފިޢު، ބ.ދަރަވަންދޫ\nއަތޮޅުތަކުގައި ސިފައިންގެ މަރުކަޒުތައް ޤާއިމް ކުރެވެމުން ދިޔަ ދުވަސްވަރެވެ. މިހާދިސާ ހިނގާފައިވަނީ 2003 ވަނަ އަހަރު ޖޫން މަހުގެ ތެރޭގައެވެ. އއ.ރަސްދޫ (އަސްލުރަށެއް ނޫން) އަކީ ވެސް އެ ދުވަސްވަރު ސިފައިންގެ މަރުކަޒެއް ޤާއިމްކޮށް ފުލުހުންގެ ޚިދުމަތް ދެމުން ގެންދިޔަ ދުވަސްވަރެވެ. އޭރު ސިފައިންނާއި ފުލުހުންނަކީ އެއް ބަޔެކެވެ.\n29 ނޮވެމްބަރު 20135 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4294\nއަހަރެން ސްކޫލްގައި ކިޔަވަން އުޅުނު ދުވަސްވަރު ފިލާވަޅު ދަސްނުކޮށްގެން ފިލާވަޅު ދަސްނުކުރާ ކުދިންނާއެކު އެއްދުވަހަކު ސްކޫލު ނިމުމުން އަހަރެން ސްކޫލްގައި ކޮޅަށް ބެހެއްޓި. އަދި އަހަރެންގެ މަންމައަށްގުޅައި އެއްދުވަހުވެސް ދޭ ފިލާވަޅު ޓީޗަރަށް ނުކިޔައިދޭކަމަށް ބުނެ ބައްދަލުކުރުމަށް އެދުނު. އެއީ އަހަރެމެން ރަށު ޓީޗަރެއް. އޭރުވެސް ޓީޗަރަކަށް އަހަރެންނަކީ މަންމަން ކުއްޖެއް ކަމެއް ނޭގެ. ޓީޗަރަށް މިވާހަކަތައް ކިޔައިދޭނެ ގޮތެއްވެސް އަހަރެންނަކަށް ނޭގުނު. އަހަރެން ވަރަށް ދެރަވި.\nދީނީ ލިޔުންތަކުގައި ހުންނަ ޢިބާރާތްތައް އަނގަބަހުގެ ޢިބާރާތަށް ބަދަލުކުރުން\n29 ނޮވެމްބަރު 20131 ޚިޔާލުބަހާއި އަދަބު, ޤަވާޢިދުއެޑްމިން\nކިޔާފައިވާ ޢަދަދު: 8123\nދިވެހިބަހުގެ ޚާއްޞަ އެއް ސިފައަކީ، އަނގަބަހުން ހުށައަޅާ ލިޔުންތައް ފިޔަވައި ލިޔުމުން ހުށައަޅާ ލިޔުންތަކުގެ ޖުމުލަތައް، “އެވެ” މި އަކުރުން ނިމިފައިވުމެވެ. “އެވެ” އަކީ ލިޔުމުން ހުންނަ ޢިބާރާތްތަކުގެ ޖުމުލަތައް ނިންމުމަށް އެކަނި ބޭނުންކުރާ އަކުރެކެވެ.\nވަގޮޅުލުން ނުވަތަ މިކިޔާ ކަރަޕުޝަން\n28 ނޮވެމްބަރު 20135 ޚިޔާލުބަހާއި އަދަބު, އަދަބިއްޔާތުއެޑްމިން\nކަނީރު ޢަބްދުއްރަޙީމް (ކަނީރު)ކަމުދާބަޔަކު ،ގަބޫލުކުރާމީހަކު މިފަދަ ލަފުޒުތަކާއިއެކު ކުރިއަށް ދާނެތާއެވެ. ވައިގައިނުހިފައިފިނަމަ އަޅާނުލާނީއެވެ. މިފަދަގޮތަކަށްނަމަވެސް ދިވެހިވަންތަ ލަފުޒުތައް އާއްމުކޮށް ބޭނުންކުރެވޭތަން ފެނުމަކީ، އިވުމަކީ އަދި ނުވަތަ އެނގުމަކީ ދިވެއްސަކަށްވީތީ އުފާވެވޭނެކަމެއްކަން ޔަގީނެވެ. ޕްލެނެޓްތަކާއި ތަރިތަކާއި ހަނދުތައް ދަތުރު ކުރުން\n28 ނޮވެމްބަރު 20131 ޚިޔާލުޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 2779\nމުޙައްމަދު ޝުޖާޢު ޢަބްދުއްރަޙީމް\nވަރަށް މަދު އަހަރުތަކެއް ކުރިން ހޯދިފައިވާ ގޮތުގައި އަހަރެމެން އިންސާނުން ބިންމަތީގައި ހުރެގެން އެއްގޮތަކަށްވެސް އެއްވެސް ތަރިއެއް ނުފެނެއެވެ. އެކަމަކު އަހަރެމެންނަށް މިފެންނަނީ ތަރިތައް ދަތުރުކޮށްފައިވާ ރޮނގު ނުވަތަ އެތަރި ހުންނަ ތަންތަނެވެ. މިގޮތުން އަހަރެމެންނާ އެންމެ ކައިރީގައިވާ އިރުން ފޮނުވައިދޭ އަލި އަހަރެމެންނާ ހަމަޔަށް މި އަންނަނީ އަށްމިނިޓް ވިހި ސިކުންތުންނެވެ. އަދި އިރުދަނީ ސިކުންތަކު 19.4 ކިލޯ މީޓަރުގެ ބާރު މިނުގައި ދަތުރު ކުރަމުންނެވެ. އެހެންވީމާ އަހަރެމެންނަށް ފެންނަނީ އިރު ކުރިން ހުރިތަންތަނެވެ. އަދި އިރު މިގެލެކްސީގެ މެދު ވަށައިގެން ސިކުންތަކު 220 ކިލޯމީޓަރުގެ ބާރު މިނުގައި އިރު ދަތުރު ކުރެއެވެ. ކުދިވާހަކަ (25)\n27 ނޮވެމްބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5148\nމިނެދިން ނާޅިޔަކުން މިނެދިނުން\nޢައްބާސް އިބްރާހީމް މަގުމަތީގައި ތަރުކާރީ ވިއްކަން ހިނގާ މީހަކު އެއްދުވަހަކު ރަށުގެ ވެރިމީހާގެ އޮފީހަށް އައިސް މައްސަލައެއް ހުށަހަޅައިފިއެވެ. އޭނާ ހުށަހެޅި މައްސަލައަކީ، އެރަށުގައި އިންނަ ބަޓަރު ވިއްކާ އަންހެނަކާބެހޭ މައްސަލައެކެވެ. އޭނާ ބުނިގޮތުގައި އެ އަންހެންމީހާ އަތުން އޭނާ ބަޓަރު ކިލޯއެއް ގަންނައިރު، އެއިން ސަތޭކަ ވަރަކަށް ގުރާމް މަދުނުވާ އެންމެ ފަހަރެއް ވެސް ނުދެއެވެ. ވީމާ މިނެކިރުމުގައި އެހާބޮޑު މަކަރެއް ހަދާތީ އެއަންހެން މީހާއާއިމެދު ފިޔަވަޅު އަޅާދޭން ޖެހެއެވެ. އަތިރީކަމަނާ\n27 ނޮވެމްބަރު 20132 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 5758\nޢަބްދުﷲ ޙިލްމީތާރީޚީ ބައެއް ލިޔުންތަކުން އަތިރީކަމަނާގެ ނަންފުޅުގައި ދެ ބޭފުޅަކު އެބަ ފެނެއެވެ. މީގެތެރެއިން ތާރީޚީ މަދު ލިޔުންތަކުން މަދުބަޔަކަށް ފެނި މަޝްހޫރުވެފައިނުވާ އަތިރީކަމަނާއަކީ އަރިއަތޮޅު އުކުޅަހު މުޅޯށިކަލޭގެ ދެ އަންހެން ބޭފުޅުންގެ ތެރެއިން އެއްބޭފުޅެއްކަމަށްވާ އަތިރީކަމަނާއެވެ. މިކަމަނާއަށް ފާޠިމާދިޔޯ، އަދި ޚަދީޖާ ދިޔޯ ވެސް ކިޔާފައި ހުރެއެވެ.\nހަލާކުވެފައިވާ ހިތެއްގައި އެހެން ލޯތްބެއް (6)\n26 ނޮވެމްބަރު 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4291\nޢަލީ ޝަރީފް، ހ. ފިލިގަސްދޮށުގެ(20 ނޮވެމްބަރ 2013 (ބުދަ) ދުވަހު ޝާއިޢުކުރި ބަޔާ ގުޅޭ)\nހަމަ އެގަޑީގެ އެ ވަގުތަށް އިސްޓޭޝަނަށް އައިސް މަޑުކޮށްލި ރޭލުން ކްލައިވް ފައިބައްޖެ އެވެ. ބްރައިނީގެ ކުރިމަތިން މިހާރު ފެނިފައިވަނީ ހުވަފެނެއް ނޫނެވެ. ހަމަ ޙަޤީޤަތެކެވެ. އެހެރަ އަންނަނީ ހަމަ ކްލައިވެވެ. އަތުގައި އޮތީ ހެދުންލާ ފޮއްޓެކެވެ. އަވަސްއަވަހަށް ހިނގައިފައި އެ އަންނަނީ ބްރައިނީއާ ސަލާންކޮށްލާށެވެ. 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159…160161162163164…165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


Himabihi ithuru meehakah nujehy: Minister\nހެލްތު މިނިސްޓަރު އަބްދުﷲ އަމީން -- ސަލްވީން | އަވަސް\nމިހާތަނަށް ހެދި ޓެސްޓުތަކުން މި ދެ ދުވަހުގެ ތެރޭގައި އެއްވެސް މީހަކު ހިމަބިއްސަށް ޕޮޒިޓިވްވެފައި ނުވާ ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެ އެވެ.\nމިނިސްޓަރު މިހެން ވިދާޅުވީ ހިމަބިހީގެ ހާލަތާއި ގުޅޭ މައުލޫމާތު ދިނުމަށް މިއަދު ބޭއްވި ނޫސްވެރިންގެ ބައްދަލްވުމުގައެވެ. މިނިސްޓަރު ވިދާޅުވީ މިދިޔަ 48 ގަޑިއިރުގެ ތެރޭގައިވެސް ބައެއް މީހުން ހިމަބިއްސަށް ޓެސްޓް ކުރެވުނު ކަމަށާ ނަމަވެސް އެއްވެސް މީހަކު ހިމަބިއްސަށް ޕޮޒިޓިވްވެފައި ނުވާ ކަމަށެވެ.\nނަމަވެސް މިނިސްޓަރު ވިދާޅުވީ ސަރުކާރުން ހިމަބިހި ފެތުރުން ހުއްޓުވަން ކުރަމުންދާ މަސައްކަތް ކުރުމުގައި ދެމި ތިބޭނެ ކަމަށެވެ. އަދި ވެކްސިން ހުސްނުވެ ލިބޭނެ އިންތިޒާމް ހަމަޖެހިފައިވާ ކަމަށާ ވެކްސިން ނުޖަހާ މީހުންގެ ދަފްތަރެއް އެކުލަވައިލުމުގެ މަސައްކަތް ކުރަމުން އަންނަ ކަމަށެވެ. އަމީން ވިދާޅުވީ ވެކްސިން ނުޖަހާ ތިިބި މީހުންގެ ތެރެއިން 18 އަހަރުން ދަށުގެ ކުދިންގެ ދަފްތަރެއް އެކުލަވައިލުމުގެ މަސައްކަތް ކުރަމުން އަންނަ ކަމަށާއި މި ހަފްތާ ނިމެންވާއިރަށް ރާއްޖޭގެ ހުރިހާ ރަށެއްގައި ތިބި ވެކްސިން ނުޖަހާ ކުދިންގެ މައުލޫމާތު ލިބޭނެ ކަމަށެވެ.\nއާދިއްތަ ދުވަހު އެ މައުލޫމާތުތައް ހާމަ ކުރައްވާނެ ކަމަށް މިނިސްޓަރު ވިދާޅުވިއެވެ.\nއަމީން ވިދާޅުވީ ދަފްތަރު އެކުލަވައިލުމުގެ މަސައްކަތާއެކު ވެކްސިން ދިނުމުގެ މަސައްކަތް ވެސް ކުރަމުން އަންނަ ކަމަށެވެ. އެގޮތުން އެންމެ ފުރަތަމަ ހިމަބިހި ފެނުނު ސަރަހައްދަށް އިސްކަން ދީގެން މިދިޔަ ދެތިން ދުވަހު ގިނަ ބަޔަކަށް ވެކްސިން ދީފައިވާ ކަމަށެވެ.\nހިމަބިއްސަށް ޝައްކުވެ އެންމެ ފުރަތަމަ ޓެސްޓު ކޮށް ޕޮޒިޓިވް ވީ ތިން އަހަރުގެ ފިރިހެން ކުއްޖަކަށެވެ. އެއަށްފަހު 30 އަހަރުގެ ދިވެހި ފިރިހެނެއްގެ ގައިން ވެސް އެ ބަލި ފެނިފައިވެ އެވެ. އަދި އޭގެ ފަހުންވެސް އިތުރު މީހަކު އެ ބައްޔަށް ޕޮޒިޓިވްވި އެވެ.


ރައްޔިތުންގެ ލޮލުގައި އެޅުވީ ކެހިވެރިކަމުގެ އަނދުނެއް- އަބްދުއްރަޙީމް – DhiDaily\nރައްޔިތުންގެ ލޮލުގައި އެޅުވީ ކެހިވެރިކަމުގެ އަނދުނެއް- އަބްދުއްރަޙީމް\nރައީސް އިބްރާހިމް މުހައްމަދު ސޯލިހުގެ ސަރުކާރުން ދިވެހިންގެ ލޮލުގައި އެޅުވީ ކެހިވެރިކަމުގެ އަނދުނެއް ކަމަށް ޕްރޮގްރެސިވް ކޮންގްރެސް ކޯލިޝަން ހިންގެވުމާއި ވަގުތީގޮތުން ހަވާލުވެ ހުންނެވި އަބްދުއްރަހީމް އަބްދުﷲ ވިދާޅުވެއްޖެއެވެ.\nއެމަނިކުފާނު މިބީދައިން ވިދާޅުވީ ރާއްޖޭގެ ފޮރިން މިނިސްޓާ އަބްދުﷲ ޝާހިދު، ރައީސް ޔާމީންގެ ވެރިކަމުގައި ރާއްޖެ ވަށާ ޖެހީ ފަންފުޅަފިކަމަށް ވިދާޅުވުމުން އެކަމަށް ރައްދު ދެއްވާ ކުރެއްވި ޓުއީޓެއްގައެވެ. ރައީސް އިބްރާހިމް މުހައްމަދު ސޯލިހުގެ ސަރުކާރުން ރާއްޖެ ވަށާ ދަމާލީ އަޅުވެތިކަމުގެ ދަގަނޑު ދަލެއްކަމަށާއި، ރައްޔިތުންގެ ލޮލުގައި އަޅުވާފައިވަނީ ކެހިވެރިކަމުގެ އަނދުނެއްކަމަށް އަބްދުއްރަހީމް ކުރެއްވި ޓުއީޓްގައި ހާމަކުރެއްވިއެވެ. މީގެއިތުރުން އަނގަޔާއި ނޭފަތުގައި މިސަރުކާރުން އެޅުވުމަށް މަސައްކަތް ކުރަމުންދަނީ އަނިޔާވެރިކަމާއި ބިރުވެރިކަމުގެ މާސްކެތްކަމަށް އަބްދުއްރަހީމް ހާމަކުރެއްވިއެވެ.\nފަހަކަށް އައިސް މިއަދުގެ ސަރުކާރުން ރާއްޖޭގެ މިނިވަން ކަން ނަގާލުމަށް މަސައްކަތް ކުރަމުން ދާ ކަމަށް ބުނެ ގިނަބައެއްގެ ފާޑުކިޔުން ވަނީ ސަރުކާރަށް އަމާޒުވެފައެވެ. ވަކިން ޙާއްސަކޮށް އިދިކޮޅުގައި ތިއްބެވި ފަރާތްތަކުން މިއަދުގެ ސަރުކާރަށް ރާއްޖެ ވިއްކާލުމަށް މަސައްކަށް ކުރަމުންދާކަމަށް ބުނެ އެކަމުގެ ދިފާއުގައި ކުރަން ޖެހުނު ކޮންމެ ކަމެއް ކުރަން ކެރި ތިބިކަމަށް އެކިފަހަރު މަތިންވަނީ ހާމަ ކޮށްފައެވެ. ނަމަވެސް ރައީސް ސޯލިހު ވިދާޅުވެފައިވަނީ ދިވެހި ބިން އަޅުވެތިކޮށް ބޭރުގެ ނުފޫޒު ދިވެހިންގެ ތެރެއަށް ވެއްދުމުގެ އެއްވެސް ފުރުސަތެއް އެމަނިކުފާނު ނުދެއްވާނެކަމަށެވެ.


ހިމަގޮހޮރު | އިންސާނާގެ ހަށިގަނޑު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް އިންސާނާގެ ހަށިގަނޑު ހިމަގޮހޮރު\nހިމަގޮހޮރު (Small intestine) އަކީ ހަޖަމުކުރާ ނިޒާމް ގައި މައިދާ،އަދި ބޮޑު ގޮހޮރާ ދެމެދުގައިވާ ގުނަވަނެކެވެ. އެހެންކަމުން ހިމަގޮހޮރު ފެށިފައި އިންނާނީ މައިދާ ނިމޭ ހިސާބުންނެވެ. އަދި ނިމިފައި އިންނާނީ ބޮޑު ގޮހޮރު ފެށޭ ހިސާބަށެވެ. އިންސާނުންގެ ހިމަ ގޮހޮރުގެ ދިގުމިނުގައި ގާތްގަނޑަކަށް7މީޓަރު ނުވަތަ 21 ފޫޓް ހުރެއެވެ. ބައެއް އިލްމު ވެރިން ވިދާޅުވާ ގޮތުން ހިމަ ގޮހޮރުގެ ދިގުމިނުގައި އެވްރެޖްގޮތެއްގައި ހުންނަނީ 7-4 މީޓަރާއި ދެމެދުގެ މިންވަރެކެވެ. ހިމަގޮހޮރަށް ބައެއް ފަހަރު ކުޑަ ގޮހޮރު މިހެން ވެސް ކިޔައެވެ.\nހިމަގޮހޮރު އެކުލެވިގެންވަނީ3ބައެއްގެ މައްޗަށެވެ. އެއީ:-\n• ހިމަ ގޮހޮރު ގެ ފުރަތަމަ ބައި ނުވަތަ ޑޫއަޑިނަމް\n• ހިމަ ގޮހޮރު ގެ މެދުބައި ނުވަތަ ޖެޖޫނަމް\n• ހިމަ ގޮހޮރު ގެ ފަހުބައި ނުވަތަ އިލިއަމް\nއާންމު ގޮތެއްގައި ބޮޑު ގޮހޮރަށްވުރެ ހިމަގޮހޮރު 5-4 ވަރަކަށް ގުނަ ބޮޑުވެފައި ދިގެވެ. ހިމަ ގޮހޮރުގެ އެތެރޭގެ ހުރަސް ދިގު ވަށަމިނުގައި އެވްރެޖްގޮތެއްގައި ހުންނަނީ ގާތްގަނޑަކަށް 3-2.5 ސެންޓި މީޓަރާއި ދެމެދުގެ މިންވަރެކެވެ. މިމިން [[ބޮޑު ގޮހޮރު]]ގައި އުޅެނީ 7.6 ސެންޓި މީޓަރުގައެވެ.\nހިމަގޮހޮރު އެކުލެވިގެންވަނީ އަންނަނިވި ބައިތަކުގެ މައްޗަށެވެ.\n1- ހިމަގޮހޮރު ގެ ފުރަތަމަ ބައި\nހިމަގޮހޮރުގެ ފުރަތަމަ ބައި (Duodenum) އަކީ މައިދާ އާއި، ހިމަގޮހޮރުގެ މެދުބައި ގުޅުވައިދޭ ހޮޅިއެވެ. މިއީ ހިމަގޮހޮރުގެ އެންމެ ކުރު އަދި އެންމެ ފުރަތަމަ ބައި ވެސް މެއެވެ. އިގިރޭސި ''ސީ'' (C) އަކުރުގެ ބައްޓަމަން އިންނަ މިބަޔަކީ ގިނަ ކެމިކަލް މާއްދާތައް ހަޖަމުކޮށް ހަށިގަނޑަށް ބޭނުން ބައި ނަގައިދޭ ތަނެވެ. މިބަޔަށް ކުޑަގޮހޮރުގެ ފުރަތަމަ ބައި މިހެން ވެސް ކިޔައެވެ. އިންސާނުންގެ ޑުއަޑީނަމް ގެ ދިގުމިނުގައި އެވްރެޖް ގޮތެއްގައި ހުންނަނީ 26 ސެންޓި މީޓަރެވެ.\n2- ހިމަގޮހޮރު ގެ މެދުބައި\nހިމަގޮހޮރުގެ މެދުބައި (Jejunum) އަކީ ހިމަގޮހޮރު ބެހިފައިވާ3ބައިގެ ތެރެއިން މެދަށް އިންނަ ބައެވެ. ނުވަތަ ހިމަގޮހޮރުގެ ފުރަތަމަ ބަޔާއި، ހިމަގޮހޮރުގެ ފަހުބަޔާއި، ގުޅުވައިދިނުމަށް، އެދެމެދުގައިވާ ބައެވެ. ފުރާ ފުރިހަމަ އިންސާނެއްގެ ހިމަގޮހޮރުގެ ދިގުމިނަކީ 7-4 މީޓަރު ވަރެވެ. އޭގެތެރެއިން 2.5 މީޓަރު ހުންނަނީ ހިމަގޮހޮރުގެ މެދުބައި ގައެވެ. ހިމަގޮހޮރުގެ މެދުބައިގެ ޕީއެޗް ހުންނަނީ 8-7 އާއި ދެމެދުގައެވެ. ކާތަކެތި މިބައިގެ ތެރޭގައި ދައުރުވުން ފަސޭހަކުރުމަށްޓަކައި ގުދުރަތީ ގޮތުން މިބައިގެ ފާރުގައި މަސްފަށަލައެއް ލެވިފައި ވެއެެވެ. މިބަޔަށް ކުޑަގޮހޮރުގެ މެދުބައި މިހެން ވެސް ކިޔައެވެ.\n3- ހިމަގޮހޮރު ގެ ފަހުބައި\nހިމަގޮހޮރު ގެ ފަހުބައި (Ileum) އަކީ ހިމަ ގޮހޮރު ބެހިފައިވާ3ބައިގެ ތެރެއިން އެންމެ ފަހު ބައެވެ.. އިންސާނުންގެ ހިމަގޮހޮރުގެ ފަހުބައިގެ ދިގުމިނުގައި 4-2މީޓަރު ވަރު ހުރެއެވެ.ބޮޑު ގޮހޮރު ގެ ބައެއް ކަމުގައިވާ ސީކަމް އާއި، އިލިއަމް ވަކިކޮށްދެނީ ''އިލިއޯސީކަލް ވޭލް''(Ileocecal valve) އިންނެވެ. ހިމަގޮހޮރުގެ ފަހުބައިގެ ޕީއެޗް ހުންނަނީ 8-7 އާއި ދެމެދުގައެވެ. މިބަޔަށް ކުޑަގޮހޮރުގެ ފަހުބައި މިހެން ވެސް ކިޔައެވެ.\nހިމަގޮހޮރުން އަދާކުރާ ވަޒީފާތަކަކީ:-\n• ކާތަކެތި ހަޖަމުކުރުން\n• ކާތަކެތީގެ ތެރޭގައި ހިމެނޭ ކާނާގެ ބައިތައް ހަށިގަނޑަށް ނެގުން\n• ތަފާތު ހޯރމޯންތައް ދޫކުރުން\n• ތަފާތު އެންޒައިމްތައް ދޫކުރުން\n• ހަޖަމުކުރުމަށް އެހީވެދޭ ޖޫހެއް ދޫކުރުން\nހ- ކާނާ ނުވަތަ ކާތަކެތި ހަޖަމުކުރުން\nޕްރޮޓީންތައް، ޕެޕްޓައިޑް ތަކާއި، އެމީނޯ އެސިޑް (Amino acid) ތަކަށް ބަދަލުވުމުގެ މަސައްކަތް މައިގަނޑު ގޮތެއްގައި ހިންގަނީ މައިދާގެ ތެރޭގައެވެ. ނަމަވެސް މިމަސައްކަތް ކޮންމެވެސް ވަރަކަށް ހިމަ ގޮހޮރުގެ ތެރޭގައި ވެސް ހިންގައެވެ. ހިމަ ގޮހޮރަކީ ގިނަ ކެމިކަލް މާއްދާތަކެއް ހަޖަމުވެގެންދާ މަރުކަޒެވެ.\nޕެޕްޓައިޑް ތައް ބައިވެ، އެމީނޯ އެސިޑްތައް އުފެދެނީ ހިމަ ގޮހޮރުގެ ތެރޭގައެވެ. ކުރިން ބުނިހެން ކެމިކަލްތައް ހަޖަމުކުރުމުގެ މަސައްކަތް ފެށިގެން އަންނަނީ މައިދާއިން ކަމަށްވިޔަސް އޭގެ މަރުހަލާއެއް ހިމަ ގޮހޮރުގައި ވެސް ފުރިހަމަ ކުރެއެވެ. ޗިސްމޭ އިން ދޫކުރާ ޕްރޮޓީން ބައިކުރާ އެންޒައިމް(Proteolytic enzyme) ތައް ކަމަށްވާ ޓްރީޕްސިން(Trypsin) އަދި ކީމަޓްރީޕްސިން(Chymotrypsin)ގެ އެހީގައި ޕްރޮޓީންތައް ކުދި ޕެޕްޓައިޑް ތަކަށް ބަދަލުކޮށްލައެވެ.ޗިސްމޭ އިން ދޫކުރާ ކާރބޮކްސީޕެޕްޓައިޑޭސް(Carboxypeptidase) ޕޮލިޕެޕްޓައިޑް މޮލިކިޔޫލް ތަކުން އެމީނޯ އެސިޑް ވަކިކުރުމަށް އެހީވެދެއެެވެ.\nފެޓްތައް ބައިވެ، ފެޓީއެސިޑް(Fatty acid) އަދި ގްލިސެރޯލް(Glycerol) އުފެދެނީ ވެސް ހިމަ ގޮހޮރުގެ ތެރޭގައެވެ. ޕެންކްރީއެޓިކް ލައިޕޭސް ހިމަ ގޮހޮރުގެ ތެރެއަށް ވާޞިލް ވެއެވެ. ޕެންކްރީއެޓިކް ލައިޕޭސް(Pancreatic lipase)އަކީ ޓްރައިގްލިސެރައިޑް (Triglyceride) މޮނޯގްލިސެރައިޑް(monoglyceride) އަދި ފެޓީ އެސިޑް އަށް ބަދަލުކުރުވާ މުރާލި ހީވާގި އެންޒައިމް އެކެވެ. ބައިލް ސޯލްޓް ހުރުމަކީ މިއެންޒައިމްގެ މަސައްކަތް ހަލުވިކުރުވާ ކަމެކެވެ.\nކާބޯހައިޑްރޭޓް ތައް ގުލްކޯޒް އަށް ބަދަލުވަނީ ހިމަ ގޮހޮރުގެ ތެރޭގައެވެ. ހިމަ ގޮހޮރުގެ ތެރޭގައި ޕެންކްރީއެޓިކް އެމިލޭސް(Pancreatic amylase) ގެ އެހީގައި ސްޓާރޗް، މޮލްޓޯސް( maltose) ،މޮލްޓޯޓްރިއޯސް(maltotriose) އަދި އަލްފާ ލިމިޓް ޑެކްސްޓްރިން އަށް ބަދަލުކުރުވައެވެ.\nށ- ކާތަކެތީގެ ތެރޭގައި ހިމެނޭ ކާނާގެ ބައިތައް ހަށިގަނޑަށް ނެގުން\nހިމަ ގޮހޮރުގެ ބައިތަކުގެ އެތެރޭގެ ތެތް ދުލިފަށަލައިގައި ހިމެނޭ ވިލަސް(villus) ތަކަކީ ކާނާގެ ބައިތައް ހަށިގަނޑަށް ނެގުމަށްޓަކައި ސާރފޭސް އޭރިއާ(Surface Area) މަތިކޮށްދޭ ބައިތަކެކެވެ. ކޮންމެ ވިލަސް އެއްގައި ލެކްޓިއަލް(Lacteal) އޭކިޔޭ ލިމްފްހޮޅި ތަކާއި، ކުދި ލޭހޮޅި(Capillary) ތައް އެކުލެވިގެން ވެއެވެ. ހަޖަމުވެފައި ހުންނަ ފެޓް ނުވަތަ ސަރުބީ ލެކްޓިއަލް ތަކުގެ އެހީގައި ލިމްފެޓިކް ނިޒާމް އަށް ވާޞިލްވެ، އޭގެ ފަހުން ލޭދައުރުކުރާ ނިޒާމް އަށް ވާޞިލް ވެއެވެ. ފެޓް ފިޔަވައި ދެން ހަޖަމުވެފައި ހުންނަ ކާނާގެ ބައިތައް ހަށިގަނޑަށް ނަގަނީ ކުރިން ބުނި ކުދި ލޭހޮޅި ތަކުންނެވެ.\nހަށިގަނޑަށް ކާނާގެ ގިނަ ބައިތައް ދަމަނީ ހިމަގޮހޮރުގެ މެދުބައިގެ ތެރޭގައެވެ. ނަމަވެސް ބައެއް މާއްދާތައް އެހެން ބައިތަކުން ވެސް ހަށިގަނޑަށް ނަގައެވެ. ތިރީގައި މިވަނީ ވަކި ބައިތަކުން ނަގާކަމަށް ފާހަގަކުރެވޭ ބައެއް މާއްދާތަކެވެ.\n- ދަގަނޑު ހަށިގަނޑަށް ދަމަނީ ހިމަގޮހޮރުގެ ފުރަތަމަ ބައިގެ ތެރޭގައެވެ.\n- ވިޓަމިން ބީ12 އަދި ބައިލް ސޯލްޓް ހަށިގަނޑަށް ދަމަނީ ނުވަތަ ނަގަނީ ހިމަ ގޮހޮރުގެ ފަހު ބައިގެ ތެރޭގައެވެ.\n- ފެޓް އަދި ފެން ހަށިގަނޑަށް ދަމަނީ ޕެސިވް ޑިފިޔޫޒަން (Passive diffusion) ގެ އެހީގައެވެ.\n- ފުރަކްޓޯސް ހަށިގަނޑަށް ދަމަނީ ފެސިލިޓޭޓެޑް ޑިފިޔޫޒަން (Facilitated diffusion) ގެ އެހީގައެވެ.\nނ- ތަފާތު ހޯރމޯންތައް ދޫކުރުން\nސިކްރީޓިން : ސިކްރީޓިން (Secretin) އަކީ ހިމަ ގޮހޮރުގެ ފުރަތަމަ ބައިގައި ހުންނަ ''އެސް ސެލް''(S-Cell) ތަކުން ދޫކުރާ ޕެޕްޓައިޑް ހޯރމޯން އެކެވެ. މިހޯރމޯން ގެސްޓްރިކް އެސިޑް ، ބައިކާބޮނޭޓް އާ ބަފަރކޮށްގެން، ހިމަ ގޮހޮރު ގެ ފުރަތަމަބައި ގައި ހުންނަ ތަކެތީގެ ޕީއެޗް ކޮންޓްރޯލް ކުރުމުގައި އެހީތެރި ވެއެވެ. ސިކްރީޓިން ދޫކުރަން ފަށަނީ ހިމަ ގޮހޮރުގެ ފުރަތަމަ ބައި ޕީއެޗް ދަށްވެއްޖެ ހާލަތެއްގައި އެތާގެ ޕީއެޗް ހަމަހަމަކަން މަތީ ބަހައްޓައިދީ ކޮންޓްރޯލް ކުރުމަށްޓަކައެވެ.\nކޯލިސިސްޓަކައިނިން: ކޯލިސިސްޓަކައިނިން ނުވަތަ (Cholecystokinin) އަކީ ހިމަ ގޮހޮރުގެ ފުރަތަމަ ބައި ގައި ހުންނަ ''އައި ސެލް''(I-Cell) ތަކުން އުފައްދައި ދޫކުރާ ޕެޕްޓައިޑް ހޯރމޯން އެކެވެ. އިންސާނާގެ ހަށިގަނޑުގައި ޕްރޮޓީން އަދި ސަރުބީ ހަޖަމުކުރުމަށް ބާރުއަޅައި، ވާގިވެރިވެ ދިނުމުގައި ޒިންމާވާ ހޯރމޯން އަކީ ވެސް މިއީއެވެ. މިހޯރމޯންގެ ސަބަބުން ޗިސްމޭ އިން ''ހަޖަމުކުރާ އެންޒައިމް'' ތައް އަދި ފިތުގެ ތެރޭގައި އުފެދޭ ''ބައިލް'' ބޭރުވުން މެދުވެރި ކުރުވައެވެ. ކުރިން މިހޯރމޯން އަށް ''ޕެންކްރިއޯޒައިމިން''(Pancreozymin) އޭ ކިޔާފައި ވެއެވެ.\nރ- ހިމަގޮހޮރުން ދޫކުރާ ޖޫސް\nދުވާލަކު ގާތްގަނޑަކަށް 1 ލިޓަރުގެ ޖޫސް ނުވަތަ ދިޔަ (Intestinal juice) ހިމަގޮޮހޮރުން އުފައްދައި ދޫކުރެއެވެ. ހިމަގޮހޮރުން އުފައްދައި ދޫކުރާ ޖޫހުގައި އެކުލެވިގެންވާ ބައިތައް ތިރީގައި މިވަނީ އެވެ.\nއަލްކަލައިން ދިޔަ : ހިމަ ގޮހޮރު ޖޫހުގައި އަލްކަލައިން ތަބީޢަތުގައި ހުރި ދިޔައެއް އެކުލެވެއެވެ. މިއީ ކުޑަ ގޮހޮރުގެ އެތެރޭ ތެތް ދުލިފަށުގެ ސަތަހައިގައި އެކުލެވޭ ކްރިޕްޓް އޮފް ލެއިބަރކުން( Crypt of Lieberkuhn) އިން ބޭރުކުރާ ދިޔައެކެވެ. މިިދިޔައިގައި މައިގަނޑު ގޮތެއްގައި ހުންނަނީ ސޯޑިއަމް ކްލޮރައިޑް އަދި ސޯޑިއަމް ބައިކާބޮނޭޓް އެވެ. އެކަމަކު ހަޖަމުކުރާ އެންޒައިމް ތަކެއް މިދިޔައިގެ ތެރޭގައި ނުހުރެއެވެ. މިދިޔަ ހިމަ ގޮހޮރުގެ ތެރެއަށް ކްރިޕްޓް ތަކުން ދޫކުރާތާ އިރުކޮޅެއްގެ ތެރޭގައި ވިލަސް ތަކުން އަނެއްކާ ވެސް މިދިޔަ ހަށިގަނޑަށް ނުވަތަ ވިލަސް ގެ ތެރެއަށް ދަމައިގަނެއެވެ.\nދަވަ : ދަވަ(Mucus) ބޭރުވަނީ މިޔޫސިންގެ ގޮތުގައެވެ. އެއަށްފަހު ދިޔާވެ، ޖެލް ފާޑުގެ ދަވަ އަށް ބަދަލުވެއެވެ. ގޮބްލިޓް ސެލް(Goblet cell) ތަކާއި އެޕިތީލިއަލް ސެލްތަކުން ބޭރުކުރާ ދަވަތަކުން ދަވައިގެ ފޮށާ(Mucus blanket) އެއް އުފެދިގެން ދެއެވެ. މީގެ ބޭނުމަކީ ހިމަ ގޮހޮރުގެ އެޕިތީލިއަމް ނިވާކޮށް، ތެޔޮކޮށްދީ ރައްކާކޮށްދިނުމެވެ. ނަމަވެސް ބްރަނާރސް ގްލޭންޑް (Brunner's gland) ތަކުން ބޭރުކުރާ ދަވަތައް ހިމަ ގޮހޮރުގެ ފުރަތަމަ ބައިގެ އެތެރޭގެ ތެތްދުލިފަށް ގެސްޓްރިކް އެސިޑް ނުވަތަ ހައިޑްރޯކްލޮރައިޑް އިން ހިމާޔަތްކޮށްދެއެވެ.\nމިޔޫކޯސަލް ސެލް : އާންމު ގޮތެއްގައި މިޔޫކޯސަލް ސެލް (Mucosal cell) ތައް ހުއްޓުމެއްނެތި ހިމަ ގޮހޮރުގެ ތެރެއަށް ފައިބަފައިބާ ހުރެއެވެ. އަދި ހިމަ ގޮހޮރު ޖޫހާއި މިސެލްތައް އެއްވެގެން ދެއެވެ. މިސެލްތަކުގައި ހަޖަމުކުރާ އެންޒައިމްތައް ހުރެއެވެ.\nބ- ހިމަ ގޮހޮރުން ދޫކުރާ ތަފާތު އެންޒައިމްތައް\nހިމަ ގޮހޮރުގެ އެންޒައިމް (Intestinal enzyme)ތައް މައިގަނޑު ގޮތެއްގައި ހުންނަނީ މިޔޫކޯސަލް ސެލް(Mucosal cell) ތަކުގެ ބޭރު ފަށަލައިގައެވެ. ޚާއްޞަކޮށް ވިލަސް( Villus) ތަކުގެ ކޮޅު ނިވާކޮށްދޭ ކުދިކުދި ވިލަސް(Microvillus) ތަކުގައެވެ. އާންމު ގޮތެއްގައި ހިމަ ގޮހޮރުގެ ތެރޭގައި ހަޖަމުކުރުމުގެ މަސައްކަތް ހިންގަނީ މިބުނި ކުދިކުދި ވިލަސް ތަކުގެ ތެރޭގައެވެ. ހިމަ ގޮހޮރު އެންޒައިމް ތަކުގެ ތެރޭގައި ހިމެނެނީ އަންނަނިވި އެންޒައިމް ތަކެވެ.\nއެންޓިރަކައިނޭސް(Enterokinase): މިއެންޒައިމް އަކީ ޓްރީޕްސިނަޖަން ހިމަ ގޮހޮރުގެ ތެރޭގައި ހީވާގިކޮށް، ޓްރީޕްސިން އަށް ބަދަލުކުރުވާ އެންޒައިމެކެވެ. މިއީ ހިމަ ގޮހޮރުން ދޫކުރާ ޖޫހުގެ ގެތެރޭގައި މިނިވަންކަންމަތީ ހުންނަ ހަމައެކަނި އެންޒައިމް ވެސް މެއެވެ. މިއެންޒައިމް ބޭރުވުމަށް ބާރުއަޅައިދޭ މާއްދާ އަކީ ކޯލިސިސްޓަކައިނިން ހޯރމޯން އެވެ.\nޕެޕްޓައިޑޭސް(Peptidase) ތައް: މިއީ ބޮޑެތި އަދި ކުދި ޕެޕްޓައިޑް ތަކުން އެމީނޯ އެސިޑް ވަކިކުރުމަށް އެހީވެދޭ ޕްރޮޓީން ބައިކުރާ އެންޒައިމް ތަކެކެވެ. މީގެ ބައެއް އެންޒައިމްތައް މިޔޫކޯސަލް ސެލް ތަކުގެ ސައިޓަޕްލާޒަމް ގައި ވެސް ހުރެއެވެ. އެހެން ކަމުން މިއީ ޕްރޮޓީން ހަޖަމުކުރުމުގެ ފަހު މަރުހަލާގައި ބައިވެރިވާ އެންޒައިމް ތަކެކެވެ.\nޑައިސެކަރައިޑޭސް(Disaccharidase) އަދި އޮލިގަސެކަރައިޑޭސް(Oligosaccharidase) ތައް: މިއީ ޑައިސެކަރައިޑް އަދި އޮލިގަސެކަރައިޑް ތައް މޮނަސެކަރައިޑް ތަކަށް ބަދަލުކުރުވާ އެންޒައިމް ތަކެކެވެ. އެހެން ކަމުން މިއީ ކާބޯހައިޑްރޭޓް ހަޖަމުކުރުމުގެ ފަހު މަރުހަލާގައި ބައިވެރިވާ އެންޒައިމް ތަކެކެވެ. މީގެ ތެރޭގައި ހިމެނެނީ އަންނަނިވި އެންޒައިމް ތަކެވެ.\n• މޮލްޓޭސް(Maltase): މިއީ މޮލްޓޯސް ،އަދި މޮލްޓޯޓްރިއޯސް ، ގުލްކޯޒް އަށް ބަދަލުކުރުވާ އެންޒައިމެކެވެ.\n• ލެކްޓޭސް(Lactase): މިއީ ލެކްޓޯސް، ގުލްކޯޒް، އަދި ގެލެކްޓޯސް އަށް ބަދަލުކުރުވާ އެންޒައިމެކެވެ.\n• ސޫކްރޭސް(Sucrase): މިއީ ސޫކްރޯސް، ގުލްކޯޒް ، އަދި ފްރަކްޓޯސް އަށް ބަދަލުކުރުވާ އެންޒައިމެކެވެ.\n• އަލްފާ ލިމިޓް ޑެކްސްޓްރިނޭސް(Alpha limit dextrinase): މިއީ އަލްފާ ލިމިޓް ޑެކްސްޓްރިން ، ގުލްކޯޒް އަށް ބަދަލުކުރުވާ އެންޒައިމެކެވެ.\nއިންޓެސްޓިނަލް ލައިޕޭސް(Intestinal lipase): މިއީ އަނގަ، މައިދާ އަދި ޗިސްމޭ ފަދަ ގުނަވަން ތަކުން ދޫކުރާ ލައިޕޭސް ތަކުގެ މަސައްކަތް ފުރިހަމަކުރުމަށް އެހީތެރިވެދޭ އެންޒައިމެކެވެ.\nތަފާތު ނޫކްލީއޭސް(Nuclease) ތައް: މިވައްތަރުގެ އެންޒައިމް ތަކުގެ ތެރޭގައި ނޫކްލީއަޓައިޑޭސް ތަކާއި، ނޫކްލީއަސައިޑޭސް ތައް ހިމެނެއެވެ.\nހިމަ ގޮހޮރުގެ އެތެރޭގެ ތެތް ދުލިފަށް\nހިމަ ގޮހޮރުގެ އެތެރޭގެ ތެތް ދުލިފަށް(Intestinal mucosa) އުފެދިފައިވަނީ ކަލަމްނަރ އެޕިތީލިއަލް ސެލް(Simple columnar epithelial cell)ގެ ފަށަލަ އަކާއި، ލެމިނާ ޕްރޮޕްރިއާ(Lamina propria) އޭ ކިޔޭ ކަނެކްޓިވް ޓިޝޫގެ ފަށަލަ އަކާއި، އަދި މަސްކިޔުލަރިސް މިޔުކޯސާ(Muscularis mucosa) އޭ ކިޔޭ މަސް ފަށަލަ އަކުންނެވެ. މިދުލިފަށުގެ ސަތަހައިގައި އިގިލިތަކެއް ހެން ނިކުމެފައި ހުންނަ ނިކުތުން ތަކެއް ހުރެއެވެ. މިއަށް ކިޔަނީ ވިލަސް(Villus) އެވެ. އަދި ހަމަ ތެތްދުލިފަށުގެ ސަތަހައިގައި ކުދި ހޮޅިތަކެއްގެ ސިފަޔަށް ހުންނަ ގްލޭންޑް ތަކެއް ހުރެއެވެ. މިގްލޭންޑް ތައް ކުޑަ ގޮހޮރުގެ ތެރެއަށް ހުޅުވިފައި ހުންނަނީ ކުރިން ބުނެވުނު ވިލަސް ތަކުގެ ދޭތެރެ ދޭތެރޭގައެވެ. މިގްލޭންޑް ތަކަށް ކިޔަނީ ކްރިޕްޓް އޮފް ލެއިބަރކުން( Crypt of Lieberkuhn) އެވެ.\nހިމަ ގޮހޮރުގެ އެތެރޭގެ ތެތް ދުލިފަށުގައި ލިމްފް ނޮޖޫލް(Lymph nodule) ތައް ހުރެއެވެ. ހިމަ ގޮހޮރުގައި މައިގަނޑު ގޮތެއްގައި މި ލިމްފް ނޮޖޫލް ތައް ވަކިވަކިން ހުރި ނަމަވެސް، ހިމަ ގޮހޮރުގެ ފަހުބައި ގައި މި ނޮޖޫލްތައް ޖަމާވެ، ޕެޔާރސް ޕެޗް(Peyer's patch) ތައް އުފެދިގެން ދެއެވެ.\nހިމަ ގޮހޮރުގެ ފުރަތަމަބައިގެ ތެރޭގައި ބްރަނާރސް ގްލޭންޑް (Brunner's gland)އޭ ކިޔޭ ދަވަ ބޭރުކުރާ ގޮށް ތަކެއް ހުރެއެވެ. އިލިއަމްގައި ހުންނަ ކްރިޕްޓް ތަކުގައި ގޮބްލިޓް ސެލް(Goblet cell) އޭ ކިޔޭ މިޔޫސިން(Mucin) ބޭރުކުރާ ސެލް ތަކެއް ހުރެއެވެ. އަދި އެންޓީރަކްރޮމަފިން(enterochromaffin cell) އޭ ކިޔޭ ސިރަޓޯނިން(Serotonin) ބޭރުކުރާ ސެލްތަކެއް ހުރެއެވެ.\nހިމަ ގޮހޮރުގެ އެތެރޭގެ ތެތް ދުލިފަށުގެ ކޮންމެ އަކަ މިލިމީޓަރެއްގައި 40-20 އާއި ދެމެދުގެ އަދަދަކަށް ވިލަސް ހުރެއެވެ. އަދި ކޮންމެ ވިލަސް އެއްގެ އުސްމިނުގައި 1-0.5 މިލިމީޓަރު ވަރު ހުރެއެވެ.


Fuluhun aniyaa kuri massala balan fashaifi\nފުލުހުން އަނިޔާކުރި މައްސަލަ ބަލަން ފަށައިފި\nފުލުހުންގެ ފަރާތުން އަނިޔާ ލިބުނު އަންހެން މީހާ: ފުލުހުން ބާރުގެ ބޭނުންކުރި މައްސަލަ ވަނީ ބަލަން ފަށާފައި -- އަވަސް ފޮޓޯ\nމަސައްކަތުގެ މާހައުލުގައި މުވައްޒަފުންނަށް ކުރާ ޖިންސީ ގޯނާ އާއި ދެކޮޅަށް ޒުވާނުންތަކެއް އިސްނަގައިގެން މިރޭ ބޭއްވި އިހުތިޖާޖުތަކުގެ ބައިވެރިންނާއި ދެކޮޅަށް ފުލުހުން ބާރުގެ ބޭނުންކުރި ގޮތް ބަލަން ފަށައިފި އެވެ.\nއިހުތިޖާޖުގައި ބައިވެރިވި އަންހެނަކު ހައްޔަރުކުރަން ފުލުހުން ވަނީ ވަރަށް ބޮޑަށް ބާރުގެ ބޭނުންކޮށް ލާއިންސާނީ އަމަލުތަކެއް ހިންގާފައެވެ. އެ މަންޒަރު ފެންނަ ވީޑިއޯތަކާއި ފޮޓޯތައް ސޯޝަލް މީޑިއާގައި ވަރަށް ބޮޑަށް ވައިރަލް ވެފައިވާއިރު ފުލުހުންގެ ޕްރޮފެޝަނަލް ކަމާ ދޭތެރޭ އެތައް ބަޔަކު ސުވާލު އުފައްދާ ފާޑުކިޔުން ވަނީ އަމާޒުކޮށްފައެވެ.\nފާޑުކިޔުންތައް އަމާޒުވުމުން ފުލުހުން ބުނެފައިވަނީ މިރޭގެ އިހުތިޖާޖުގައި ބާރުގެ ބޭނުން ކޮށްފައިވާ ގޮތް، ހާއްސަ އިސްކަމެއް ދީގެން ޕްރޮފެޝަނަލް ސްޓޭންޑާޑްސް ކޮމާންޑުން އަދި ޔޫސް އޮފް ފޯސް ރިވިއު ކޮމެޓީން މިހާރު ބަލަން ފަށާފައިވާ ކަމަށެވެ.\n"މި މައްސަލާގައި އިތުރު ތަފްސީލް މައްސަލަ ކުރިއަށް ދިޔަވަރަކުން ހިއްސާ ކުރާނެ ވާހަކަ ދަންނަވަން،"\nއިހުތިޖާޖުގެ ތެރެއިން މީހަކު ހައްޔަރުކުރަނީ: ފުލުހުން ބާރުގެ ބޭނުންކުރި މައްސަލަ ވަނީ ބަލަން ފަށާފައި -- އަވަސް ފޮޓޯ\nހޯމް މިނިސްޓަރު އިމްރާން އަބްދުﷲ ވިދާޅުވީ ފުލުހުން ބާރުގެ ބޭނުންކުރަން ގާނޫނު ހުއްދަކުރާ ހާލަތުގައިވެސް ބާރުގެ ބޭނުން ކުރަންވާނީ ބާރުގެ ބޭނުން ކުރުމަށް ކަނޑައެޅިފައި އޮންނަ މިންގަނޑުގެ ތެރެއިން ކަމަށެވެ. އަދި މިރޭ ހިނގާދިޔަ ހާދިސާގައި ޔޫސް އޮފް ފޯސްގެ މިންގަނޑުތަކާއި ހިލާފަށް އެއްވެސް ކަމެއް ހިނގާފައިވޭތޯ ބަލާނެ ކަމަށެވެ.\nމިރޭގެ އިހުތިޖާޖު ހުއްޓުވަން މަސައްކަތް ކުރި ބައެއް ފުލުހުން ވަނީ އިހުތިޖާޖުގެ ބައިވެރިންނާއި ނޫސްވެރިންނަށް އަމާޒުކޮށް ވަރަށް ހުތުރު ބަހުން މުއާމަލާތްވެސް ކޮށްފައެވެ. އަދި ހައްޔަރު ކުރި މީހުންނަށް ހައްޔަރު ކުރުމުގެ ތެރޭގައި ގަސްތުގައި އަނިޔާކޮށްފައިވާ ކަމަށްވެސް ބުނެފައިވެއެެވެ. އެކަކު ވަނީ ހޮސްޕިޓަލުން ފަރުވާވެސް ހޯދާފައެވެ.\nމޯލްޑިވްސް ޕޮލިސް ސާވިސް ޖިންސީ ގޯނާ ޖިންސީ ފުރައްސާރަ\nދަރުމަވެރިއަކަށް ޖިންސީ ގޯނާކުރި ކަމަށް ބުނާ މައްސަލައެއް\nޓީޗަރަކު ދަރިވަރުންތަކަކަށް ޖިންސީ ގޯނާކުރި މައްސަލައެއް\nއަސްރާ އެދެނީ މައްސަލަ ނުބަލަން، ތަހުގީގު ކުރިއަށް


Dhuniyeyge Emme Mussandhi Football Club Akah Barcelona - Vaguthu\nބާސާ ފުޓުބޯޅަ ޓީމު\nއެމެރިކާގެ މަޝްހޫރު ފޯބްސް މަޖައްލާއިން ހޮވި މިދިޔަ އަހަރުގެ އެންމެ މުއްސަނދި ފުޓުބޯޅަ ކުލަބަކަށް ސްޕެއިންގެ ބާސެލޯނާ ވެއްޖެއެވެ.\nމި މަޤާމު ބާސެލޯނާއަށް ލިިބިފައިވަނީ މިދިޔަ އަހަރުގެ ރިޕޯޓުތައް ބެލުމަށްފަހު ކަމަށް ފޯބްސް މަޖައްލާއިން މައުލޫމާތުދެއެވެ. ބާސެލޯނާ އެއްވަނައިގައި އޮތީ ކުލަބުގެ ޖުމްލަ އާމްދަނީ 4.76 ބިލިއަން ޑޮލަރާއެކު އެވެ.\nމި ބޮޑު އާމްދަނީ އަކީ މިދިޔަ ދެ އަހަރާއި އަޅާބަލާއިރު ބާސެލޯނާއަށް ލިބުނު ބޮޑު ކުރިއެރުމެކެވެ. ފޯބްސް އިން ހާމަކުރާ ގޮތުގައި މިއީ މިދިޔަ ދެ އަހަރާއި އަޅާބަލާއިރު 18 އިންސައްތައިގެ ކުރިއެރުމެކެވެ. އެ ކުލަބުގެ ދަރަނިވެސް ވަނީ ވަރަށް ބޮޑުތަން ކުޑަކޮށްފައެވެ.\nރިޕޯޓުތައް ބުނާގޮތުން ބާސެލޯނާގެ ދަރަނި މިދިޔަ އަހަރެއްހާ ދުވަހު ބިލިއަނަކަށް އެރިއެވެ. ނަމަވެސް އެ އަދަދު މިހާރު ވަނީ 792 މިލިއަން ޑޮލަރަށް ތިރިވެފައެވެ.\nފޯބްސްގެ މި ލިސްޓުގެ އެއްވަނައިގައި މީގެކުރިން އޮތީ ރެއާލް މެޑްރިޑެވެ. ނަމަވެސް އެ ކުލަބު ވަނީ ދެވަނައަށް ސޮއްސާލާފައެވެ. އެ ކުލަބު ދެވަނައިގައި އޮތީ ޖުމްލަ އާމްދަނީ 4.75 ބިލިއަން ޑޮލަރާއެކު އެވެ. ތިންވަނައިގައި އޮތީ ޖަރުމަނުގެ ބަޔާން މިއުނިކެވެ. އެ ކުލަބު ތިންވަނައިގައި އޮތީ ޖުމްލަ އާމްދަނީ 4.22 ބިލިއަން ޑޮލަރާއެކު އެވެ.\nދުނިޔޭގެ އެންމެ މުއްސަނދި ލީގު ކަމަށްވާ އިނގިރޭސި ޕްރިމިއަރ ލީގުގެ ކުލަބުތައް މިފަހަރުވެސް އޮތީ ފަހަތުގައެވެ. އެގޮތުން ގަދަ 10 ކުލަބުގެ ތެރެއިންވެސް އެންމެ ކައިރީގައި އުޅެނީ ހަތަރު ވަނައިގައި އޮތް މެންޗެސްޓަރ ޔުނައިޓެޑެވެ. އެއީ 4.2 ބިލިއަން ޑޮލަރާއެކު އެވެ.\nފަސްވަނައިގައި 4.1 ބިލިޔަން ޑޮލަރާއެކު ލިވަޕޫލް އޮތްއިރު ވަރުގަދަ މެންޗެސްޓަރ ސިޓީ އޮތީ4ބިލިއަން ޑޮލަރާއެކު ހަވަނައިގައެވެ. ހަތްވަނައިގައި އޮތް ޗެލްސީގެ އަގު 3.2 ބިލިޔަން ޑޮލަރުގައި އުޅޭއިރު، އަށްވަނައިގައި އޮތް އާސެނަލުގެ އަގު އުޅެނީ 2.8 ބިލިޔަން ޑޮލަރުގައެވެ.\nމި ލިސްޓުގެ ގަަދަ 10 ޓީމުގެ ތެރޭގައި އިޓާލިއަން ލީގުގެ ޓީމެއް މިފަހަރު ނުހިމެނެއެވެ. އެ ޓީމު އޮތީ 11 ވަނައިގައެވެ.


Pakistan in hifehetti India ge pilot maadhamaa dhookollanee | Mihaaru\nޕާކިސްތާނުން ހިފަހައްޓާފައިވާ އިންޑިއާގެ ޕައިލެޓް. --ފޮޓޯ:އޭއެފްޕީ\nޕާކިސްތާނުން ހިފެހެއްޓި އިންޑިއާގެ ޕައިލެޓް މާދަމާ ދޫކޮށްލަނީ\n28 ފެބުރުއަރީ 2019 - 17:03 10 comments\nއިސްލާމްއާބާދު (ފެބްރުއަރީ 28) - ޕާކިސްތާނުން ހިފަހައްޓާފައިވާ އިންޑިއާގެ ޕައިލެޓް މާދަމާ މިނިވަން ކުރާނެ ކަމަށް ޕާކިސްތާނުގެ ބޮޑު ވަޒީރު އިމްރާން ޚާން ވިދާޅުވެއްޖެ އެވެ.\n"އިންޑިއާގެ ޕައިލެޓަކު ޕާކިސްތާނުގެ ބެލުމުގެ ދަށުގައި އެބަހުރި. ސުލްހައިގެ އިޝާރާތެއްގެ ގޮތުން މާދަމާ އޭނާ މިނިވަން ކުރާނަން،" ޕާލަމެންޓުގައި ވާހަކަ ދައްކަވަމުން އިމްރާން ޚާން މިއަދު ވިދާޅުވި އެވެ.\nއިމްރާން ޚާން ވިދާޅުވީ އިންޑިއާގެ ބޮޑު ވަޒީރު ނަރެންދުރަ މޯދީއާ ބުދަ ދުވަހުގެރޭ ފޯނުން ގުޅުއްވުމަށް މަސައްކަތް ކުރެއްވި ކަމަށެވެ.\nޕާކިސްތާނުން ހައްޔަރުކޮށްފައި ވަނީ އިންޑިއާގެ ޕައިލެޓް އަބިނާންދަން ވާތަމަން އެވެ. ޕާކިސްތާނުން ހަމަލާދީ އިންޑިއާގެ ހަނގުރާމަ މަތީ ދެ ބޯޓު ވަނީ އަންގާރަ ދުވަހު ވައްޓާލައިފަ އެވެ.\nމިގް-21 ގެ މަރުކާގެ ހަނގުރާމަ މަތީ ބޯޓު ދުއްވި ވިންގް ކޮމާންޑަރު އަބިނާދަންއާ މެދު ކަންތައް ކުރަމުންދަނީ "އަސްކަރީ އުސޫލުން" ކަމަށް ޕާކިސްތާނުން ވަނީ ބުނެފަ އެވެ. ޕައިލެޓާ ސުވާލު ކުރަމުންދާ ވީޑިއޯ އިން ޕާކިސްތާނުގެ އިންފޮމޭޝަން މިނިސްޓްރީން އާއްމު ކުރި ނަމަވެސް ފަހުން ވަނީ އެ ވީޑިއޯ ޑިލީޓްކޮށްލައިފަ އެވެ. އެ ވީޑިއޯ އިން ފެންނަ ގޮތުގައި ޕައިލެޓް ކަނުބަނދެފައި ހުރި އިރު އޭނާގެ މޫނުގައި ގިނަ އަދަދަކަށް ލޭ ހުއްޓެވެ. ދެ އަތް ހުރީ ފުރަގަހަށްލައި ބަނދެފަ އެވެ. އޭނާ ހުރީ އިންޑިއާގެ ވައިގެ ސިފައިންގެ ޔުނިފޯމުގަ އެވެ.\nޕާކިސްތާން ސިފައިން ސުވާލު ކުރުމުން އިންޑިއާގެ ޕައިލެޓް ވަނީ އޭނާގެ ނަމާއި ރޭންކް އަދި ސީރިއަލް ނަމްބަރު ބުނެދީފަ އެވެ. ނަމަވެސް އޭނާގެ މިޝަންއާ ބެހޭ ގޮތުން ސުވާލު ކުރުމުން ވަނީ ޖަވާބު ދޭން ދެކޮޅު ހަދައިފަ އެވެ.\nޕާކިސްތާނުން އާއްމުކުރި ދެ ވަނަ ވީޑިއޯ އިން ފެންނަ ގޮތުގައި ޕައިލެޓް އިނީ ކޮޓަރިއެއްގައި ސައި ބޯށެވެ. އޭރު އޭނާގެ މޫނު ވެސް ވަނީ ސާފުކޮށްފަ އެވެ. އިނގިރޭސި ފަހުން ވާހަކަ ދައްކަމުން ޕައިލެޓް ބުނެފައި ވަނީ ސައި މީރު ކަމަށެވެ.\nއޭނާ އަކީ މީހަކާ އިނދެގެން އުޅޭ މީހެއް ކަމަށާއި ޕާކިސްތާން ސިފައިން ކަންތައް ކުރަމުން ދަނީ ރަނގަޅަށް ކަމަށް ބުންޏެވެ. ނަމަވެސް އިތުރު ސުވާލަކަށް ޖަވާބު ދޭން އަނެއްކާ ވެސް ދެކޮޅު ހެދި އެވެ.\nކަޝްމީރުގައި ޕާކިސްތާނުން ކޮންޓްރޯލް ކުރާ ސަރަހައްދުގައި ޕައިލެޓަށް ބަޔަކު އަނިޔާ ކުރާ މަންޒަރުގެ ވީޑިއޯއެއް ވެސް ކުރިން ވަނީ ދައްކައިފަ އެވެ. އޭރު ޕައިލެޓާ ހަމައަށް ޕާކިސްތާން ސިފައިން ނުދެ އެވެ.\nޖިސްމާނީ ގެއްލުމެއް ނުދޭ، ނަފްސާނީ އަނިޔާ ދިން: ޕައިލެޓް


ޖަޒީރާ ގައުމެއްގެ ހިތާމަ – ލޫކަސްޖަލީލް\nމިއީ ރައީސް މުހައްމަދު ނަޝީދު އިނގިރޭސި ވިލާތުގައި ހުންނަވައިގެން ދިވެހި ގަައުމާއި މުހާތަބު ކުރައްވާ 2016 ވަނަ އަހަރު ދެއްވާފައިވާ ތަގުރީރެއްގެ ނަކަލެވެ.\nތަގުރީރް އަޑު އެއްސެވުމަށް\nމިތުރުންގެ ހިތަށް ދަތިކުރި ކޮންމެ ކަޅު ރެއެއް\nފިތުރަތުގެ އުސޫލުން ނިމިދަނީ ފަތިހަށެ އަމުދުން\nގުދުރަތުގެ މި އުސޫލެއް ބަދަލެއް ނުވާނެ. މި ރާއްޖޭގެ މިލްކުވެރިކަން ވެސް ބަދަލެއް ނުކުރެވޭނެ. މި ދިވެހި ރާއްޖެއަކީ ދިވެހިންގެ މިލްކެއް. މީ ހަތަރުމަތިފުށް ދިވެހިންގެ ހަލާލު މުދަލެއް. ކާބަފައިން ބަލަހައްޓަމުން މުއްސަނދިކުރަމުން ގެނެސްދިން ދިވެހިންގެ ވާރުތަ މުދަލެއް. މި ރާއްޖޭގެ ރުއްގަހަކަސް، ކަނޑަކަސް، ފަޅަކަސް، ފަރަކަސް، ގިރިޔަކަސް، ހަލަކަސް، މުޅި މި ދިވެހި ރާއްޖެއަކީ އަޅުގަނޑުމެންގެ ރާއްޖެ. ހުރިހާ ދިވެހި ރައްޔިތުންގެ ރާއްޖެ.\nމި ރާއްޖޭގެ މުއްސަނދިކަމާއި ތަނަވަސްކަމާއި ވަސީލަތްތައް ބޭނުންކުރެވެން ޖެހޭނީ ދިވެހިންގެ ތަނަވަސްކަން ލިބިގަތުމަށް. ހަމަ ކޮންމެ ދިވެއްސެއްގެ ޖީބަށް ވަންނަ ފައިސާ ދެގުނަވުމަށް. ބޯހާސްކަމެއް ނެތް ބޯހިޔާވަހިކަމެއް ހޯދުމަށް. ބަލިމީހާ ބޭސްފަރުވާ ކަށަވަރުކުރުމަށް. ދަރިންގެ ތައުލީމު ފުރާފުރިހަމަކޮށް ޒަމާނާ ގުޅާލުމަށް. އަޅުގަނޑުމެން ކޮންމެ މީހެއްގެ މި މުދާ ބޭނުންކުރާނީ އަޅުގަނޑުމެންގެ ދަރިންގެ ޅަފަތުގެ ތައުލީމާއި ތަރުބިއްޔަތަށް. ޒުވާންކަމުގެ ހަމަޖެހުމާއި އުފަލަށް. ކޮންމެ ދެމަފިރިއެއްގެ އަލަތު ކައިވެނީގެ އުންމީދަށް.\nއަހަރެނާއި އަދި އޭނައާއި އަހަރެމެން ދެމީހުންގެ ހިތާހިތުގެ ގުޅުމުގެ ދަރިންނަށް.\nމި ދިވެހި ކޮންމެ އާއިލާއެއްގެ ތާހިރު ދިރިއުޅުމަށް. މަންމަ އާއި ބައްޕައަށް. މާމައާއި ކާފައަށް ހައްގުވާ މާބޮޑު މިންވަރާއި ލިބެން އޮތް މާރީތި އަނެއް ގޮތް ހޯދުމަށް. އަޅުގަނޑުމެންގެ ކޮންމެ މީހަކީ ތިމަންނާގެ އަމިއްލަ ފައިމައްޗަށް ތެދުވެހުރެ ފަހުރުވެރި ދިވެއްސެކޭ އަޑުވީއްލާ ބުނުމަށް.\nހިންދު މިމާ ކަނޑުތެރޭ، އަލިރަންމުތްހެން ދިރޭ، މަގޭ މި އުފަންބިން ތިޔަ ގެންދަވާ އަނދަވަޅަށް ދިވެހިންނާއި އެކު ވެއްޓެން ދޫކޮށްލެވޭކަށް ނެތް.\nދުލެއް ނުވެސް ކުރާނަން. މި ރާއްޖެއާއި މެދު ގޮތް ނިންމާނީ ހަމަ އެކެއް ވެސް ނޫން. މި ރާއްޖޭގެ ރައްޔިތުން. އެ ރައްޔިތުންގެ ތެރެއިން ހަމަ އެކަކަށް ވެސް ބިރެއް ނުދެއްކޭނެ. ފަހަތަކަށް ވެސް ނުޖެއްސޭނެ. އަޅުގަނޑުމެން ނުކުތީ އަދި ތެދުވެމިތިބީ މި ރާއްޖެ އަނބުރާ ހޯދުމަށް. ދިވެހި ރާއްޖޭގެ ރައްޔިތުންނަށް އިރާދަކުރެއްވިޔާ ހެޔޮވެރިކަމެއް އަޅުގަނޑުމެން ކޮށްދޭނެ. ކަނޑުން ކެހެރިއެއް ތެމޭހާ ހިނދަކު މިކަން ނުކޮށް އިރާދަކުރެއްވިއްޔާ އަޅުގަނޑުމެނެއް ދުލެއް ނުކުރާނަން. މިކަން އަޅުގަނޑުމެން މިދަނީ ކާމިޔާބު ކުރަމުން. އަޅުގަނޑުމެން އެނބުރި އަންނާނެ. ރާއްޖޭގެ ރައްޔިތުންނަށް ހެޔޮ ވެރިކަމެއް އަޅުގަނޑުމެން ކޮށްދޭނެ.\nހުރިހާ ދިވެހިންގެ އަގުބޮޑު މިލްކު، ވައްކަމާއި ފަސާދައިގެ ތެރެއަށް ގެއްލި ހުސްވާއިރު ގޮތް ހުސްވެފައި ތިބޭކަށް އަޅުގަނޑުމެން ނެތިން. އެޔޮއް ފަޅާ، މިއޮއް ފަރާ، މި ގިރިއާ އެ ހަލާ ދެން އޮތް ރަށް ފެން ތައްޓަކާނުލާ ދިރުވާލާ ފަދައިން، ތިޔަހެން ހައްދަވާ ދޮގުގެ ޖާދޫގައި މާތްކަލާކޯ އަޅުގަނޑުމެން މި ތިބީ ޖެހޭކަށެއް ނޫން. ފަންސާހަށް ވުރެ ގިނަ ރަށާއި، ފަސްރަށް ފުރާ ފަސްސަތޭކައިގެ ނޫޓް ވަގަށް ނަގައިފި. ކަންނެލި އޮޑިއެއް ބަރުކުރާހާ ރުފިޔާއާއި ޑޮލަރު ގެއްލިއްޖެ. ދިވެހިންގެ މުދަލުން ވައްކަންކޮށްފި. ނުވާކަންތައް ވީކަމަށް ބުނެ ވީ ކަންތައް ނުވާކަމަށް ބުނެ ތިޔަ ހިންގަވާ ނާ އިންސާފާއި އަނިޔާއާއި ބޭއިންސާފު ޝަރިއަތްތަކަށް ވަރިހަމަކޮށްގެން ތިބޭކަށް އަޅުގަނޑުމެނެއް ނެތިން. ނުވެސް ތިބޭނަން.\nމުޅި މި ދިވެހި ރާއްޖެ އުވާލާ\nޖަޒީރާ ދިވެހި ގޮތް ނަގާލާ\nހިއްކި ބިމެއްގެ ހަތަރެސްކަން ގޮޅި އަކަށް ދިވެހިން ގެނެސް އަޅާލާ\nއެ ބިމުގެ ވެއްޔާއެކީ ހިމުންވެ ހަފުސްވެ ދާ ދިރިއުޅުމަކަށް ދިވެހިންގެ ބޯމަހައެއް ނުލެވޭނެ. ލިޔަކަ ނުވެސް ދޭނަން\nއިންސާނީ ތަޖުރިބާއަށް ވިސްނަވާ! ތޮއްޖައްސާ ހިފަހައްޓާ އޮބަހައްޓާ ބައްކޮށްގެން ކުރިއަރާ ދިޔަ އެއްވެސް ބަޔަކު މި ދުނިޔެއަކު ނެތް. އުޑު ބަޅުކުރެއްވި ހިސާބުގައި އެފަދަ ގައުމެއް ނެތް. ތިޔަ ވިދާޅުވާ މޮޅު އިގްތިސާދީ ގޮތަކީ އޮތްގޮތެއް ނޫން. އެއީ ނެތް ގޮތެއް.\nކޮން ގައުމެއް ކޮން ތަނެއްގައި ތޯ ފަސް ހަސަތޭކައިގެ އެކި ވަކި ކުދި އާބާދީ ނެތީ؟ ވިލެޖް ޓައުންއާއި ސިޓީއާއި ހިމެނޭ ކުދި ރަށްރަށަކީ ގައުމެއް. އެ ގައުމުތައް އެހުރީ ތަރައްގީވެ ކުރިއަރާ ގޮސްފައި. ދުނިޔެއަށް މި އަންނަ މޫސުމީ ބަދަލުތަކާއި ތިމާވެށީގެ ނުރައްކާ ވަށާޖެހި ހަތަރު އުދަރެސް ފެނު ޖެހުން ފަރަކު ނުޖެއްސޭނެ. ދަރިންގެ އާ ހަޔާތުގައި މާ އުފާވެރި އުންމީދު ގެނބިގޮސް މާ ފުނަށް ގެއްލޭކަށް ދުލެއް ނުކުރެވޭނެ.\n1 ކޮމެންޓު ”ޖަޒީރާ ގައުމެއްގެ ހިތާމަ“\nޖެނުއަރީ 2, 2018 ގެ 15:02 ގައި


Club Record Agakah Arsenal In Pepe Ge Soe Hoadhaifi - Vaguthu\nކްލަބު ރެކޯޑު އަގަކަށް އާސެނަލްއިން ޕެޕޭގެ ސޮއި ހޯދައިފި\nއިނގިރޭސި ކްލަބު އާސެނަލްއިން ކްލަބު ރެކޯޑު އަގަކަށް ލިލްގެ މިޑްފީލްޑަރު ނިކޮލަސް ޕެޕޭގެ ސޮއި ހޯދައިފިއެވެ.\nއައިވޮރީ ކޯސްޓްގެ މިޑްފީލްޑަރު ޕެޕޭ އާސެނަލަށް ބަދަލުވެފައި ވަނީ 72 މިލިއަން ޕައުންޑަށެވެ. އުމުރުން 24 އަހަރުގެ ޕެޕޭ އާސެނަލްއަށް ސޮއިކޮށްފައި ވަނީ ފަސް އަހަރު ދުވަހުގެ ކޮންޓްރެކްޓެއްގައެވެ. އާސެނަލްއިން ޕެޕޭ ސޮއިކުރިކަން ރަސްމީކޮށް އިއުލާން ކޮށްފައިވާއިރު، ޕެޕޭއަކީ މިދިޔަ ސީޒަންގެ ލީގު 1ގައި ވިދާލި ކުޅުންތެރިއެކެވެ.\nޕެޕޭ ވަނީ ލީގު 1ގައި ލިލްއަށް ކުޅުނު 74 މެޗުން 35 ގޯލް ޖަހާފައެވެ. ދުވެލި ބާރު ޕެޕޭ ލިލްއަށް ސޮއިކޮށްފައި ވަނީ 2017 ވަނަ އަހަރުއެވެ.\nއާސެނަލްއާ ގުޅުމަށްފަހު ޕެޕޭ ބުނެފައި ވަނީ ކެރިއަރު ބިނާ ކުރުމަށް ވަރަށް ބޮޑެތި ތަކުލީފުތަކަކާ ކުރިމަތިވެފައިވާ ކަމަށާއި، އާސެނަލް ފަދަ ބޮޑު ކްލަބަކަށް ކުޅުމުގެ ފުރުސަތު ލިބުމަކީ ލިބުނު ބޮޑު ހިތްހަމަ ޖެހުމެއް ކަމަށެވެ.\nޕެޕޭއަކީ މިހާރު ޕްރިމިއާ ލީގުގައިވެސް ހަތަރުވަނައަކަށް އެންމެ އަގުބޮޑު ކުޅުންތެރިޔާއެވެ. ޔުނައިޓެޑުން 89 މިލިއަން ޕައުންޑާއެކު ޕައުލް ޕޮގްބާ ގެންދިޔައިރު، އެޓީމުން ލުކަކާކޫ ގެންދިޔައީ 75 މިލިއަން ޕައުންޑެވެ. އަދި ލިވަޕޫލުން މިިދިޔަ ސީޒަންގައި އެޓީމުގެ ޑިފެންޑަރު ވާޖިލް ވެންޑައިކް ގެންދިޔައީ 75 މިލިއަން ޕައިންޑެވެ.


America Gai Vape Aa Gulhun Huri Mareh, Huttaalaakah Nuvey? - Vaguthu\nއެމެރިކާގައި ވޭޕާ ގުޅުންހުރި މަރެއް، ހުއްޓާލާކަށް ނުވޭ؟\nއެމެރިކާގައި ވޭޕް ކުރި މީހަކު މަރުވެއްޖެއެވެ.\nމިދިޔަ ހުކުރު ދުވަހު އެމެރިކާގެ ޗިކާގޯގެ ހޮސްޕިޓަލަކުން ބުނެފައި ވަނީ އެ ހޮސްޕިޓަލުގައި އޮތް ބަލި މީހަކު މަރުވެފައި ވަނީ ވޭޕާ ގުޅުންހުރި ބަލިތަކެއްގެ ސަބަބުން ކަމަށެވެ. އެގޮތުން އެ ޒުވާނާ މަރުވެފައި ވަނީ ވޭޕްގެ ސަބަބުން ފުއްޕާމޭ ހަލާކުވެގެން ކަމަށެވެ. އަދި އެ ހޮސްޕިޓަލުން މައުލޫމާތު ދީފައިވާ ގޮތުގައި ވޭޕާ ގުޅުންހުރި ސީރިއަސް ބަލިތަކުގައި 22 ސްޓޭޓަކުން 193 މީހަކު ޑޮކްޓަރަށް ދައްކާފައިވާ ކަމަށެވެ.\nޑޮކްޓަރުން ބުނެފައި ވަނީ ވޭޕް ކުރުމުގެ ސަބަބުން ދިމާވާ މައްސަލަތައް އިތުރުވަމުންދާ ކަމަށާއި، އުމުރުން 20-25 އާއި ދެމެދުގެ ގިނަ ޒުވާނުންގެ ފުއްޕާމޭގެ މައްސަލަތައް ދިމާވެ ޑޮކްޓަރަށް ދައްކާފައިވާ ކަމަށެވެ. އަދި އެ މައްސަލަތައް ދުވެހެއް ދުވަހަކަށް ސީރިއަސް ވަމުންދާ ކަމަށާއި، ވޭޕްގެ ނުރައްކާ ބޮޑު ކަމަށްވެސް އެމެރިކާގެ ޗިކާގޯގެ ޑޮކްޓަރުންގެ ޓީމަކުން ބުނެފައިވެއެވެ.\nރާއްޖޭގައިވެސް ވޭޕް ކުރުން އިންތިހާއަށް ގިނަވަމުންދާއިރު، ވޭޕް ކުރުމުގެ ނުރައްކާތެރިކަން އިންތިހާއަށް ބޮޑެވެ. ޒުވާނުންނާއި ކުޑަކުދިންވެސް ވޭޕްގެ އަވައިގައި ޖެހި ވޭޕް ކުރަމުންދާއިރު، އެކަމުގެ ނޭދެވޭ އަސަރުތައް ބޮޑެވެ. ހާއްސަކޮށް ފުއްޕާ މޭގެ ބަލިތައް އިތުރުވެ، ސިއްހީ މައްސަލަތައް ގިނަކަން ފާހަގަވެއެވެ.


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 115 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 115 ވަނަ ރޭޑިޔޯ ޚިޠާބު\n16 ސެޕްޓެންބަރު 2011، ރިފަރެންސް: PRO/RMN/2011/184\nމިއަދަކީ 16 ސެޕްޓެމްބަރ 2011 ވީ ހުކުރު ދުވަސް. މިދިޔަ ހަފްތާގެ ތެރޭގައި ސަރުކާރުން ހިންގަމުން ގެންދާ މައިގަނޑު ޕްރޮގްރާމްތަކުގެ މަސައްކަތްވެސް މިވަނީ ވަރަށް ހަލުވިކަމާއެކު ކުރިއަށް ގޮސްފައި. ހުނަރު ތަމްރީނު ކުރުމުގެ ޕްރޮގްރާމް، އެއީ 8500 މީހުން ހުނަރަކާ އެކުގައި ވަޒީފާގެ ފުރްޞަތަށް ނެރުމަށް އަމާޒު ކުރެވި ހިންގޭ ޕްރޮގްރާމް. އޭގެތެރެއިން އިރާދަކުރެއްވިއްޔާ، މިއަންނަ ހަފްތާގެ ތެރޭގައި 750 ފަރާތަކަށް ތަމްރީނުތައް ފަށައިގަނެވޭނެ. އަދި މިޕްރޮގްރާމްގައި ބައިވެރިވުމުގެ ފުރްޞަތު މިހާރުވެސް މިވަނީ ހުޅުވާލެވިފައި. ސަރުކާރުންވެސް އަދި ކައުންސިލްތަކުންވެސް މި ޕްރޮގްރާމްގައި ވީހާވެސް ގިނަ ބަޔަކު ބައިވެރިވުމަށް، އެ މަޢްލޫމާތު އެންމެހާ ފަރާތްތަކަށް ފޯރުކޮށްދިނުމަކީ، ޕްރޮގްރާމް ކާމިޔާބުވުމަށް އެޅޭނެ ވަރަށްބޮޑު ބާރެއް ކަމަށް އަޅުގަނޑު ދެކެން.\nވެށިފަހި މާލޭގެ މަސައްކަތްތައްވެސް މިދިޔަ ހަފްތާގެ ތެރޭގައި ވަނީ ބާރަށް ކުރިއަށް ގޮސްފައި. އޭގެތެރެއިން އެ ޕްރޮގްރާމްގެ އޭ ކެޓަގަރީ، އެއީ މާލެއިން ބިންކޮޅެއް ދޫކޮށްލައި، އޭގެ ބަދަލުގައި ހުޅުމާލެއިން ބިންކޮޅެއް ނުވަތަ މާލެއިން ފްލެޓެއް ނުވަތަ ހުޅުމާލެއިން ފްލެޓެއް ބޭނުންވާ ފަރާތްތަކަށް، އެކަން ހިންގުމުގެ މަސައްކަތްވެސް މިދިޔަ ހަފްތާގެ ތެރޭގައި މިވަނީ ކުރިއަށް ގެންދެވިފައި. އޭގެތެރެއިން 100 ފަރާތަކާ އެކުގައި ބިން ޙަވާލުކުރުމުގެ އެގްރީމަންޓްގައި ސޮއިކުރެވޭ ހިސާބަށް މިހާރު މިވަނީ މަސައްކަތްތައް ފުރިހަމަކުރެވިފައި. އިރާދަކުރެއްވިއްޔާ، ކުރިއަށް މިއޮތް ހަފްތާގެ ތެރޭގައިވެސް މިމަސައްކަތް އަދި މިހާރަށްވުރެ ބާރަށް ކުރިއަށް ގެންދެވޭނެ.\nދެވަނަ ފުރްޞަތުގެ ޕްރޮގްރާމްވެސް، މިދިޔަ ހަފްތާގެ ތެރޭގައި ގެންދެވިފައި ވަނީ އެކަށީގެންވާ ބާރުމިނެއްގައި. އިރާދަކުރެއްވިއްޔާ، މިއަންނަ ހަފްތާގެ ތެރޭގައި، އިތުރު ފަރާތްތަކަށް ފުރްޞަތު ހުޅުވާލެވި، އެފަރާތްތަކަށް މާލެ އާދެވި އަދި ތަމްރީނު ޕްރޮގްރާމްތަކުގައި ބައިވެރިވެވޭނޭ ކަންކަން ހަމަޖެހިގެންދާނެ.\nމިދެންނެވި ތިން ޕްރޮގްރާމްގެ އިތުރުން އަދި ޕަބްލިކް ސެކްޓަރ އިންވެސްޓްމަންޓް ޕްރޮގްރާމް ނުވަތަ ޢުމްރާނީ ތަރައްޤީއަށް ކުރެވޭ މަސައްކަތްތަކުގެ ކަންކަންވެސް، މިދިޔަ ހަފްތާގައި ކުރިއަށް ގެންދެވިފައި އޮތް މިން ކުޑައެއް ނޫން. ދެރަށެއްގެ ބަނދަރު ހެދުމާއި އަދި މަޑަވެއްޔާއި ހޯނޑެއްދޫ ކޯޒްވޭއަކުން ގުޅާލުމުގެ މަސައްކަތުގެ ކޮންޓްރެކްޓްގައި މިވަނީ ސޮއިކުރެވިފައި. އިރާދަކުރެއްވިއްޔާ، ލަސްތަކެއްނުވެ އެކަންކަމުގެ ޢަމަލީ މަސައްކަތްވެސް ދާނީ ކުރިއަށް.\nމިވަގުތު ރާއްޖޭގައި އެހެން ނަމަވެސް، އެންމެ ބާރަށް ހިނގަމުން އަންނަ މަސައްކަތަކީ، ސާކް ސަމިޓަށް ތައްޔާރުވުމުގެ ގޮތުން، އައްޑޫ، ސިޓީއަކަށް ހެދުމުގެ މަސައްކަތްތައް ބާރަށް ކުރިއަށް ގެންދިޔުން. އޭގެތެރޭގައި، އައްޑުއަތޮޅުގެ މަގުތަކާއި، ފެނާއި ނަރުދަމާގެ ނިޒާމާއި އަދި ކޮންވެންޝަން ސެންޓަރުގެ މަސައްކަތް، ވަކިން ޚާއްޞަކޮށް ހިމެނޭ. އައްޑުއަތޮޅުގެ މަސައްކަތްތަކަށް ބޭނުންވާ އެންމެހާ ސާމާނުވެސް މިހާރު އެވަނީ އައްޑުއަތޮޅަށް ޖަމާކުރެވިފައި. ބައެއް ސާމާނު މިހާރުވެސް އެދަނީ އެތަނަށް ޖަމާވަމުން. އިރާދަކުރެއްވިއްޔާ، ސާކް ސަމިޓްގެ ސުންގަޑިއަށް، ސާކް ސަމިޓާ ގުޅޭ ހުރިހާ މަސައްކަތްތަކެއް ފުރިހަމަވެގެން އަޅުގަނޑުމެން އެންމެންވެސް ފަޚްރުވެރިވާނެފަދަ އައްޑޫ ސިޓީއެއް މުޅި ދުނިޔެއަށް ފެނިގެންދާނެ. އައްޑޫސިޓީގެ ތަރައްޤީއަކީ މުޅި ރާއްޖޭގެ ތަރައްޤީއާ ގުޅިފައި އޮތް ކަމެއްކަން، ރާއްޖޭގެ ހުރިހާ ރައްޔިތުންނަށްވެސް ވަރަށް ބޮޑަށް ސާފުވާނެ.\nސާކް ސަމިޓަށް ތައްޔާރުވަމުންދާ މަސައްކަތުގެ ތެރޭގައި، އައްޑޫ ސިޓީގެ މަސައްކަތުގެ އިތުރުން ފުވައްމުލަކުގައި ހިނގަމުންދާ މަސައްކަތްތައްވެސް މިހާރު މިދަނީ ކުރިއަށްވުރެ މާބޮޑުތަނުން ބާރަށް. އިރާދަކުރެއްވިއްޔާ، އެމަސައްކަތްތައްވެސް ސާކް ސަމިޓްގެ ސުންގަޑިއަށް ސަރުކާރަށް ނިންމާލެވޭނެ.\nރާއްޖޭގައި، އުތުރުގައި އަދި ދެކުނުގައި މާލޭގެ އިތުރުން ސިޓީއެއް ތަރައްޤީ ކުރުމަކީ، ސަރުކާރުގެ އަމާޒެއް. އަދި މި ސަރުކާރުގެ މެނިފެސްޓޯގައި ކަނޑައެޅިފައިވާ ލަނޑުދަނޑިއެއް. ސަރުކާރުގެ މިމަސައްކަތްތައް، އެ މެނިފެސްޓޯގައި ކަނޑައަޅާފައިވާ މުއްދަތުތަކުގެ ތެރޭގައި ހިނގަމުންދާކަމީ، އަޅުގަނޑުމެންނަށް ލިބޭ ވަރަށްބޮޑު އުފަލެއް. އަޅުގަނޑުމެންނަށް ލިބޭ ވަރަށްބޮޑު ހިތްހަމަޖެހުމެއް. އިރާދަކުރެއްވިއްޔާ، މިއެންމެހާ މަސައްކަތްތައްވެސް ރާއްޖޭގެ އެންމެ ރައްޔިތުން އެދޭގޮތަށް ހިންގުމުގައި، އަޅުގަނޑުމެންނަށް ކުރެވެންހުރި ހުރިހާ މަސައްކަތެއް އަޅުގަނޑުމެން ގެންދާނީ ކުރަމުން.


BREAKING: Fainu monitoring haalathun nagaifi | Fainu Online\nޢަބްދުއް ޝަހީދު 15 ޖުލައި 2021, ބުރާސްފަތި, 16:04\nފައިނު މޮނިޓަރިން ހާލަތުން ނަގައިފިއެވެ.\nފައިނު މޮނިޓަރިންއަށް ލާފައިވަނީ، ފުލޫ2ސާމްޕަލް ޕޮޒިޓިވް ވުމާއި ގުޅިގެން6ޖޫން 2021 ގައެވެ.\n40 ދުވަހަށްފަހު މޮނިޓަރިންގ އުވާލާފައި މިވަނީ، ބަލިފެތުރުނުތޯބެލުމަށް ނެގުނު ހުރިހާ ސާމްޕަލްތަކެއް ނެގެޓިވް ވުމާއި ގުޅިގެންނެވެ.\nމިއުނދަގޫ ހާލަތުން އަރައިގަތުމަށް ފައިނު ކައުންސިލާއި، ޓާސްކްފޯސްއާއި، އެންމެހައި ރައްޔިތުން އަދި ވަކިން ޙާއްސަކޮށް ފައިނު ޞިއްޙީ މަރުކަޒުގައި މަސައްކަތް ކޮށްދެއްވި އެންމެހައި ބޭފުޅުންނަށް ފައިނު އޮންލައިން ޓީމްގެ ފަރާތުން ޝުކުރު ދައްނަވަމެވެ.\nއިތުރު ލިޔުންތައް ރ. ފައިނު ފައިނު ކޮވިޑް-19\nއުފާ 1 week ago


އެފްއޭ ކަޕް: މާޒިޔާއާއި ނިއު ސެމީއަށް\nސެމީގައި މާޒިޔާ ނުކުންނާނީ ޓީސީ ސްޕޯޓްސްއާއި ދެކޮޅަށް\nނިއު ރޭޑިއަންޓްއިން ސެމީގެ ޖާގައެއް ހޯދީ ކުއާޓާ ފައިނަލުގައި 5-1ގެ ތަފާތު ބޮޑު ނަތީޖާއަކުން ކްލަބް އީގަލްސް ބަލިކޮށްގެން\nމާޒިޔާއިން ސެމީގެ ޖާގައެއް ހޯދީ ކުއާޓާ ފައިނަލުގައި 3-0 ގެ ނަތީޖާއަކުން މުއިވެޔޮ ފްރެންޑްސް ބަލި\n30 ނޮވެންބަރ 2017 | ބުރާސްފަތި 08:07\nމާޒިޔާއާއި މުއިވެޔޮ ފްރެންޑްސް ބައްދަލުކުރި މެޗުގެ ތެރެއިން\nމާޒިޔާ ސްޕޯރޓްސް ކްލަބް\nއެފްއޭ ކަޕްގެ ސެމީ ފައިނަލުން ރާއްޖޭގެ ފުޓްބޯޅައިގެ ގަދަ ދެ ބާރު ކަމަށްވާ ނިއު ރޭޑިއަންޓް ސްޕޯޓްސް ކްލަބާއި މާޒިޔާ ސްޕޯޓްސް އެންޑް ރެކްރިއޭޝަން ޖާގަ ހޯދައިފިއެވެ.\nމާޒިޔާއިން ސެމީގެ ޖާގައެއް ހޯދީ ކުއާޓާ ފައިނަލުގައި 3-0 ގެ ނަތީޖާއަކުން މުއިވެޔޮ ފްރެންޑްސް ބަލިކޮށްގެންނެވެ. މި މެޗުގައި މާޒިޔާއަށް ލަނޑުތައް ޖަހައިދިނީ އަހުމަދު އިމާޒް (އާއްކޮ) އާއި އައްސަދު އަލީ (އަޑުބަރޭ)ގެ އިތުރުން ސަމޫހު އަލީ (ސަމުއްޓެ) އެވެ.\nނިއު ރޭޑިއަންޓްއިން ސެމީގެ ޖާގައެއް ހޯދީ ކުއާޓާ ފައިނަލުގައި 5-1ގެ ތަފާތު ބޮޑު ނަތީޖާއަކުން ކްލަބް އީގަލްސް ބަލިކޮށްގެންނެވެ. އީގަލްސްގެ ޓީމުން ޒުވާން ގިނަ ކުޅުންތެރިން ފެނިގެންދިޔައިރު ނިއުއިން ފާހަގަކޮށްލެވުނު އެންމެ ބޮޑު ބަދަލަކީ އެ ޓީމުގެ ފޯވާޑުން ކަމަށްވާ އަލީ ފާސިރް (ސެންޓޭ) އަދި އެޑްރިއަން ގަލާޑޯ ފެނިގެން ނުދިޔުމެވެ. އެގޮތުން ކާޑު ހަމަވުމުގެ ސަބަބުން ސެންޓޭއަށް މެޗުގައި ނުކުޅެވުނުއިރު ގަލާޑޯ ވަނީ ނިއުއާއިއެކު ހަދާފައިވާ ކޮންޓްރެކްޓް އުވާލުމަށް ފަހު އެނބުރި އޭނާގެ ގައުމަށް ގޮސްފައެވެ.\nމެޗު ފެށިގެން ރަނގަޅަށް ބޯޅަ ކޮންޓްރޯލްކޮށްގެން ކުޅެމުންދިޔައީ ނިއު އިންނެވެ. އެ ޓީމުން ހަމަލާތައް އުފައްދަން މަސައްކަތް ކުރުމުގެ ނަތީޖާއަކަށް ވެގެންދިޔައީ މެޗުގެ 22 ވަނަ މިނެޓުގައި އެ ޓީމަށް ޕެނަލްޓީއެއް ލިބިގެން ދިޔުމެވެ. އެހެނަސް އަލީ އަޝްފާގު (ދަނގަޑޭ) ފޮނުވާލި ޕެނަލްޓީ އަމާޒުވީ އީގަލްސްގެ ގޯލުގެ ހުރަސް ދަނޑިއަށެވެ.\nމެޗުގެ ފުރަތަމަ ލަނޑު ޖަހާ ލީޑު ނަގާފައިވަނީ ނިއު އިންނެވެ. އެގޮތުން މެޗުގެ 23 ވަނަ މިނެޓުގައި ހަމްޒާ މުހައްމަދު (ހަމްޕު) އެ ޓީމަށް ލީޑު ނަގައިދިންއިރު އެ ޓީމުގެ ބިދޭސީ ޑިފެންޑަރު އެލްޑޯ ވަނީ 33 ވަނަ މިނެޓުގައި ލަނޑެއް ޖަހައިދީ އެ ޓީމަށް ލީޑު ފުޅާ ކޮށްދީފައެވެ. އެހެން ނަމަވެސް ފުރަތަމަ ހާފު ނިމެން މިނެޓަކަށް ވެފައި ވަނިކޮށް މުސައްނިފް މުހައްމަދު ވަނީ ލަނޑެއް ޖަހައިދީ އީގަލްސްއަށް ނަތީޖާގެ ފަރަގު ކުޑަ ކޮށްދީފައެވެ.\nނިއު ކުރީގައި އޮވެގެން ފުރަތަމަ ހާފު ނިމިގެންދިޔައިރު އެ ޓީމުން ވަނީ ދެވަނަ ހާފުގައިވެސް ފުރަތަމަ ހާފެކޭ އެއްގޮތަށް ލަނޑު ޖެހުމަށް ގިނަ ފުރުސަތުތަކެއް ތަނަވަސް ކޮށްފައެވެ. އެގޮތުން މެޗުގެ 51 ވަނަ މިނެޓުގައި ހަސަން އަދުހަމް (ސަޑޭ) އެ ޓީމުގެ ތިންވަނަ ލަނޑު ޖަހައިދިންއިރު 76 ވަނަ މިނެޓުގައި އަލްޑޯ ވަނީ އޭނާ މެޗުގައި ޖެހި ދެވަނަ ލަނޑު ޖަހާ ނިއުއަށް ލީޑު އިތުރަށް ފުޅާ ކޮށްދީފައެވެ. މެޗުގެ 83 ވަނަ މިނެޓުގައި އިބްރާހިމް ފަޒީލް (އޮއްޕޮ) ވަނީ ނިއުގެ ފަސް ވަނަ ލަނޑު އެ ޓީމަށް ޖަހައިދީ ސެމީގެ ޖާގައެއް އެ ޓީމަށް ކަށަވަރު ކޮށްދީފައެވެ.\nސެމީގައި މާޒިޔާ ނުކުންނާނީ ޓީސީ ސްޕޯޓްސްއާއި ދެކޮޅަށެވެ. ހަމައެހެންމެ ނިއު ސެމީގައި ނުކުންނަން ޖެހޭނީ ގްރީން ސްޓްރީޓާއި ކޮންފެރޭ ކުޅޭ މެޗުން މޮޅުވާ ޓީމަކާއި ދެކޮޅަށެވެ.\nއެފްއޭ ކަޕްގެ ޗެމްޕިއަންކަން ހޯދާ ޓީމަކަށް އަންނަ އަހަރު އޮންނަ އޭއެފްސީ ކަޕުގައި ރާއްޖެ ތަމްސީލުކުރުމުގެ ދެވަނަ ޖާގަ ލިބޭނެއެވެ. ނިއުއިން އުރީދޫ ދިވެހި ޕްރިމިއާ ލީގުގެ ޗެމްޕިއަންކަން ހޯދުމާއި ގުޅިގެން އެ ޓީމުން ވަނީ އޭއެފްސީ ކަޕުގައި ރާއްޖެ ތަމްސީލުކުރަން ލިބޭ ފުރަތަމަ ޖާގަ ކަށަވަރު ކޮށްފައެވެ.


މަރާއި ދިރުމާއި އޭގެ ޙިކުމަތް2– DhiSalafiyyah\nއާޔަތުގެ ތަފްސީރާއި ބަޔާން\nފުރަތަމަ ބާބު: (خلق الموت والحياة) މަރާއި ދިރުން ޚަލްޤު ކުރެއްވުން\nމަރަކީ ކޮބާ؟ އަދި ޙަޔާތަކީ ކޮބާ؟\nމަރާއި ދިރުމަކީ ﷲތަޢާލާ ޚަލްޤު ކުރައްވާފައިވާ ދެ މަޚުލޫޤުންނެވެ. ތަފްސީރުލް މުނީރުގައި މަރާއި ޙަޔާތުގެ ތަޢުރީފުގައި ލިޔުއްވާފައި ވެއެވެ.\n“والمَوتُ: انْقَطَاعُ تعلق الروح بالبدنِ ومفارقتها له، والحياة: تعلق الروح بالبدن واتصالها به، وإيجاد الحياة معناه: خلق الروح في الكائنات الحية، ومنها إيجاد الإنسان.”\nމާނައީ: “މަރަކީ ހަށިގަނޑަށް އެޅިފައިވާ ރޫޙު ކެނޑިގެން ދިއުމެވެ. އަދި ހަށިގަނޑާއި ރޫޙު ވަކިވުމެވެ. ޙަޔާތަކީ ހަށިގަނޑަށް ރޫހު އެޅިފައި ވުމެވެ. އަދި ހަށިގަނޑާ ރޫޙު ގުޅިފައިވުމެވެ. ޙަޔާތް އުފެދުމޭ ބުނެވޭ ބަހުގެ މާނައަކީ، ކާއިނާތުގެ ދިރުމަށް ރޫޙޫ (ފުރާނަ) ޚަލްޤުވުމެވެ.”\nއަލް އިމާމުލް ޤުރުޠުބީ رحمه الله ވިދާޅުވިއެވެ:\n“أن الموت ليس بعدم محض ولا فناء صرف، وإنما هو انقطاع تعلق الروح بالبدن ومفارقته، وحيلولة بينهما، وتبدل حال وانتقال من دار إلى دار.”\nމާނައީ: “މަރަކީ އެއްކޮށް ނެތިދިޔުމެއް ނޫނެވެ. އަދި އެއްކޮށް ފަނާވެދިޔުމެއްވެސް ނޫނެވެ. އަދި ކިއެއްޔެއްޔެވެ. އެއީ ފުރާނައާއި ހަށިގަނޑާއި ދެމެދުވާ ގުޅުން ކެނޑި ފުރާނައާއި ހަށިގަނޑު ވަކިވެގެން ދިއުމެވެ. އަދި އެދެމެދުގައި ހުރަހެއް ލެވިގެން ދިއުމެވެ. އަދި ޙާލަތް ބަދަލުވެ އެއް ގޮވެތިން އަނެއް ގޮވެއްޗަށް ބަދަލުވެގެން ދިއުމެވެ.”\nދިރިހުރުމުގެ މައްޗަށް މަރު އިސްކުރެވިފައި ވުން.\nމިއާޔަތުގައި ﷲތަޢާލާ އެވަނީ ޙަޔާތުގެ ކުރިއަށް މަރު އިސްކުރައްވާފައެވެ. ޙަޔާތުގެ ކުރިއަށް މަރު އިސްކުރެވިފައިވާ ޙިކްމަތާއި މެދު ތަފްސީރު ޢިލްމުވެރިން ވާހަކަ ދައްކަވާފައިވެއެވެ.\nއަލް އިމާމުލް ޤުރުޠުބީ އެކަލޭގެފާނުގެ ތަފްސީރުގައި ވިދާޅުވެފައިވެއެވެ.\n” (الَّذِي خَلَقَ الْمَوْتَ وَالْحَياةَ) قيل: المعنى خلقكم للموت والحياة، يعني للموت في الدنيا والحياة في الآخرة وقدم الموت على الحياة، لان الموت إلى القهر أقرب كما قدم البنات على البنين فقال: يَهَبُ لِمَن يَشَاءُ إِنَاثًا وَيَهَبُ لِمَن يَشَاءُ الذُّكُورَ ﴿الشورى: ٤٩﴾”\nމާނައީ: “(އެއިލާހީ މަރާއި ދިރުން ޚަލްޤު ކުރެއްވި އިލާހެވެ.) ބުނެވެއެވެ. މީގެ މާނައަކީ، ތިޔަބައިމީހުން ހެއްދެވިފައިވަނީ މަރުވުމާއި ދިރި ތިބުމަށެވެ. އެބަހީ ދުނިޔޭގައި މަރުވުމަށްޓަކައެވެ. އަދި އާޚިރަތުގައި ދިރި ތިބުމަށްޓަކައެވެ. އަދި މަރުވަނީ ދިރިއުޅުމުގެ މައްޗަށް އިސްވެފައެވެ. އެހެނީ މަރަކީ ގަދަވެގަތުން ކައިރި އެއްޗެކެވެ. (ޤުރުއާނުގައި) ފިރިހެން ދަރިންގެ މައްޗަށް އަންހެން ދަރިން އިސްކުރެވިފައިވާ ފަދައިންނެވެ. ﷲތަޢާލާ ވަޙީކުރައްވާފައި ވެއެވެ. ” يَهَبُ لِمَن يَشَاءُ إِنَاثًا وَيَهَبُ لِمَن يَشَاءُ الذُّكُورَ ﴿الشورى: ٤٩﴾” މާނައީ: ” އެއިލާހު އިރާދަކުރައްވާ މީހަކަށް އަންހެންދަރިން ދެއްވަތެވެ. އަދި އެއިލާހު އިރާދަކުރައްވާ މީހަކަށް ފިރިހެންދަރިން ދެއްވަތެވެ.””\nމަރަކީ މަޚުލޫޤުން ނުރުހޭ އެއްޗެކެވެ. އެހެން ނަމަވެސް މަރު އައިސް އެމަޚުލޫޤުން ނުރުހުނަސް އެމީހުންގެ މައްޗަށް ގަދަވެގަނެއެވެ. ހަމައެއާއި އެކު މައްކާގެ މުޝްރިކުން އަންހެންދަރިން ލިބުމަށް ނުރުހެތެވެ. އެހެންނަމަވެސް ﷲ އިރާދަ ކުރެއްވުމުން އެމީހުންނަށް އަންހެން ދަރިން ލިބެއެވެ.\nއަލް އިމާމުލް ޤުރުޠުބީގެ އެ ބަސްފުޅުން ދޭހަވަނީ، އެއާޔަތުގައި ހަޔާތުގެ މައްޗަށް މަރު އިސްކުރެވިފައި ވަނީ މަޚުލޫޤުން ނުރުހުނަސް މަރު އައިސް އެމީހުންގެ މައްޗަށް ގަދަވެގަންނާތީއެވެ. އަދި ފިރިހެން ދަރިންގެ މައްޗަށް އަންހެން ދަރިން އިސްކުރެވިފައި ވަނީ، މުޝްރިކުން ނުރުހުނަސް ﷲ އިރާދަ ކުރެއްވުމުން އެމީހުންނަށް އަންހެން ދަރިލިބޭނެތީއެވެ. والله أعلم\nއަދިވެސް އަލް އިމާމުލް ޤުރުޠުބީ رحمه الله ވިދާޅުވިއެވެ.\n“އަދި ބުނެވެއެވެ. މަރު އިސްކުރެވިފައިވަނީ މަރަކީ އެންމެ ކުރިންވާ އެއްޗެވެ. އެހެނީ އެއްޗެހީގެ ފެށުން ވަނީ މަރުވެފައިވާ އެއްޗެއްގެ ޙުކުމުގެ ގޮތުގައެވެ. މިޘާލަކަށް ނުޠުފާ އާއި ވެލި ފަދަ އެއްޗެއްސެވެ. ޤަތާދާ ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\n” إنَّ اللَّه تعالى أذلَّ بَنِي آدَمَ بالموتِ ، وجَعلَ الدُّنْيَا دَار حياةٍ ثُمَّ دَارَ مَوْتٍ ، وجَعَل الآخِرةَ دَارَ جزاءٍ ، ثُمَّ دَارَ بَقَاءٍ”\nމާނައީ: “ހަމަކަށަވަރުން ﷲތަޢާލާ އާދަމުގެ ދަރިޔާ މަރުން ނިކަމެތި ކުރެއްވިއެވެ. އަދި ދުނިޔެ ދިރިއުޅުމުގެ ގޮވައްޖެއްގެ ގޮތުގައި ލެއްވިއެވެ. ދެން އެއަށްފަހުގައު ވަނީ މަރުގެ ގޮވައްޗެވެ. އަދި އާޚިރަތް ޖަޒާދެއްވުމުގެ ގޮވައްޖެއްގެ ގޮތުގައި ލެއްވިއެވެ. ދެން އެއަށްފަހުގައި ވަނީ ދެމިއޮތުމުގެ ގޮވައްޗެވެ.””\nޤުރުޠުބީ رحمه الله ގެ އެބަސްފުޅުން ދޭހަވަނީ، އެއާޔަތުގައި ހަޔާތުގެ މައްޗަށް މަރު އިސްކުރެވިފައި ވަނީ އެއްޗެހީގެ ފެށުންވަނީ މަރުވެފައިވާ އެއްޗެހީގެ ޙުކުމުގައި ކަމުގައި ވާތީއެވެ. އެގޮތުން އިންސާނުން އުފެދުމުގެ އެންމެ ފުރަތަމަ މަރުހަލާ ތަކުގެ ތެރޭގައި ނުޠުފާއެއްގެ ގޮތުގައި ވުން ހިމެނެއެވެ. އަދި އާދަމުގެފާނުގެ ފެށުންވީ ވެލިންނެވެ. ﷲތަޢާލާ އިންސާނުން އުފައްދަވާފައި ވަނީ މަރުވެފައިވާ ބައެއްގެ ގޮތުގައިކަން ބަޔާންކުރައްވާ އެއިލާހު ވަޙީ ކުރެއްވިއެވެ.\n” كَيْفَ تَكْفُرُ‌ونَ بِاللَّـهِ وَكُنتُمْ أَمْوَاتًا فَأَحْيَاكُمْ ثُمَّ يُمِيتُكُمْ ثُمَّ يُحْيِيكُمْ ثُمَّ إِلَيْهِ تُرْ‌جَعُونَ ﴿البقرة: ٢٨﴾”\nމާނައީ: ” ތިޔަބައިމީހުން ﷲއަށް ކާފިރު ވެގަންނަނީ، ކޮންގޮތަކުންހެއްޔެވެ؟ ތިޔަބައިމީހުން މަރުވެފައިވާ ބަޔެއްގެ ގޮތުގައި ތިއްބައި، ފަހެ އެއިލާހު ތިޔަބައިމީހުން (އުފައްދަވައި) ދިރުއްވިއެވެ. އެއަށްފަހު، އެއިލާހު ތިޔަބައިމީހުންގެ (އަޖަލު ހަމަވުމުން) މަރުގަންނަވާނެތެވެ. ދެން (ޤިޔާމަތް ދުވަހުން) ތިޔަބައިމީހުން ދިރުއްވާނެތެވެ. ދެން އެއިލާހުގެ ޙަޟުރަތަށް ތިޔަބައިމީހުން ރުޖޫޢަ ކުރައްވާނެތެވެ.”\nގިނަމީހުންނަށް ދުނިޔެވީ ޒީނަތްތެރިކަން ފެނިފައި، މަރު މަތިން ހަނދާން ނެތެއެވެ. އަދި އެއީ މާދުރުގައިވާ އެއްޗެއްކަމަށް ހީކުރެވެއެވެ. ނަމަވެސް ކަންހުރީ އެހެނަކުން ނޫނެވެ. މިއާޔަތުގައި ދިރިހުރުމުގެ ކުރިއަށް މަރު އިސްކުރައްފާފައި ވުމުން މަރަކީ ކައިރީގައިވާ އެއްޗެއްކަން ދޭހަކޮށްދެއެވެ.\nالتفسر المنير في العقيدة والشريعة والنهج / خزء 29 / صفحة 10\n الجامع أ لحكام القرآ ن )تفسير القرطبي( / خزء 18 / صفحة 206\n رواه ابن أبى حاتم ورواه الطبري في تفسيره (29/2) من طريق معمر، عن قتادة، ومن طريق سعيد، عن قتادة به مرسلاً


Enme Gina "First Time Moments" Aee Susant Aaeku: Sara\nސާރާ އަދި ސުޝާންތު---\nއެންމެ ގިނަ "ފަސްޓް ޓައިމް މޫމެންޓްސް" އައީ ސުޝާންތު އާއެކު: ސާރާ\n18 ޖޫން 2022 - 09:49:14\nވިހިވިހި ވަނަ އަހަރުގެ ޖޫން މަހުގެ 14 ވަނަ ދުވަހު މުޅި ބޮލީވުޑް ހިލުވާލީ، މަޝްހޫރު އެކްޓަރު ސުޝާންތު ސިން ރާޖްޕޫތު މުމްބާއީގައި އޭނާ ދިރިއުޅޭ ގޭގައި ދަންޖެހިފައި ހުއްޓާ ފެނުނު ހިސާބުން ނެވެ.\nއެޕާޓުމެންޓުގައި ސުޝާންތު ދަންޖެހިފަައި ހުއްޓާ ފެނުމުން ފުލުހުން އެންމެ ފުރަތަމަ ބުނީ އެއީ އަމިއްލަ އަށް މަރުވުމުގެ ކޭހެއް ކަމަށެވެ. އެހެން ނަމަވެސް ސުޝާންތުގެ އާއިލާގެ އިތުރުން ގިނަ އަދަދެއްގެ އާންމުން ބުނަނީ މި މައްސަލަ އަކީ ބަޔަކު ރާވައިގެން ހިންގާފައިވާ ޖަރީމާއެއް ކަމަށެވެ.\nސުޝާންތުގެ މަރަށް ދެއަހަރު ފުރުމާއި ގުޅިގެން އޭނާގެ ކުރީގެ ލޯބިވެރިއެއް ކަމަށްވާ މަޝްހޫރު އެކްޓްރެސް ސާރާ އަލީ ހާން ވަނީ ސުޝާންތުގެ ހަނދާން އާކޮށް ދެމީހުންގެ ފޮޓޯއެއް ހިއްސާކޮށްފަ އެވެ.\nސާރާ ބުނީ، ސުޝާންތުއާއި އޭނާގެ ވަރަށް ގިނަ ހަނދާންތަކެއް ގުޅިފަވާ ކަމަށާއި، ހިތުން ފޮހެނުލެވޭނެ ކަމަށެވެ. އެގޮތުން އެންމެ ގިނަ "ފަސްޓް ޓައިމް މޫމެންޓްސް" ތައް އައިސްފައިވަނީ ސުޝާންތުގެ ސަބަބުން ކަމަށް ސާރާ ބުންޏެވެ.\nއެގޮތުން އެންމެ ފުރަތަމަ ކެމެރާގެ ކުރިމައްޗަށް އެރީވެސް ސުޝާންތު އާއެކު ކަމަށާއި، އެދުވަހުން ފެށިގެން ސުޝާންތުގެ ޓެލެސްކޯޕުން ދެމީހުން އެކީ ޖުޕިޓައާއި، ހަނދު ބެލުންފަދަ އެތައް ކަމެއް ފުރަތަމަ ފަހަރަށް ތަޖުރިބާ ކުރީ ސުޝާންތު އާއެކު ކަމަށް ސާރާ ބުންޏެވެ.\n" މިއަދު ފުރާ ފުރިހަމަވެފައިވާ ހަނދުވަރުދޭ ރެއެއްގަ އަހަރެން އުޑުމައްޗަށް ބަލާއިރު، އެތަނުގައިވާ ސުޝާންތުގެ އެންމެ ފެވަރިޓު ތަރިތަކުގެ ތެރޭ ވިދަވިދާ ސުޝާންތު ވާނެކަން އަހަންނަށް އެނގޭ. މިހާރުވެސް އަދި އަބަދުވެސް" ސާރާގެ ޕޯސްޓުގައި ލިޔެފަ ވެއެވެ.\nސާރާގެ ޕޯސްޓާއިއެކު ހިއްސާކޮށްފަވާ ފޮޓޯ---\nސާރާ ކޮންމެ އަހަރަކުވެސް ސުޝާންތުގެ މަރަށް އަހަރެއް ފުރޭ ދުވަހު މިފަދަ ޕޯސްޓުތައް ހިއްސާކުރެ އެވެ. މިދިޔަ އަަހަރުވެސް އޭނާ ވަނީ އެކްޓިންގެ ދުނިޔެއަށް ސާރާ ވެއްދީ ސުޝާންތު ކަމަށާއި ހުވަފެނަކީ ހަގީގަތަކަށް ބަދަލު ކުރެވޭނެ އެއްޗެއްކަން ސާރާ އަށް އަންގަދިނީ ސުޝާންތު ކަމަށް ބުނެ ސުޝާންތުގެ ހަނދާނުގައި ޕޯސްޓެއް ހިއްސާކޮށްފަ އެވެ.\nއަދިވެސް ސުޝާންތު ވަކިވެގެން ދިޔަކަން ގަބޫލުުރަން ދަތިކަމަށް ސާރާ ބުނެފައިވެއެވެ. އެކަމަކު ތަރިތަކަށާއި އަރައިގެން އަންނަ އިރު، ހަނދު ފެންނަ ކޮންމެ ފަހަރަކު ސުޝާންތު އެކީގައި ވާ އިހުސާސް ކުރެވޭކަމަށްވެސް ސާރާ ބުނެ އެވެ.\nދެ ތަރިން ޑޭޓްކުރިކަމުގެ އަޑުތަކެއްވެސް ވަނީ ފެތުރިގެން ގޮސްފަ އެވެ. އަދި ސުޝާންތުގެ މަރުގެ މައްސަލައިގައި ކުރަމުން އަންނަ ތަހުގީގަށް ފެންމަތިވި ބޮލީވުޑްގެ ޑްރަގް ނެޓްވޯކުގެ މައްސަލައިގައި ސާރާ ވަނީ ތަހުގީގަށް ހާޒިރުކޮށް ސުވާލުވެސް ކޮށްފައެވެ. އަދި ސުޝާންތުގެ ކުރީގެ ލޯބިވެރިޔާ ރިއާ ޗަކްރަބޯޓީ ވަނީ ސުޝާންތު އަށް މަސްތުވާތަކެތި ތައާރަފްކޮށްދިނީ ސާރާ ކަމަށް ބުނެ ބަޔާންދީފަ އެވެ.\nސާރާގެ ޕޯސްޓާއިއެކު މިދިޔަ އަހަރު ހިއްސާކޮށްފަވާ ފޮޓޯ----\nސުޝާންތުގެ މަރުގެ މައްސަލާގައި އާއްމުންނާއި އާއިލާ އިން ވަނީ ތުހުމަތުގެ އިނގިލި އެކި ފަރާތްތަކަށް ދިއްކޮށްފަ އެވެ. މި މައްސަލާގައި ތުހުމަތުގެ އިނގިލި އެންމެ ބޮޑަށް ދިއްކޮށްފައި ވަނީ ރިއާ އަށެވެ. ނަމަވެސް އޭނާ އެ ތުހުމަތުތައް ދޮގު ކުރެ އެވެ.\nސުޝާންތުގެ ބައްޕަ، ކޭކޭ ސިންގް ރިއާ އާ ދެކޮޅަށް ފުލުހުންނަށް މައްސަލަ ވެސް ހުށަހެޅި އެވެ. ޕަތްނާގައި ދިރިއުޅޭ ސުޝާންތުގެ އާއިލާ އިން ތުހުމަތު ކުރަނީ، އޭނާ އަމިއްލަ އަށް މަރުވީ ރިއާ އޭނާއަށް ފައިސާގެ ގޮތުން ހިޔާނާތްތެރިވުމާއި ނަފްސާނީ ގޮތުން ވެސް ތަފާތު ދުއްތުރާތައް ކުރުމުން ކަމަށެވެ.


Governor kamah Hashim ge nan dhiraasaa kurumuge massala committee ah\nއެމްއެމްއޭ ގަވަރުނަރު ކަމަށް ހާޝިމްގެ ނަން ދިރާސާ ކުރުމުގެ މައްސަލަ ކޮމިޓީއަށް\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގަވަރުނަރު ކަމަށް އައްޔަނު ކުރުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ރައްޔިތުންގެ މަޖިލީހަށް ފޮނުއްވި ކުރީގެ ފިނޭންސް މިނިސްޓަރު އަލީ ހާޝިމްގެ ނަން ދިރާސާކުރުމުގެ މައްސަލަ މާލިއްޔަތު ކޮމިޓީއަށް މިއަދު ފޮނުވައިފި އެވެ.\nހާޝިމްގެ ނަން މަޖިލީހަށް ފޮނުއްވާފައި ވަނީ އިއްޔެ އެވެ.\nއެމްއެމްއޭގެ ގަވަރުނަރުކަމުގެ މަގާމުގައި ކުރިން ހުންނެވި އަހްމަދު ނަސީރު ޖުލައި މަހުގެ ތެރޭގައި ވަނީ އިސްތިއުފާ ދެއްވާފަ އެވެ. އިސްތިއުފާ ދެއްވިއިރު، މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) ހިޔާނާތުގައި އެމްއެމްއޭގެ އިހުމާލު އޮތް ކަމަށް ބެލެވޭތީ އޭނާއަށް ވަނީ ފާޑުކިޔުން އަމާޒުވެފަ އެވެ.\nއާ ގަވަރުނަރުކަމަށް އައްޔަނު ކުރަން މަޖިލީހަށް ނަން ފޮނުވާފައިވާ ހާޝިމަކީ ކުރީގެ ރައީސް މުހައްމަދު ނަޝީދުގެ ވެރިކަމުގައި 2008 އިން 2010 އަށް ސަރުކާރުގެ ފިނޭންސް މިނިސްޓަރެވެ. މިވަގުތު އޭނާ ހުންނެވީ ޕްރެސިޑެންޝަލް އެކްޝަން ކޮމިޓީގެ ޗެއާމަންގެ މަގާމުގަ އެވެ.


Brexit aa gulhey Vote Negun Madujassalaifi\nބްރެކްސިޓް ވޯޓާ ގުޅޭ ވޯޓް މަޑު ޖައްސާލައިފި\nޖެނުއަރީ 21ގެ ކުރިން ވޯޓު ނަގާނެ ކަމަށް މޭ ވިދާޅުވި\nކ. މާލެ 11 ޑިސެންބަރު 2018 | އަންގާރަ 07:04 1,763\nއިނގިރޭސިވިލާތުގެ ބޮޑު ވަޒީރު ތެރީސާ މޭ - މެޓްރޯ ޔޫކޭ\nއިނގިރޭސިވިލާތުގެ ޕާލިމަންޓުގައި އަންގާރަ ދުވަހު ނަގަން ހަމަޖެހިފައި އޮތް "ބްރެކްސިޓް" ގެ އެއްބަސްވުމާއި ބެހޭ ވޯޓު ނެގުން ބޮޑުވަޒީރު ތެރީސާ މޭ މަޑުޖައްސާލައްވައިފިއެވެ.\nމޭ ވިދާޅުވީ މިހާރު ޔޫރަޕުގެ އިއްތިހާދުގެ ގައުމުތަކުން އެއްބަސްވެފައިވާ އެއްބަސްވުމަށް ބަދަލުތަކެއް ގެނައުމަށް އިތުރު ވަގުތު ބޭނުންވާ ކަމަށެވެ. މިހާރު މިއޮތް ގޮތަށް މި އެއްބަސްވުން ތަސްދީގު ކުރަން ޕާލިމަންޓުގެ ތަޅުމުގައި ވޯޓަށް އަހައިފިނަމަ ފާސް ނުވާނެކަން ގަބޫލުކުރައްވާ ކަމަށް ވެސް އެކަމަނާ ވަނީ އިއުތިރާފު ވެވަޑައިގަންނަވާފައެވެ.\nމި ނިންމުމާއި ދޭތެރޭ ނުރުހުން ފާޅުކޮށް އިދިކޮޅު ލޭބާ ޕާޓީގެ ލީޑަރު ޖެރެމީ ކޯބިން ވިދާޅުވީ މޭގެ އަތް ދަށުން މިކަމުގެ ކޮންޓްރޯލް ގެއްލިފައިވާ ކަމަށެވެ. ޕާލިމަންޓުގައި ތިބި ގިނަ މެމްބަރުން ވަނީ މި ނިންމުމާއި ދެކޮޅު ހަދާފައެވެ.\nމޭ މިގޮތަށް ނިންމާފައި މިވަނީ އެތައް ދުވަހެއް ވަންދެން ވޯޓު ކުރިޔަށް ދާނެކަމަށް ސަރުކާރުގެ ފަރާތުން ބުނަމުން ދިޔުމަށް ފަހުގައެވެ. މި ވޯޓު ނެގުން ޖެނުއަރީ 21ގެ ކުރިން އޮންނާނެ ކަމަށް މޭ ވަނީ ވިދާޅުވެފައެވެ. އަދި އަންނަ އަހަރުގެ މާޗު މަހުގެ 29ގެ ކުރިން އިނގިރޭސި ވިލާތް އީޔޫއިން ވަކިވާނެ ކަމުގެ ޔަގީންކަން ވެސް މޭ ވަނީ އަރުވާފައެވެ.


އިންޓާސްކޫލް ފުޓުބޯޅަ މުބާރާތް: އެފްއެސް ބަލިކޮށް އެމްޖޭއެސް ޓޭބަލްގެ ދެވަނަ މަގާމު ހޯދައިފިMikal News\nއިންޓާސްކޫލް ފުޓުބޯޅަ މުބާރާތް: އެފްއެސް ބަލިކޮށް އެމްޖޭއެސް ޓޭބަލްގެ ދެވަނަ މަގާމު ހޯދައިފި\n23 އޭޕްރީލް 2019, 16:23 |\nފުވައްމުލަކު ސިޓީގެ ސްކޫލްތަކުގެ މެދުގައި ބާއްވާ އިންޓާ ސްކޫލް ފުޓްބޯޅަ މުބާރާތުގެ ހަތަރުވަނަ މެޗުން މުހައްމަދު ޖަމާލުއްދީން ސްކޫލް (އެމްޖޭއެސް) މޮޅުވެ ޓޭބަލްގެ ޖެހިލައިފިއެވެ. މުހައްމަދު ޖަމާލުއްދީން ސްކޫލް އިއްޔެ މޮޅުވެފައިވަނީ ފުވައްމުލަކު ސްކޫލާއި ވާދަކޮށް 3-0 ލަޑުންނެވެ. މިމެޗުގެ މޮޅުކުޅުންތެރިޔާގެ މަގާމު ހޯދައިފައިވަނީ މުހައްމަދު ޖަމާލުއްދީން ސްކޫލްގެ ޖާޒީ ނަމްބަރު 10 މުހައްމަދު އާރިޒު އަބްދުލް ބާރީ އެވެ.\nކޮންމެ ޓީމެއްވެސް ދެމެޗު ކުޅެފައިވާ އިރު އެމްޖޭއެސް އަށް ލިބިފައިވަނީ ކުޅުނު ދެމެޗުން3ޕޮއިންޓާއި ފައިދާ 1 ގޯލެވެ. އަދި ޏ.އޭއީސީ އަށްވެސް ކުޅުނު ދެމެޗުން ލިބެނީ3ޕޮއިންޓާއި ފައިދާ އެއްގޯލެވެ. ނަމަވެސް، އެމްޖޭއެސް ޖުމްލަ4ލަޑު ޖަހާފައިވާތީ ޖެހި ލަޑުގެ ތަފާތުން2ވަނަ ލިބެއެވެ. ކޮންމެ ޓީމަކަށްވެސް ބާކީ އެއްމެޗު އޮތްއިރު ފައިނަލަށް ދަތުރުކުރުމުގެ ފުރުސަތު ހުރިހާ ޓީމަށްވެސް އެބައޮތެވެ.\nމިމުބާރާތުގެ ފަސްވަނަ މެޗުގައި މިއަދު ހަވީރު މުހައްމަދު ޖަމާލުއްދީން ސްކޫލް ނިކުންނާނީ ހާފިޒު އަހުމަދު ސުކޫލާއި ދެކޮޅަށެވެ. މިއަދު ގެ މެޗުން މޮޅުވާ ޓީމަކަށް ފައިނަލަށް ދަތުރުކުރުމުގެ ފުރުސަތު އޮންނާނެތީވެ މިއަދުގެ މެޗަކީ ކޮންމެ ޓީމަކަށްވެސް ފައިނަލެއްފަދަ މެޗެކެވެ. މިމެޗު ފެށެނީ މިއަދު ހަވީރު 4.30 ގައެވެ.


Kaiveni Kurumahfahu Geah Goss Firimeehaa Ge Kankashimatheegai Jahaifi - Vaguthu\nކައިވެނި ކުރުމަށްފަހު ގެއަށްގޮސް ފިރިމީހާގެ ކަންކަށިމަތީގައި ޖަހައިފި\n1 މަސް ކުރިން ( ޖޫން 25, 2021 )\nއިންޑިއާގެ އުއްތަރް ޕްރަދޭޝްގެ ޖައުންޕޫރް ޑިސްޓްރިކްޓަށް ނިސްބަތްވާ ދެ ލޯބިވެރިން ކައިވެނި ކުރުމަށްފަހު މި ވަނީ ބޮޑު ކަންތައްގަޑެއް ހިނގާފައެވެ. އެމީހުންގެ ކައިވެންޏަށްފަހު ދިޔައީ ފިރިހެން މީހާގެ ގެއަށެވެ. އެ ގެއަށް ގޮސް އަންހެން މީހާ ވަނީ ފިރިހެން މީހާގެ ކަންކަށީމަތީގައި ޖަހާފައެވެ. އަދި އޭނާ ލައިގެން ހުރި ކައިވެނީގެ ހެދުމާއި، ގަހަނާތައް ބެހެއްޓުމަށްފަހު އޭނާގެ މައިންބަފައިންގެ ގެއަށްވެސް އޭނާ ވަނީ ގޮސްފައެވެ.\nއަދި މިކަން މަތަ ނުކުރެވޭ ހިސާބަށް ދިއުމުން ފުލުހުންގެ ސަމާލުކަމަށް ވަނީ އައިސްފައެވެ. ފުލުހުން އައިސް އެކަން ހައްލު ކުރަން އުޅުނު ނަމަވެސް ރަނގަޅު ނަތީޖާއެއް ފެނިފައެއް ނުވެއެވެ.\nފުލުހުން ބުނެފައި ވަނީ، އަންހެން މީހާ އޭނާގެ ފިރިމީހާގެ ކަންކަށިމަތީގައި ޖަހާފައި މައިންބަފައިންގެ ގެއަށް ގޮސްފައި ވަނީ ކައިވެންޏާއި ގުޅިގެން ބާއްވާ ޕާޓީ ބާއްވަން ތައްޔާރުވަމުން ދަނިކޮށެވެ.\nފުލުހުން ކުުރިއަށްގެންދިޔަ ތަހުގީގުން އެނގޭގޮތުގައި، އެކަން ހިނގާފައި ވަނީ، ފިރިހެން މީހާ އެހެން މީހަކާއި ލޯބީގެ ގޮތުން ގުޅިގެން އުޅޭކަން ފަޅާ އެރުމުންނެވެ. މިއާއެކު އަންހެން މީހާ ފިރިމީހާގެ ކަންކަށީމަތީގައި ޖެހި ހަބަރު މުޅި އަވަށުގައި ފެތުރިގަތެވެ.\nމީޑިއާ ރިޕޯޓްތައް ބުނާގޮތުގައި، ކައިވެނީގެ ކަންކަންވެސް ކުރިއަށް ދިޔައީ ވަރަށް ހަމަޖެހިލައިގެންނެވެ. އެވަގުތުހުރިހާ އެންމެންވެސް ތިބީ ވަރަށް އުފަލުންނެވެ. އެހެން ނަމަވެސް ހުރިހާ މައްސަލައެއް ދިމާވެފައި ވަނީ އަނެއް ދުވަހުގެ ހެނދުނު އެވެ. އަދި އަންހެން މީހާގެ އާއިލާއިންވެސް ވަނީ އަންހެން މީހާގެ ފަޅިއަށް އަރާ އޭނާ ދިފާއު ކޮށްފައެވެ.\nއިންޑިއާގައި މީގެ ކުރިންވެސް މިފަދަ ހާދިސާތައް ހިނގާފައި ވެއެވެ.


Europe Ge Champions Ge Thereyn Midhiya Season Gai Emme Faidhaavee Bayern Ah - Vaguthu\nޔޫރަޕުގެ ޗެމްޕިއަނުންގެ ތެރެއިން މިދިޔަ ސީޒަނުގައި އެންމެ ފައިދާވީ ބަޔާން އަށް\nކޮވިޑުގެ ހާލަތާއި އެކުވެސް މިދިޔަ ސީޒަނުގައި ޔޫރަޕުގެ ބޮޑެތި ލީގުތަކުގެ ޗެމްޕިއަނުންގެ ތެރެއިން އެންމެ ފައިދާވި އެއް ކުލަބަކަށް ޖަރުމަނުގެ ބަޔާން މިއުނިކް ވެއްޖެއެވެ.\nފުޓުބޯއިގެ ތަފާސްހިސާބު ހޯދާ ދިރާސާކޮށް ބެލުމުގައި ފާހަގަކޮށްލެވޭ "ކޭޕީއެމްޖީ ފުޓްބޯލް ބެންޗްމާކް" އިން އާންމުކޮށްފައިވާ ބޮޑެތި ކުލަބުތަކުގެ ތަފާސްހިސާބުތައް ދައްކާގޮތުން ކޮވިޑުގެ ހާލަތާއި ގުޅިގެން އެ ކުލަބުތަކަށް އެންމެ އެކަށީގެންވާ އާމްދަނީއެއް ނުލިބެއެވެ.\nމި ދިރާސާގައި ބަލާފައިވަނީ އިންގްލޭންޑް، ސްޕެއިން، ޖަރުމަނު، އިޓަލީ، ފްރާންސް، ނެދަލޭންޑްސް، ތުރުކީ އަދި ޕޯޗުގަލްގެ ޗެމްޕިއަނުންނަށެވެ.\n"ޔޫރަޕިއަން ޗެމްޕިއަންސް ރިޕޯޓް" ގެ ނަމުގައި އާންމުކުރި މި ރިޕޯޓުގައި އެހެން ސީޒަނުތަކަށް ވުރެ ނިމިދިޔަ ސީޒަނުގައި ސާފު ފައިދާ އިތުރުވި ހަމައެކަނި ކުލަބަކަށް އޮތީ މެންޗެސްޓަރ ސިޓީ އެވެ.\nސިޓީން ނިމިދިޔަ ސީޒަނުގައި 644 މިލިއަން ޔޫރޯ ވަނީ އާމްދަނީގެ ގޮތުގައި ލިބިފައެޗެ، ސިޓީއަށް މިހާބޮޑު އެއްޗެއް ލިބުނީ ޗެމްޕިއަންސް ލީގު ފައިނަލަށް ދަތުރުކުރުމުން ބްރޯޑްކާސްޓް ރެވެނިއުގެ ގޮތުގައި 94 މިލިއަން ޔޫރޯ ލިބުމުންނެވެ. މިއީ އެ ކުލަބަށް އޭގެ ކުރީ އަހަރަށްވުރެ ބޮޑު އަދަދެކެވެ.\nބަޔާން މިއުނިކް އަށް މިދިޔަ ސީޒަނުގައި ލިބުނު ސާފު ފައިދާ ބިލިއަނަކާ ގާތްކުރެއެވެ. އިޓާލިއަން ލީގުގެ ޗެމްޕިއަން އިންޓަމިލާން ވަނީ 245.6 މިލިއަން ޔޫރޯގެ ގެއްލުމެއް ލިބިފައެވެ. ސްޕެއިންގެ ޗެމްޕިއަން އެތްލެޓިކޯ މެޑްރިޑަށް ވަނީ 1.8 މިލިއަން ޔޫރޯގެ ގެއްލުމެއް ލިބިފައެވެ.